ކަމަކަށް އުއްމީދު ކުރުމަކުން ގޯހެއް ނެތެވެ. ހާސިލު ވުމާއި ނުވުމަކީ މުޅިން އެހެން ކަމެކެވެ. – Dhen.mv\nޢާލިމް އަބްދުއްލަތީފް October 7, 2020 - 9:06 pm\nދިރިއުޅުމުގައި ކޮންމެ މީހަކުވެސް ހާސިލު ކުރަން ބޭނުންވާ ކަންތައްތަކެއް ހުންނާނެކަން ޔަގީނެވެ. އަދި އެކަންތައްތައް ހާސިލު ކުރުމަށް ޓަކައި މަސައްކަތް ކުރާނެ ކަން ވެސް ގައިމެވެ. ނަމަވެސް ހާސިލު ކުރަން ބޭނުންވާ ކޮންމެ ކަމެއް ހާސިލު ނުވެދާނެއެވެ. އަދި އުއްމީދުކޮށްގެން ހުންނަ އެތައް ކަމެއް ނުވެ ވެސް ހިނގައިދާނެއެވެ.\nޝައްކެތްވެސް ނެތެވެ. ދިރިއުޅުމަކީ އިމްތިހާނެކެވެ. ތިމާ ހިތް އެދޭ ކަންތައްތަކާއި ހިތް ނޭދޭ ކަންތައްތައްވެސް ދިރުއުޅުމުގައި ވާނެ ކަން ގައިމެވެ. އެއްވެސް މީހަކީ އަބަދު އުފަލުގައި އުޅޭނެ މީހެއް ނޫނެވެ. އަދި އެއްވެސް މީހަކު އަބަދު ހިތާމައެއް ވެސް ނުކުރާނެތެވެ. ކަމެއް ހާސިލު ކުރަން ބޭނުންނަމަ އެންމެ ފުރަތަމަ ކުރަން ޖެހޭނެ ކަމަކީ އެކަމަކަށް އުއްމީދު ކުރުމެވެ. އަދި އެ ކަންތައް ހާސިލު ކުރުމަށް ޓަކައި ކުރެވެން އޮތް ކޮންމެ ކަމެއް ކުރުމަށް އަޒުމު ކަނޑަ އެޅުމެވެ.\nނަމަވެސް ދަންނަވަންތޯއެވެ؟ ކަމަކަށް އުއްމީދު ކުރުމަކުން އަދި އެކަމެއް ހާސިލެއް ނުވާނެއެވެ. މިވެނި ކަމެއް ވާނެ ނަމައޭ އެވެނި ކަމެއް ވީ ނަމައޭ ކިޔައި އަތް އުރާލައިގެން ހުއްޓަކަސް އެކަމެއް ނުވާނެއެވެ. ކޮންމެ ކަމެއް ހާސިލު ކުރުމަށް ޓަކައި ވެސް ގަދައަޅައި މަސައްކަތް ކުރަން ޖެހޭނެކަން ޔަގީނެވެ. އަދި އެއްވެސް ކަމެއް ހާސިލު ކުރުމަކީ ފަސޭހަ ކަމެއް ނޫންކަންވެސް ކަށަވަރެވެ.\nއަޅުގަނޑުވެސް އެއްބަހެވެ. ތިބާ ހާސިލު ކުރަން ބޭނުންވާ ކަންތައް ހާސިލު ކުރުމަށް ތިބާއަށް ކުރެވެން އޮތް ހުރިހާ ކަމެއް ތިބާ ކުރިއެވެ. އަދި ދިމާވި ދަތިތަކާވެސް ކެތްތެރި ކަމާއެކު ކުރިމަތި ލިއެވެ. އަދި އެކަން ހާސިލު ވާނެކަމަށް އެތައް އުއްމީދެއް ވެސް ކުރިއެވެ. ނަމަވެސް އެކަން ތިބާއަށް ހާސިލު ނުވީ ކީއްވެގެން ހެއްޔެވެ؟ މިއީ ތިބާ ކުރާ ޝަކުވާއެއް ކަން ގައިމެވެ. އަދި އެކަން ހާސިލު ނުވުމުން ކުރާ ހިތާމަ އެއް ކަން ވެސް ޔަގީނެވެ.\nނަމަވެސް ދަންނަވަންތޯއެވެ؟ ތަގުދީރުގައި ލިޔެވިފައި ނެތް ކަމަކީ ހަމަ ޔަގީނުންވެސް ވާނޭ ކަމެއް ނޫނެވެ. އިންސާނާ ދުނިޔެއަށް ފޮނުއްވުމުގެ ކުރިން އޭނާގެ ތަގުދީރު ވަނީ ލިޔުއްވިފައި ކަން ގައިމެވެ. އެއީ ގަދަކީރިތިވަންތަ މާތްﷲގެ ރޭވުންތެރިކަމެވެ. އަދި އެކަލާނގެ އެއްވެސް އަޅަކަށް ދެރަގޮތެއް މެދުވެރި ނުކުރައްވާނެ ކަން ކަށަވަރެވެ. އަދި އެކަލާނގެ ނިޔާފުޅަކީ އެންމެ ފުރިހަމަ ނިޔާފުޅު ކަމާމެދުވެސް އެއްވެސް ޝައްކެތް ނެތެވެ.\nފަހަރުގައި ތިބާ ބޭނުންވާ ކަމެއް ހާސިލު ނުވުމުން ތިބާ މާޔޫސް ވެދާނެއެވެ. އަދި އެކަމާމެދު ހިތާމަވެސް ކޮށްފާނެއެވެ. އަދި ތިމަންނާ އަކީ ކިހާ ބަދުނަސީބު މީހެއްހޭ ވެސް ހިތަށް އަރައިފާނެއެވެ. ނަމަވެސް ﷲގެ ރޭވުންތެރިކަން މާ މޮޅު އިތުރުވެގެންވާ ކަން ގައިމެވެ. އަދި އެކަންތައް ތިބާއަށް ހާސިލު ނުވި ނަމަވެސް އެއަށް ވުރެ މާ އުފާވެރި މާ ރަނގަޅު ކަމެއް ތިބާގެ ދިރިއުޅުމުގައި ކުރިމަތި ވެދާނެއެވެ. އަދި އެކަންތައް ހާސިލު ނުވުމަކީ ތިބާގެ ނަސީބު ކަމުގައި ވެސް ވެދާނެއެވެ.\nމިއީ ކޮންމެ ދުވަހަކުމެ ދުނިޔޭގެ އެކި ކަންކޮޅުތަކުގައި އެތައް ބަޔަކަށް ކަން ހިނގާ މަތިވެރި އުސޫލެވެ. މަތިވެރިވި އިލާހީ ގާނޫނެވެ. އަދި އެތައް ބަޔަކު މި ކަންތައް ތަޖުރިބާ ކޮށްފައިވާ އަދި ކުރަމުން ދާ ކަމެކެވެ. އާއެކެވެ. މުސްކުޅިން ބުނެ އުޅެނީ ތެދެކެވެ. އަޑިގަނޑަކަށްފަހު އުސްގަނޑެއް އަންނާނެކަން ގައިމެވެ. މިއަދު ތިބާ ހިތާމަ ކުރަން ޖެހުނު ކަމުގައި ވިޔަސް މާދަމާ އުފަލުން ފޮޅިފައި ވެސް ހުރެދާނެއެވެ.\nކޮންމެ ކަމެއްވެސް ހާސިލު ކުރެވޭނީ އެކަމަކަށް އެންމެ ފުރަތަމަ އުއްމީދު ކޮށްގެންނެވެ. އެހެން ކަމުން ކަމަކަށް އުއްމީދު ކުރުމަކުން ގޯހެއް ނެތެވެ. ހާސިލު ވުމާއި ނުވުމަކީ އަދި މުޅިން އެހެން ކަމެކެވެ. އަދި އެކަމެއް ހާސިލު ނުވި ނަމަވެސް މާޔޫސް ނުވާށެވެ. އެހެނީ ﷲގެ ރޭވުންތެރިކަން މާ މޮޅު އިތުރުވެގެން ވެއެވެ.\n"ތަގުދީރު ވާކަން ކަށަވަރޭ ތަދުބީރަކަށް ބާރެއް ނެތޭ\nތަގުދީރު ދެއްކި މަގުން ހިނގަން މަޖުބޫރު ވާނޭ އެންމެނަށް"


Vaki vaki fuluhun javaabudhaaree kuruvan Bar Councilun hushahalhaifi\nވަކިވަކި ފުލުހުން ޖަވާބުދާރީ ކުރުވުމާއެކު ބާ ކައުންސިލުން ގިނަ ހުށަހެޅުންތަކެއް\nމިއަދު އިސްކަންދަރު ކޮށީގައި ރައީސް އިބްރާހިމް މުހައްމަދު ސޯލިހު ފުލުހުންނާ ބައްދަލުކުރެއްވުމަށް ބޭއްވި ރަސްމިއްޔާތު. -- އަވަސް ފޮޓޯ: އަހުމަދު އަޝްހާދު އަބްދުﷲ (ޖެރީ)\nވަކިވަކި ފުލުހުން ޖަވާބުދާރީ ކުރުވޭ ގޮތަށް ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހަޅާފައިވާ ދިވެހި ފުލުހުންގެ ހިދުމަތުގެ ބިލަށް ބާ ކައުންސިލުގެ ފަރާތުން ގިނަ ހިޔާލުތަކެއް ހުށަހަޅައިފި އެވެ.\nރައްޔިތުންގެ މަޖިލީހުގެ 241 ކޮމިޓީއާ ބައްދަލުކޮށް، ފުލުހުންގެ ހިދުމަތުގެ ބިލަށް ބާ ކައުންސިލުން ހުށަހެޅި އިސްލާހުތަކުގައި ތެރެއިން އެންމެ ފާހަގަ ކޮށްލެވެނީ ވަކިވަކި ފުލުހުން ޖަވާބުދާރީ ކުރުވުން ހަރުދަނާ ކުރުމަށް ހުށަހެޅި ހިޔާލެވެ.\nއެ ކައުންސިލުން ބުނި ގޮތުގައި ފުލުހުން ކުރާ ކަންކަމާއި ނުކޮށް ދޫކޮށްލާ ކަންކަމުގެ މަދަނީ ޒިންމާ އުފުލާނީ ފުލުހުންގެ މުއައްސަސާއިން ކަމަށް ކަނޑައެޅުމުން ވަކިވަކި ފުލުހުން ޖަވާބުދާރީ ކުރުވަން ހުރަސްއެޅޭ ކަމަށް ގަބޫލު ކުރެވޭ ކަމަށެވެ.\nއެގޮތުން، ފުލުހުންގެ ބާރުތައް ނަހަމަ ގޮތުގައި ބޭނުން ކުރުން ހުއްޓުވޭނީ ފަރުދީ ގޮތުން ޖަވާބުދާރީ ކުރުވައިގެންކަމަށް ކައުންސިލުން ބުނެފައިވެ އެވެ.\nއަދި ރަސްމީ މުއައްސަސާއެއް މެދުވެރި ކުރުމުގެ ބަދަލުގައި، ފަރުދުންނަށް ވަކިވަކި ފުލުހުންނަށް މަދަނީ ދައުވާ އުފުލޭ ގޮތަށް ނިޒާމު ބަދަލު ކުރުމުން ބާރުތައް ނަހަމަ ގޮތުގައި ބޭނުން ކުރުން ހުއްޓުވަން ވަރަށް ބޮޑު ބާރަކަށް ވާނެ ކަމަށް ފެންނަ ކަމަށް ވެސް ކައުންސިލުން ބުންޏެވެ.\nމިދިއަ އަހަރުގެ ޖުލައި މަހު ރައީސް އިބްރާހީމް މުހައްމަދު ސޯލިހް ބާ ކައުންސިލްގެ އެސްކޯއާއި ބައްދަލުކުރެއްވަނީ -- ފައިލް ފޮޓޯ: ރައީސް އޮފީސް\nއޭގެ އިތުރުން، ބަންދުގައި ތިބޭ މީހުން ބެލެހެއްޓުމުގެ މަސްއޫލިއްޔަތު ފުލުހުންގެ ކިބައިން ނެގުމާއި، ފޮރެންސިކް ތަހުލީލު ކުރުމުގެ ހިދުމަތް ދައުވާ ރައްދުވާ ފަރާތަށް ލިބި ދިނުމަށް ވެސް ބާ ކައުންސިލުގެ ހިޔާލަތުގެ ތެރޭގައި ހިމެނެ އެވެ.\nއަދި އިންސާނީ ހައްގުތަކަށް އިހުތިރާމް ކުރުން ފަދަ ހާއްސަ ޓްރެއިންތަކެއް ފުލުހުންގެ މައްޗަށް ލާޒިމް ކުރުމަށް ވެސް ވަނީ ހުށަހަޅައިފަ އެވެ.\nފުލުހުންގެ ހިދުމަތުގެ ބިލަށް އިތުރު 40 އިސްލާހެއް ގެނައުމަށް އެ ބިލު ދިރާސާ ކުރަމުން ގެންދާ މަޖިލީހުގެ ސަލާމަތީ ހިދުމަތްތަކާ ބެހޭ ކޮމިޓީގެ ސަބް ކޮމިޓީއަށް އެޓާނީ ޖެނެރަލްގެ އޮފީހުން ވެސް މިހާރު ވަނީ ހުށައަޅާފަ އެވެ.\nހުށަހެޅި އިސްލާހުތަކުގެ ތެރޭގައި ފާހަގަ ކުރެވޭ އެއް އިސްލާހަކީ ފުލުހުން ކުރާ މަސައްކަތްތަކާބެހޭ ގޮތުން މަައުލޫމާތު ސާފު ކުރަން 241 ކޮމިޓީއަށް ހާޒިރު ކުރެވޭނީ ހަމައެކަނި ކޮމިޝަނާ އޮފް ޕޮލިސް އާއި ހޯމް މިނިސްޓަރެވެ. އަދި ގަވާއިދުތައް ހެދުމުގެ ޒިންމާ ކުރިން ކޮމިޝަނާ އޮފް ޕޮލިސްއަށް އޮތް ނަމަވެސް މިހާރު އޮތީ އެ ޒިންމާ ހޯމް މިނިސްޓަރާ މަތިކޮށްފަ އެވެ.\nރައްޔިތުންގެ މަޖިލިސް މޯލްޑިވްސް ޕޮލިސް ސާވިސް ބާ ކައުންސިލް


ކުނިގޮނޑު ބެލެހެއްޓުމާއި ގޭގެއިން ކުނި އުކައިދިނުމުގެ މަސައްކަތް\nކޮޅުމަޑުލު ހިރިލަންދޫ ކައުންސިލުން އަންގާ ގޮތެއްގެ މަތިން ރަށުގެ ކުނިގޮނޑު ބެލެހެއްޓުމާއި ގޭގެއިން ކުނި ނަގައި އުކާލުމުގެ މަސައްކަތް ކޮށްދޭނެ ފަރާތެއް ހޯދުމަށް ކުރެވިފައިވާ އިޢުލާނު ނަންބަރު (IUL)389/389/2020/3 ވާނީ އިދާރީ ސަބަބު ތަކަކަށްޓަކައި ބާޠިލުކޮށްފައެވެ. މި ބީލަމާ ބެހޭގޮތުން މި ކައުންސިލުން ނެރެފައިވާ ނަންބަރު 01/2020 ދެންނެވުންވެސް ބާޠިލުކޮށްފީމެވެ. އަދި މި ކައުންސިލުން ދޭ މަޢުލޫމާތާ އެއްގޮތަށް މި މަސައްކަތް ކޮށްދޭނޭ ފަރާތެއް ހޯދުމަށް އަލުން އިޢުލާނު ކުރަމެވެ.\nމިމަސައްކަތުގެ މައުލޫމާތު ހިމެނޭ ބިޑްފޮތް 21 ޖަނަވަރީ 2020 ވާ އަންގާރަ ދުވަހުން ފެށިގެން 26 ޖަނަވަރީ 2020 ވާ އާދީއްތަ ދުވަހުގެ 13:00 ގެ ނިޔަލަށް ރަސްމީބަންދު ނޫން ކޮންމެ ދުވަހެއްގެ ރަސްމީ ގަޑީގައި މިކައުންސިލުން ލިބެން ހުންނާނެއެވެ. ބިޑް ފޮތެއްގެ އަގަކީ -/50ރ (ފަންސާސް ރުފިޔާ) އެވެ. މި މަސައްކަތަށް ކުރިން ކުރެވިފައިވާ އިޢުލާނާ ގުޅިގެން ބިޑްފޮތް ބައްލަވައިގަންނަވާފައިވާ ފަރާތްތަކުން އަލުން ބިޑްފޮތް ބައްލަވައިގަންނަވަން ނުޖެހޭނެ ކަމުގައި ދަންނަވަމެވެ. އަދި ބިޑްފޮތް ބައްލަވައިގަންނަވާ ފަރާތަކުން ތިރީގައި މިދަންނަވާ ތާރީހްތަކަށް ސަމާލުވުމަށް ދަންނަވަމެވެ.


Vaahaka : Inthizaaruge Nimun - 01 އިންތިޒާރުގެ ނިމުން-01 – Huvadhoo News Vaahaka : Inthizaaruge Nimun - 01 Huvadhoo News\nމެންދަމުގެ ވަގުތެކެވެ. އުޑުމަތި ބަނަ ކަޅޮފޮއިރެއެކެވެ. މުޅިރަށަށް ވަނީ ކަޅު އަދިރިކަން ވެރިވެފައެވެ. ވައިރޯޅިއާއެކު ގަސްތަކުފެ ފަތްތައް ހެލިލާ އަޑު ފިޔަވައި އެހެން އަޑެއް ނީވެއެވެ. މުޅިރަށް އޮތީ ނިދާފައެވެ. އެހެނަސް އަތިރިމަތީގައި ހުރި ގަހެއްގެ ހިޔަލުގައި އިން ޒުވާނާގެ ލޮލުގައި ނިދީގެ ކަންފުޅެއްވެސް ނެތްކަހަލައެވެ.\nވިއްސާރަ ރެއެކެވެ. ވިދާލާ ކޮންމެ ފަހަރަކު އެޒުވާނާގެ މޫނު ކަޝްފުވެގެންދެއެވެ. އެހަށިގަނޑު ވަނީ އަނަރޫފަވެފައެވެ. އިސްތަށިގަނޑު އޮތީ ހަމައެއްނެތި ހޭވިފައެވެ. އެލޯވަނީ ކަރުނުން ފުރިފައެވެ. އެމޫނުވަނީ މިލާ މޯޅިވެފައެވެ. އެތުންފަތް ހީވަނީ އަބަދަށްޓަކައި ބަންދުވެފައިވާހެންނެވެ. އެސްފިޔަ ޖެހުމެއްނެތި ބަލަމުން ގެންދަނީ ކަނޑުގެ ބިޔަ ރާޅުތަކާ ދިމާލަށެވެ. ބައެއްފަހަރު ކަނޑުގެ ރާޅުތަކާ ސުވާލުކުރާހެންވެސް ހީވެއެވެ. ހަމަ ރަނގަޅަށްވެސް އޭނާ އެކުރަނީ ސުވާލެކެވެ. އެހެން އިދެފައި މަޑުމަޑުން ލޯމަރާލިއެވެ. އެހިނދު އޭނަގެ ކޯތާފަތް މައްޗަށް ކަރުނަތިކިތައް ވެރިކަން ކުރަންފެށިއެވެ. ލޯމަރާލުމުން ކުރިމަތިން ސިފަވެގެންދަނީ މާޒީގެ އެކި ހަދާންތަކެވެ.\nޒިޔާން އާއި ނުޒޫ ކިޔަވަމުން އައީ އެއްކޮލެޖަކުންނެވެ. ނުޒޫއަކީ ޒުވާން ލޫޅާފަތި، ފިރިހެނުންގެ ހިތަކަތިލާ ކަހަލަ ސިފަތަކެއް ލިބިގެންވާ ކުއްޖެކެވެ. އެރީތިކަން ފެންނަ ކޮންމެ މީހަކު އެލޯތްބަށް އެދި ފެންބޮވައިގަނެއެވެ. އެހެންނަމަވެސް ޒިޔާންގެ ހިތުގައި ނުޒޫއަށް ޖާގައެއް ނުލިބުނެވެ. މިކަމާ ނުޒޫ ވަރަށް ދެރަވިއެވެ. ސަބަބަކަށްވަނީ ފެށުނީއްސުރެ ނުޒޫގެ ހިތުގައި ކުރެހިފައިވާ ސިފަޔަކީ ޒިޔާންކަމަށްވާތީއެވެ. ކިތަންމެ ފަހަރަކު ވާހަކަދައްކަން ނުޒޫ މަސައްކަތް ކުރިޔަސް ޒިޔާން އިސްކަމެއް ނުދެއެވެ. އެހެންކަމުން ނުޒޫގެ އަޒުމަކަށްވީ އެރޭ ކޮލެޖުގައި އޮތް ޕާޓީގައި ޒިޔާންއަށް ނުޒޫގެ ލޯބި ހުށަހެޅުމަށެވެ.\nމިރޭ ނުބުނިނަމަ ދެން ދުވަހަކުވެސް ނުޒޫއަށް ޒިޔާން ނުފެންނާނެތީއެވެ. ޖެހިގެން އަންނަ ދުވަހަކީ އަހަރުގެ ކިޔެވުން ނިމި ހުރިހާ ކުދިން އާއިލާ ކައިރިޔަށް ދާނޭ ދުވަހެވެ.\nމާގިނައިރެއްނުވެ ޕާޓީއަށް ކުދިން އަންނަން ފެށިއެވެ. ހުރިހާ ކުދިން ތިބީ އުފަލުން ފޮޅިފައެވެ. އެހެނަސް އެފަދަ އުފާވެރިކަމެއް ނުޒޫގެ މޫނުމައްޗަކުން ނުފެނެއެވެ. ހުރިހާ ކުދިން މަޖާކޮށް ނަށަމުންދާއިރު ނުޒޫ ހުރި ދުރުގައި ބަލަހައްޓައިގެންނެވެ. ނުޒޫ ޒިޔާންދެކެ އިންތިހާއަށް ލޯބިވެއެވެ. އެހެންނަމަވެސް ބޮއްކުރާ ދަށަށް އޮޑި ކަބަން ޖެހިލުންވަނީއެވެ.\nޒިޔާންހުރީ ރަހުމަތްތެރިންނާ ވާހަކަ ދައްކާށެވެ. ނުޒޫ ވަރަށް ހިތްވަރުކޮށްފައި ކުރިޔަށް ހިގައިގަތެވެ. ޒިޔާންއާ ކައިރިވާ ވަރަކަށް ދެއަތާއި ދެފައި ފިނިވާހެންވެސް ހީވެއެވެ.\n“ޒި…ޒި…ޒިޔާ…ޒިޔާން!” ތުރުތުރުލާ އަޑަކުން ނުޒޫ ޒިޔާންއަށް ގޮވާލިއެވެ.\nޒިޔާން ފަސްއެބުރި ބަލާލިއެވެ. ނޭވާގެ ވަސްފޯރާހާ ގާތުގައި ނުޒޫ ހުއްޓާ ފެނުމުން ޒިޔާން ކުޑަކޮށް ޖެހިލުންވިއެވެ.\n“ޒިޔާން! އަހަރެން ބޭނުން ޒިޔާން ކައިރީގައި ވާހަކައެއް ބުނަން.” ނުޒޫ މިހެން ބުނުމުން ޒިޔާން އޭނަގެ ރަހުމަތްތެރިންނާ ދުރަށް ޖެހިލިއެވެ.\n“ކޮންވާހަކައެއް؟” ނިތަށް ރޫއަރުވަމުން ޒިޔާން އަހާލިއެވެ.\n“އަހަރެން ޒިޔާންދެކެ…އަހަރެން ޒިޔާންދެކެ ލޯބިވޭ!” ނުޒޫ އިސްޖަހަމުން ބުނެލިއެވެ. ޒިޔާން ނުޒޫގެ ދަތްދޮޅީގައި ހިފާ އިސްއުފުލާލިއެވެ. ނުޒޫ ޒިޔާންގެ މޫނަށް ބަލާލިއެވެ. އެމޫނުމަތިން ފެނިގެން ދިޔައީ ހިނިތުންވުމެކެވެ.\n“އަހަރެންވެސް ނުޒޫ ދެކެ ވަރަށް ލޯބިވޭ. އައި ލަވް ޔޫ ޓޫ.” އުފާވެރި ހިނިތުންވުމަކާއެކު ޒިޔާން ބުނެލިއެވެ. ހަމަ އެވަގުތު ޒިޔާން ނުޒޫގެ އުނަގަނޑުގައި ހިފާ ޒިޔާންގެ ހަށިގަނޑާ ކައިރިކޮށްލިއެވެ. ނުޒޫއަށް ލޯމަރާލެވުނެވެ. މަޑުމަޑުން ލޯހުޅުވާލާ ޒިޔާންގެ ލޮލަށް ނުޒޫ ބަލާލިއެވެ. އެވަގުތު ލޯބީގެ ގުލްޝަނުގައި މާފޮޅެން ފެށިއެވެ. އެގޮތަށް ތިބެވުނީ ކިހާއިރަކު ކަމެއްވެސް ނޭގުނެވެ. ދެކުދިންނަށް ހޭވެރިކަންވިއިރު އެތާކު އެކަކުވެސް ނެތެވެ. ހުރިހާ ކުދިން އެކުއްޖެއްގެ ކޮޓަރިއަށް ހިގައްޖެއެވެ. ޕާޓިވެސް ނިމިއްޖެއެވެ.\n“ދެން ކޮންއިރަކު ބައްދަލުވާނީ” ތަނަށް ވެރިވެފައިވާ ހަމަހިމޭންކަން ކަޑުވާލަމުން ޒިޔާން އަހާލިއެވެ.\n“އަހަރެން ގެޔަށް ގޮސް ގުޅާނަން.” ނުޒޫ ދިނީ ކުރު ޖަވާބެކެވެ.\n“މިހާރު މާ ލަސްވެއްޖެ.ދެންދަނީ” ހުށިޔާރުކަމާއެކު ޒިޔާންގެ އަތްދަށުން ދެމިގަންނަމުން ނުޒޫ ބުނެލިއެވެ.\n“ގުޑް ނައިޓް” ޒިޔާން މިހެން ބުނެލުމުން ނުޒޫ އެބުރި ބަލާލާފައި ލޯމަރާލާ ބޯޖަހާލިއެވެ. އެއަށްފަހު ދެކުދިން ހިގައިގަތީ އެކުއްޖަކަށް ހާއްސަކޮށްފައިވާ ކޮޓަރިއަށެވެ.\n“އޮހް ނޯ!” ނުޒޫ ލޯހުޅުވާލުމާއެކު ފުންމައިގެން ތެދުވިއެވެ. އަވަސް އަވަހަށް ފާޚާނާއަށްވަދެ ހެދުން ބަދަލުކޮށްގެން ނިކުތެވެ. އަވަސް އަރުވާލާ ހުރިހާ އެއްޗެއް ނަގާ ދަބަހަށް އަޅައިގެން ދަބަސް ނަގާ ކޮޑަށް ލަމުން ދުވެފަ ކަހަލަ ގޮތަކަށް ބޭރަށް ނުކުތެވެ. ހުރިހާ ކުދިން ތިބީ ނުޒޫގެ އިންތިޒާރުގައެވެ. ނުޒޫ ދެފަރާތަށް ބަލާލިއެވެ. ނުޒޫގެ ނަޒަރު އެހޯދަނީ ޒިޔާންކަން ކަށަވަރެވެ.\nޒިޔާން ފެންނަން ނެތުމުން ނުޒޫ މާޔޫސްވެފައި ބަހަށް އެރީއެވެ. އެވަގުތު ނުޒޫގެ މޫނުމައްޗަށް އުފާވެރިކަން ވެރިވިއެވެ. އިޚްތިޔާރަކާނުލާ އަގަ ތަންމިނަށް ހުޅުވުނެވެ. އެހިނދު ލަދުރަކި ގޮތަކަށް ހީލާފައި ބޯ ދެއަތަށް ހޫރާލިއެވެ. ކުރިމަތީގައި އެއިނީ ޒިޔާންއެވެ. ނުޒޫ ފަރިހިނގުމެއްގައި އައިސް ޒިޔާންގެ މަގަތުގައި އިށީނެވެ.\n“ހާދަ ލަހަކުން” ނުޒޫގެ ކަންފަތްދޮށުގައި ވައި އަޑަކުން ޒިޔާން ބުނެލިއެވެ.\n“ހޭނުލެވުނީ” ލަދުރަކި ގޮތަކަށް ނުޒޫ ބުނެލިއެވެ.\nބަސް ދުއްވާލިއެވެ. ނުޒޫ އޮތީ ޒިޔާންގެ ކޮޑުގައި ބޯއަޅާލައިގެންނެވެ. އެކަކު އަނެކަކުގެ އުގުތެރޭގައި ތިބެވުނު އިރެއްވެސް ނެގުނެވެ. ކުއްލިއަކަށް ބަސްހުއްޓުނެވެ.\nނުޒޫ ލޯހުޅުވާލުމާއެކު ޒިޔާންގެ މޫނަށް ބަލާލިއެވެ. ޒިޔާންއަށް އިދެވުނީ ނިދިފައެވެ.\n“ޒިޔާން. ޒިޔާން. އެއާޕޯޓަށް އާދެވިއްޖެ.” ޒިޔާންގެ ކޮލުގައި މަޑޫމަޑުން ފިރުމާލަމުން ނުޒޫ ވާހަކަދެއްކިއެވެ.\n“ރަށަށް ދެވުނީމަ އަންގާތި. އޯކޭ. ދެންދަނީ. ލަވްޔޫ. ބާއި!” ނުޒޫގެ މޫނުގައި ބޮސްދެމުން ޒިޔާން ބަހުން ފޭބިއެވެ.\nޒިޔާންގެ ފަހަތުން ނުޒޫވެސް ފޭބިއެވެ. ޒިޔާން ގޮސް ގެއްލެންދެން ނުޒޫ ހުރީ ބަލަހައްޓައިގެންނެވެ. ދެކުދިން ފުރަނީ ދެފްލައިޓުން ކަމަށް ވާތީ ނުޒޫ ގޮސް ވަނީ އެއަރޕޯޓްގެ ކެންޓީނަކަށެވެ.\nގެޔަށް އާދެވުމާއެކު ޒިޔާން ދުވެފައި ގޮސް ގޭގެ ސިޓިންރޫމަށް ވަނެވެ.\nޒިޔާންގެ އަޑަށް ގޭތެރޭ ތިބި އެންމެން ޒިޔާންއާ ދިމާލަށް ބަލާލިއެވެ. އިހްތިޔާރަކާނުލާ ޒިޔާންގެ އަތުގައި އޮތް ދަބަސް އަތުންދޫވެގެން ބިންމައްޗަށް ވެއްޓުނެވެ.\n“މަންމާ!” ޒިޔާންގެ ތުންފަތް ހަރަކާތްކުރިނަމަވެސް އަޑު ބޭރަށް ނުކުތެވެ. ކުރިމަތީގައި ފެންނަން އޮތީ މަންމަގެ ފުރާނަނެތް މަސްގަނޑެވެ. މަޑުފިޔަވަޅުތަކެއް އަޅަމުން ޒިޔާން މަންމަގެ ކައިރިޔަށް ދިޔައެވެ. ޒިޔާންއަށް ރޯކަށްވެސް ނޭގުނެވެ. ގަނބުވެފައި މަންމަގެ ގާތުގައި އިށީނެވެ.\n“ނޫން މަންމާ! ނޫން. ތިގޮތަށް އަހަރެން ދޫކޮށްފައި ނުދޭ. އަހަރެން މިހިރީ މަންމަ ކައިރިޔަށް އައިސް. މަންމާ.މަންމާ! ލޯހުޅުވަބަ މަންމާ…!”\nޒިޔާންގެ ބައްޕަ އައިސް ޒިޔާން މެޔާލާ ބޮޑިކޮށްލިއެވެ.\n“ބައްޕާ! މަންމަ. މަންމައަށް ކިހިނެއްތީ؟”\nޒިޔާންގެ މަންމަގެ ކަށުކަމާކެމީގެ ކަންތައް ނިންމުމަށްފަހު ގެޔަށް އައިސް ކޮޓަރީގެ އެދުގައި ޖައްސާލިތަނާ ޒިޔާންގެ ފޯނު ރިންގުވާން ފަށައިފިއެވެ.\n“ހަލޯ” އެކޮޅުން ވާހަކަދެއްކީ ނުޒޫއެވެ.\n“ނުޒޫ..!” ޒިޔާންގެ އަޑުގައި ހުރި ރިހުން ނުޒޫއަށް ފާހަގަ ކުރެވުނެވެ.\n“ކިހިނެއްވީ ޒިޔާން” ނުޒޫ ހާސްވިއެވެ.\n“ކިހިނެއްވީ މަންމައަށް” ޒިޔާންގެ ވާހަކަ މެދުކަނޑާލަމުން ނުޒޫ އަހާލިއެވެ.\n” މަންމަ….މަންމަ މަރުވީ” ޒިޔާންއަށް ރޮވުނެވެ.\n“އޭ! ކީކޭ” ނުޒޫ ދިޔައީ ސިއްސައިގެންނެވެ.\n“ޒިޔާން. އަހަރެން ބޭނުން ޒިޔާންއާ ބައްދަލުކޮށްލަން. ދެދުވަސް ފަހުން އަހަރެން ދާނަން ތިރަށަށް.” ނުޒޫ އޭނަގެ ހިތުގެ އެދުން ހާމަކޮށްލިއެވެ.\n“އެންމެ ރަނގަޅު. އަހަރެން ދާނަން ނުޒޫ ބަލާ ފާލަމަށް”\n“އޯކޭ! ބާއި. ނުޒޫ ފޯނު ބޭއްވުމުން ޒިޔާން ގޮސް ފާޚާނަޔަށް ވަނެވެ.\nނުޒޫ ކޮންމެ ދުވަހަކު ކޮންމެ ރެޔަކު ޒިޔާންގެ ހިތް އުފާކޮށްދިނުމުގެ ގޮތުން ގުޅައިގެން ވާހަކަ ދައްކައެވެ. އެހެނަސް މަންމަ ނެތުމުން ބައްޕަ އެކަނިވާނެ ވަރާއި އަދި ޒިޔާންގެ އެކަނިވެރިކަން ހިތަށް އެރުމުން ނުޒޫގެ ލޮލުން ކަރުނައައެވެ. މަންމަ ނެތުމުން ޒިޔާން ވަރަށް އެކަނިވެރިވިއެވެ. ޒިޔާން އޭނަގެ މަންމަ ދެކެ ވަރަށް ލޯބިވެއެވެ. ގޭގައި ކައްކާ ހަދާނެ މީހަކު ނެތުމުން ގޭގެ މަސައްކަތް ކުރުމަށް ޒިޔާން ވަނީ މީހަކު ހަމަޖައްސާފައެވެ.


China aa dhekolhah America in viyafaareege dhathi kurumuge fiyavalhu alhanee | Mihaaru\nއެމެރިކާގެ ރައީސް ޑޮނަލްޑް ޓްރަމްޕް. --ފޮޓޯ:ގެޓީ އިމޭޖަސްއެމެރިކާގެ ރައީސް ޑޮނަލްޑް ޓްރަމްޕް. --ފޮޓޯ:ގެޓީ އިމޭޖަސް\nޗައިނާއާ ދެކޮޅަށް އެމެރިކާ އިން ވިޔަފާރީގެ ދަތިކުރުމުގެ ފިޔަވަޅު އަޅަނީ\n22 މާޗް 2018 - 12:327comments\nވޮޝިންޓަން (މާޗް 22) - އެމެރިކާގެ ވިޔަފާރި ކުންފުނިތަކުގެ ފިކުރީ މުދަލުން ވައްކަން ކުރަން ޗައިނާ އިން ހިތްވަރުދޭތީ އެ ގައުމާ ދެކޮޅަށް އެމެރިކާ އިން ވިޔަފާރީގެ ދަތިކުރުމުގެ ފިޔަވަޅު އަޅަން ނިންމައިފި އެވެ.\nވައިޓް ހައުސް އިން ބުނީ ޗައިނާއާ ދެކޮޅަށް ފިޔަވަޅު އަޅަން ނިންމީ މައްސަލަ ހައްލު ކުރަން އެތައް ވާހަކައެއް ދެއްކުމުން ވެސް އެދެވޭ ނަތީޖާއެއް ލިބިފައި ނުވާތީ ކަމަށެވެ. އެމެރިކާ އިން މިއަދު އިއުލާންކުރާ ފިޔަވަޅުތަކުގެ ތެރޭގައި ޗައިނާގެ މުދަލުގެ ޑިއުޓީ ބޮޑުކުރުން ހިމެނެ އެވެ. މީގެ އިތުރުން ވޯލްޑް ޓްރޭޑް އޮގަނައިޒޭޝަން (ޑަބްލިއުޓީއޯ) އަށް އެމެރިކާ އިން މައްސަލަ ހުށަހަޅަން ވަނީ ނިންމައިފަ އެވެ.\nވިޔަފާރިއާ ބެހޭ ކަންކަމުގައި އެމެރިކާގެ ފަރާތުން މަޝްވަރާ ކުރުމުގައި އިސްކޮށް ހުންނަވާ ރޮބަޓް ލައިތިޒާ ކޮންގްރެސްގެ މެންބަރުންނަށް އިއްޔެ ވިދާޅުވެފައި ވަނީ އެމެރިކާ އިން ބަލަމުން ދަނީ ޗައިނާ އަށް ވީއެންމެ ބޮޑަކަށް ޕްރެޝަރު ދެވޭތޯ ކަމަށެވެ.\nޗައިނާ އިން ބުނެފައި ވަނީ ވިޔަފާރީގެ ހަނގުރާމައިގައި އެއްވެސް ބަޔަކަށް ކާމިޔާބު ނުވާނެ ކަމަށެވެ. ޗައިނާ ޕާލަމެންޓުގެ އަހަރީ ބައްދަލުވުން ނިންމާލުމުގެ ގޮތުން ބޭއްވި ސެޝަނުގައި ވާހަކަ ދައްކަވަމުން ބޮޑު ވަޒީރު ލެ ކެގިއަން ވިދާޅުވީ ދެ ފަރާތުން ވެސް ދޫދިނުން މުހިންމު ކަމަށެވެ. އަދި ހައި-ޓެކް ސާމާނު ޗައިނާ އަށް އެކްްސްޕޯޓް ކުރުމުގައި އެމެރިކާ އިން ލުއިތަކެއް ދޭނެ ކަމަށް އުއްމީދު ކުރާ ކަމަށް އޭނާ ވިދާޅުވި އެވެ.


Insaafu hoadhun lockdown eh nukureveyne! | Mihaaru\nޝަރީއަތް ހިންގާ މާލަމެއް: ކޮވިޑް-19 އާ ގުޅިގެން ޝަރީއަތްތައް ހިންގާ އުސޫލުތަކަށް ބޮޑެތި ބަދަލުތަކެއް ދަނީ އަންނަމުން -- ފޮޓޯ/މިހާރު\n20 މެއި 2020 - 10:11\nއެމެރިކާގެ ތާރީޚުގައި ފުރަތަމަ ފަހަރަށް ސުޕްރީމް ކޯޓުގެ ޝަރީއަތެއް އެންމެންނަށް އިވޭ ގޮތަށް މި ފަހުން ލައިވްކުރި އެވެ. ފަނޑިޔާރުން ގޭގައި ތިއްބަވައިގެން އޯޑިއޯ ކޮންފަރެންސް ނިޒާމެއް މެދުވެރިކޮށް އަލަށް އެ ކޯޓުން ޝަރީއަތްތައް ކުރިއަށް ގެންދިޔައިރު، އެއް ފަނޑިޔާރަކު ޝަރީއަތުގައި ބައިވެރިވެވަޑައިގަތީ އޮޕަރޭޝަނަކަށް ފަހު ހޮސްޕިޓަލްގައި އެޑްމިޓްކޮށްފައި އޮންނަވަނިކޮށެވެ.\nއިންޑިއާ ސުޕްރީމް ކޯޓުން ޝަރީއަތްތައް އޮންލައިން ކުރުމުގެ އިތުރުން އެ ކޯޓުގެ ތާރީޚުގައި ފުރަތަމަ ފަހަރަށް އެންމެ ފަނޑިޔާރަކު އިންނަވައިގެން މައްސަލަތައް ބަލަން ނިންމުން ފަދަ ބަދަލުތައް ވެސް ކޮވިޑް-19 އާ ގުޅިގެން އަދުލު އިންސާފުގެ ނިޒާމުން ފެންނަން ފަށައިފި އެވެ.\nރާއްޖޭގެ ސުޕްރީމް ކޯޓު ވެސް މިހާރު ނިންމާފައި ވަނީ ޝަރީއަތްތައް އޮންލައިންކޮށް ފަށައި، ވަގުތުން ދުރަށް ދައްކާށެވެ. އެންމެ އުނދަގޫ ހާލަތްތަކުގައި ވެސް ހުއްޓާލައިިގެން ނުތިބެވޭނެ އެއް ޚިދުމަތަކީ އެތައް ބައެއްގެ ހައްގުތަކާ ގުޅުން ހުރި އަދުލު އިންސާފެވެ. "ޖަސްޓިސް، އައުޓް އޮފް އޯޑާ" ބޯޑު އަޅުވައިގެން އަބަދު ތިބެވޭކަށް ނެތެވެ.\nމިހާރު އަމަލުކުރާ ގޮތް، ބަދަލު ގެންނަން ބިލެއް\nޖިނާއީ އަދުލުގެ ނިޒާމަކީ މުޖްތަމައުގެ އާންމު މަސްލަހަތުގެ އިތުރަށް މީހާގެ ފަރުދީ ހައްގުތަކާއި މިނިވަންކަމާ ވެސް ގުޅުން ހުންނަ ބައެކެވެ. އެ ނިޒާމުގެ ހިންގުން ވެސް މިފަދަ ހާލަތްތަކުގައި ކަށަވަރުވާން ޖެހެ އެވެ. އެއީ އެކަށީގެންވާ މުއްދަތެއްގެ ތެރޭގައި ދައުވާ އުފުލި، އަވަހަށް ޝަރީއަތްތައް ނިންމުމަކީ ގާނޫނު އަސާސީން ކަށަވަރުކޮށް ދޭ ހައްގަކަށް ވާތީ އެވެ.\nޖިނާއީ އިޖްރާއާތުގެ ގާނޫނު މިހާރު އޮންނަ ގޮތުން ވީޑިއޯ ކޮންފަރެންސްކޮށް އިބްތިދާއީ އަޑުއެހުންތައް ކުރިއަށް ގެންދާ ހާލަތްތައް ފިޔަވައި އެ ނޫން ހާލަތްތަކުގައި މައިގަނޑު އުސޫލަކީ ފަނޑިޔާރާ އެއް ހާޒިރެއްގައި އެންމެން ތިބެގެން ޝަރީއަތް ކުރުމެވެ. އެހެންވެ، މިހާތަނަށް ޖިނާއީ މައްސަލަތަކުގައި ރާއްޖޭގައި އަމަލުކުރަނީ ފަނޑިޔާރާ އެއް ތަނެއްގައި ދައުވާ ލިބޭ މީހާ އާއި ދެ ފަރާތުގެ ވަކީލުން ތިބުމެވެ. މިދުވަސްވަރު ވީޑިއޯ ކޮންފަރެންސްކޮށް ބައެއް ޝަރީއަތްތައް ކުރިއަށް ގެންދަނީ ބަންދުގައި ތިބި މީހުންގެ ތެރެއިން ވީޑިއޯ ކޮންފަރެންސްކޮށް ޝަރީއަތް ކުރިއަށް ގެންދަން އެއްބަސްވާ މީހުން ލައްވައި، ޚާއްސަ އިގްރާރެއްގައި ސޮއި ކުރުވުމަށް ފަހު އެވެ. އެކަމަކު ބަންދާ މެދު ގޮތެއް ނިންމާ މަޖިލިސްތައް ވީޑިއޯ ކޮންފަރެންސްކޮށް ކުރިން ކުރިއަށް ގެންގޮސްފައިވެ އެވެ.\nޖިނާއީ އިޖްރާއާތުގެ ގާނޫނަށް އިސްލާހު ގެންނަން ސަރުކާރުން ރައްޔިތުންގެ މަޖިލީހަށް މިހާރު ހުށަހެޅި ބިލްގައި ހިމަނާފައިވަނީ ގުދުރަތީ ކާރިސާއެއް ނުވަތަ ސިއްހީ ކުއްލި ނުރައްކަލުގެ ހާލަތެއް ނުވަތަ ރައީސް އިއުލާން ކުރައްވާ ސްޓޭޓް އޮފް އިމަޖެންސީގެ ހާލަތުގައި ވީޑިއޯ ކޮންފަރެންސްކޮށް ޝަރީއަތް ކުރިއަށް ގެންދިއުން ފަދަ ޚާއްސަ އިޖްރާއާތުތަކެއް ހިންގޭ ގޮތަށެވެ. ދައުވާ އުފުލުމާއި ޝަރީއަތް ހިންގުމުގައި ޚާއްސަ އިޖްރާއާތުތަކަށް އަމަލު ކުރަން ނިންމުމުގެ ބާރު ލިބެނީ، އެ ބިލް އޮތް ގޮތުން، ޕްރޮސެކިއުޓާ ޖެނެރަލާއި ޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އަށެވެ. ނަމަވެސް ކޯޓަށް މީހުން ހާޒިރުވުން ރައްކާތެރި ނޫން ކަމަށް ކަމާ ބެހޭ އިދާރާތަކުން ކަނޑައަޅައިފި ނަމަ، ޝަރީއަތްތައް ވީޑިއޯ ކޮންފަރެންސްކޮށް ގެންދަން އެ ބިލުން ލާޒިމްވެ އެވެ.\nޖިނާއީ މައްސަލަތަކުގައި ހުރަސްތައް ބޮޑު؟\nކުށުގެ ތުހުމަތުގައިވާ މީހުންނަށް ލިބިދޭ އެ މީހެއްގެ ހާޒިރުގައި ޝަރީއަތް ކުރެވުމުގެ ހައްގު ގިނަ ގައުމުތަކުގައި މާނަކުރަނީ ފަނޑިޔާރާ އެއް ހާޒިރަކަށް ދައުވާ ލިބޭ މީހާ ހާޒިރުވާން ޖެހުމަށެވެ. އިސްތިސްނާ ހާލަތްތަކެއްގައި ނޫނީ އެގޮތަށް އަމަލު ކުރަން ޖެހެނީ ވީޑިއޯ ކޮންފަރެންސް ފަދަ ނިޒާމެއް މެދުވެރިކޮށް ޝަރީއަތް ކުރާ ނަމަ، ގެއްލިގެން ހިނގައިދާނެ މަސްލަހަތުތަކެއް އޮވެދާނެތީ އެވެ. ރާއްޖޭގެ ގާނޫނު އަސާސީގެ 51 ވަނަ މާއްދާއިން އެ ހައްގު ކަށަވަރުކޮށްދޭތީ، މިހާތަނަށް މި ހަމަތައް ރާއްޖޭގައި ވެސް ދިޔައީ ހިފަހައްޓަމުންނެވެ.\nމަދަނީ މައްސަލަތަކާ ޚިލާފަށް ޖިނާއީ ދައުވާތަކުގައި ޓެކްނޮލޮޖީގެ ވަސީލަތްތަކަށް ބަރޯސާވެ، މިފަދަ އިޖްރާއާތެއް ހިންގުމުން މައްސަލަތަކެއް ނުކުތުމުގެ ފުރުސަތު އޮވެ އެވެ. މިސާލަކަށް ވީޑިއޯ ކޮންފަރެންސްކޮށް ޝަރީއަތް ކުރިއަށް ގެންދާއިރު، ކުށެއްގެ ދައުވާ ލިބޭ މީހާއަކީ ޖިނާއީ މަސްއޫލިއްޔަތު އުފުލޭ ފަދަ ބުއްދި ސަލާމަތުން ހުރި މީހެއްތޯ ކަށަވަރުކުރުމަކީ ފަނޑިޔާރަށް އުނދަގޫ ކަމަކަށް ވެދާނެ އެވެ. އަދި އެހެން ތަނެއްގައި ހުރެގެން އޭނާ ޝަރީއަތުގައި ކުށަށް އިއުތިރާފްވެއްޖެ ނަމަ، އެކަން އެގޮތަށް އެ ކުރަނީ އެއްވެސް މަޖުބޫރު ކަމެއް އޮވެގެންތޯ ނުވަތަ ނޫންތޯ ކަށަވަރުކުރަން ވެސް ގޮންޖެހުން ކުރިމަތިވެދާނެ އެވެ.\nތުހުމަތުކުރެވޭ މީހާ އާއި އޭނާގެ ވަކީލް ދެ ތަނެއްގައި ތިބެގެން ޝަރީއަތް ކުރިއަށް ގެންދާ ނަމަ، ދިފާއުވާން ވެސް ހުރަސްތަކެއް ހުރެދާނެ އެވެ. އޭރުން ހުރަސް އެޅިގެން އެ ދަނީ ގާނޫނު އަސާސީން ލިބިދޭ އަސާސީ ހައްގަކަށެވެ. އަދި ބަންދުގައި ހުންނައިރު، ވަކީލާ އޮންލައިިންކޮށް ބައްދަލުކުރެވޭނެ އިންތިޒާމް ހަމަޖެއްސިޔަސް، ވަކީލާއި މުވައްކިލާ ދެމެދު ދެކެވޭ ސިއްރު ވާހަކަތައް އެހެން ބަޔަކަށް އަޑު އެހުމުގެ ފުރުސަތު ލިބިއްޖެ ނަމަ، ކުރިމަތި އެ ވަނީ އިތުރު މައްސަލައެކެވެ. އިންޓަނެޓް ސްޕީޑުގެ މައްސަލަ އަދި އޮތް ގޮތަށް އޮތީ އެވެ.\nއިންސާފު ގާއިމްކުރުމާ އެކު، އިންސާފު ގާއިމް ކުރެވޭތަން ފެނުމަކީ އަދާލަތުގެ ވަރަށް އަސާސީ މުހިންމު ހަމައެކެވެ. އިންސާފުވެރި ޝަރީއަތެއް ލިބިދިނުމުގެ ހައްގުގެ ތެރޭގައި އާންމުކޮށް ހުޅުވާލެވިފައިވާ ކޯޓެއްގައި ޝަރީއަތް ކުރުން ގާނޫނު އަސާސީގެ 42 ވަނަ މާއްދާ އިން ލާޒިމް ކުރަނީ އެ ސަބަބަށްޓަކަ އެވެ. އެކަމަކު އޮންލައިން ޕްލެޓް ފޯމެއް މެދުވެރިކޮށް ވަކި ބައެއްގެ އިވުމާއި ފެނުމުގެ ތެރެއިން އެކަނި ޝަރީއަތް ކުރާ ނަމަ، މިދެންނެވި ހައްގަށް ހުރަސް އެޅޭ ނަމަ އެއީ އިތުރު މައްސަލައެކެވެ.\nޖިނާއީ ނޫން މައްސަލަތަކަށް އަލި މަގެއް ނެތް؟\nޖިނާއީ މައްސަލަތަކާ ޚިލާފަށް މަދަނީ އަދި އާއިލީ އަދި ނޫން ބާވަތުގެ މައްސަލަތަކުގައި ކުރިން މި ފާހަގަކުރި ފަދަ ކަންކަން ކުޑަވެދާނެ އެވެ. އެއީ ދައުވާ ލިބޭ މީހާ އާއި ދައުވާކުރާ ފަރާތުން ސީދާ ހާޒިރުވުމުގެ ބަދަލުގައި ވަކީލުން މެދުވެރިކޮށް މިހާރު ވެސް އެފަދަ ޝަރީއަތްތައް ކުރިއަށް ގެންދެ އެވެ. މިހާރު ގާނޫނުތައް ހުރި ގޮތުން އެ މީހެއްގެ ހާޒިރުގައި ޝަރީއަތް ކުރެވުމުގެ ހައްގުގެ ތެރޭގަައި ޖިިނާއީ ނޫން ބާވަތުގެ މައްސަލަތައް ނުވެސް ހިމެނެ އެވެ.\nއެކަމަކު ވޭތުވެދިޔަ ދެ މަހެއްހާ ދުވަހު ޖިނާއީ ނޫން މައްސަލަތައް ވެސް އޮތީ އެއްކޮށްހެން ހުއްޓިފަ އެވެ. ކްރިމިނަލް ކޯޓުގައި ޖިނާއީ ބައެއް މައްސަލަތައް ކުރިއަށް ގެންދިޔައިރު ވެސް، މަދަނީ އަދި އެ ނޫން ބާވަތުގެ އެއްވެސް މައްސަލައެއް އެހެން ކޯޓަކުން ކުރިއަށް ގެންގޮސްފައެއް ނުވެ އެވެ. ހައި ކޯޓާއި ސުޕްރީމް ކޯޓުގައި އެތައް އަހަރެއް ވީ ގިނަ އަދަދެއްގެ މައްސަލަތައް ހުރިއިރު އޮންލައިންކޮށް ޝަރީއަތްތައް ފެށުމުގެ އުއްމީދެއް މިހާތަނަށް ދިނީ ސުޕްރީމް ކޯޓުން އެކަންޏެވެ.\nސުޕްރީމް ކޯޓު: އޮންލައިންކޮށް ޝަރީއަތްތައް ކުރިއަށް ގެންދަން ވަނީ ނިންމާފައި -- ފޮޓޯ/މިހާރު\nވަޒީފާގެ މައްސަލަތަކާއި ޓެކުހާ ގުޅުން ހުރި މައްސަލަތައް ބަލާ ޓްރައިބިއުނަލްތަކުގެ އަޑުއެހުންތައް ކުރިއަށް ގެންދެވޭނީ ކިހާ ހިސާބެއްގައި ކަން އޮތީ ނޭނގުމެއްގެ ތެރޭގަ އެވެ. ސަރުކާރުން ހުށަހެޅި ބިލަކީ ޖިނާއީ އިޖްރާއާތުގެ ގާނޫނަށް ގެންނަ އިސްލާހަކަށް ވާތީ ޖިނާއީ ނޫން މައްސަލަތައް ހުއްޓިފައި އޮތް އޮތުމަށް އެ ބިލުން ލިބޭނެ ފަރުވާއެއް ނެތެވެ. ނަމަވެސް އެތައް ބައެއްގެ ހައްގުތަކާ ގުޅުން ހުރި މައްސަލަތައް ކޯޓުތަކުގައި ހިފަހައްޓައިގެން އަބަދު ނުތިބެވޭނެ ކަން ގަބޫލުކުރަން ޖެހެ އެވެ.\nކަންބޮޑުވުން؟ ލުއި ފަސޭހަ؟\nގާނޫނީ ބައެއް ބޭފުޅުން ދެކެވަޑައިގަންނަވާ ގޮތުގައި ޖިނާއީ މައްސަލަތައް ފަދަ އަސާސީ ހައްގުތަކާ ގުޅުން ހުރި މައްސަލަތަކުގެ ޝަރީއަތް ހުރިހާ ހާލަތެއްގައި ވީޑިއޯ ކޮންފަރެންސްކޮށް ކުރިއަށް ގެންދިއުމުން ނުކުމެދާނެ މައްސަލަތައް އެބަ ހުއްޓެވެ، އެގޮތުން ދައުވާ ލިބޭ މީހާ އާއި ވަކީލުން ދެ ތަނެއްގައި ތިބެން ޖެހުމުން ދިފާއުވާން ހުރަސް އެޅުމަކީ އެންމެ ބޮޑު އެއް ކަންބޮޑުވުމެވެ.\n"މި ހާލަތުގައި ވެސް އެންމެ ބޮޑު އިސްކަމެއް ދޭން ޖެހޭނީ އިންސާފުން ޝަރީއަތް ހިންގަން. ކޮންމެ ކޮންމެ ގޮތަކަށް ޝަރީއަތް ހިންގާކަށް ނޫން،" ވަކީލް އިބްރާހިމް ޝަމީލް ވިދާޅުވި އެވެ.\nއޭނާ ދެކެވަޑައިގަންނަވާ ގޮތުގައި ވީޑިއޯ ކޮންފަރެންސް ޝަރީއަތެއްގައި ހެކިވެރިން ގޭގައި ނުވަތަ އެ މީހުން ބޭނުން ތަނެއްގައި ތިބެގެން ހެކިބަސް ދޭ ހާލަތްތަކުގައި އެ މީހުންނަށް ނުފޫޒެއް ނެތްކަން ކަށަވަރުކުރެވޭނެ ގޮތެއް ނޯންނާނެ އެވެ. އަދި މިހާރު ހުށަހަޅާފައިވާ ބިލް އޮތް ގޮތުން ޚާއްސަ ހާލަތެއް ކުރިމަތިވެފައި ނެތަސް، ވީޑިއޯ ކޮންފަރެންސްކޮށް ޝަރީއަތް ކުރިއަށް ގެންދިއުމުގެ ބާރު ކޯޓުތަކަށް ދިނުމަކީ ގާނޫނު އަސާސީން ދީފައިވާ ހާޒިރުގައި ޝަރީއަތް ކުރެވުމުގެ ހައްގު މާ ބޮޑަށް ހަނިކުރުން ކަމަށް އޭނާ ވިދާޅުވި އެވެ.\n"މިިހާރު ކޯޓުގައި ސިއްރުން ހެކިބަސް ނަގާއިރު ވެސް ކޯޓު އޮފިސަރެއް ހުންނާނެ. އެކަމަކު ހެކިވެރިޔާ ގޭގައި ނުވަތަ އޭނާ ބޭނުން ތަނެއްގައި ބަހައްޓައިިގެން ހެކިބަސް ނަގާއިރު ނުފޫޒެއް ނެތްކަން ކަށަވަރު ކުރެވޭނެ ގޮތެއް ނޯންނާނެ،" ޝަމީލް ވިދާޅުވި އެވެ.\nމީގެ އިތުރުން އެ ބިލުގައި ސިއްހީ ކުއްލި ނުރައްކަލުގެ ހާލަތްތަކާއި ސްޓޭޓް އޮފް އިމަޖެންސީ ފަދަ ހާލަތްތަކުގައި، ހައްޔަރުކުރެވޭ މީހުންގެ ހައްގުތައް މާ ބޮޑަށް ހިފަހައްޓަން ފުރުސަތު ދޭ ކަމަށް ވެސް އޭނާ ގަބޫލުކުރައްވަ އެވެ. އެގޮތުން ސްޓޭޓް އޮފް އިމަޖެންސީއެއް އިއުލާން ކޮށްފައިވާ ވަގުތެއްގައި ޚާއްސަ ހާލަތެއް ދިމާ ނުވިޔަސް، ހައްޔަރުކުރެވޭ މީހުން ޖަލު ނޫން އެހެން ތަންތަނުގައި ބޭތިއްބުން ހުއްދަ ކުރެވޭ ކަމަށް އޭނާ ވިދާޅުވި އެވެ.\n"ގާނޫނު އަސާސީގެ ދަށުން ސްޓޭޓް އޮފް އިމަޖެންސީއެއް އިއުލާން ކޮށްފި ނަމަ ވަރަށް ގިނަ ހައްގުތަކެއް ހިފެހެއްޓޭނެ. އޭރުން އެ ހުރިހާ ހައްގުތަކެއް ހިފަހައްޓާފައި އަދި ހޯމް މިނިސްޓަރު ކަނޑައަޅާ ތަނަކަށް ހައްޔަރުކުރެވޭ މީހާ ގެންދެވޭ ގޮތަށް މި އޮންނަނީ. އެތަން ނުޖެހޭ ކޮންމެހެން ޖަލަކަށް ވާކަށް ވެސް،" ޝަމީލް ވިދާޅުވި އެވެ.\nދައުވާ ކުރުމުގެ މުއްދަތުތައް އެއްކޮށް ހުއްޓުވައިލުމަކީ ވެސް، ބައެއް ވަކީލުންގެ ނަޒަރުގައި، ރަނގަޅު ގޮތެއް ނޫނެވެ. އޭގެ ބަދަލުގައި އެފަދަ ހާލަތްތަކުގައި، ވަކި އުސޫލެއްގެ ތެރެއިން ދައުވާ ކުރުމުގެ މުއްދަތު އިތުރު ކުރެވޭ ގޮތަށް ހަމަޖެއްސުން ރަނގަޅު ކަމަށް، އެ މީހުން ބުނެ އެވެ.\n"އައިސްދާނެ ދައުވާ ކުރުމުގެ މުއްދަތުގައި އެކަން ނުކުރެވިދާނެ ހާލަތެއް. އެކަމަކު ދައުވާ ކުރުމުގެ މުއްދަތު އެއްވެސް ގޮތަކަށް ނުހިނގާނެއޭ ބުނީމަ ތިބެދާނެ އެއްވެސް މަސައްކަތެއް ނުކޮށް ވެސް އެ ހާލަތެއް ނިމެންދެން. ނޫނީ އެ ހާލަތު ނިމޭއިރަށް އަނެއްކާވެސް އަނެއްކާ އިތުރުކޮށްލަ ކޮށްލާ ވެސް ތިބެވިދާނެ،" ޝަމީލް ވިދާޅުވި އެވެ.\nއެކަމަކު ޕްރޮސެކިއުޓާ ޖެނެރަލް ހުސައިން ޝަމީމް ދެކެވަޑައިގަންނަވާ ގޮތުގައި ވީޑިއޯ ކޮންފަރެންސްކޮށް ޝަރީއަތް ކުރިއަށް ގެންދިއުމުން ގާނޫނީ މައްސަލަތަކެއް ނުކުމެދާނެ ސަބަބެއް ނެތެވެ. ވަކީލުންނާއި ދައުވާ ލިބޭ މީހާ ދެ ތަނެއްގައި ތިބެން ޖެހުނަސް، ޝަރީއަތުގެ މެދުތެރެއިން ކަނޑައެޅޭ ވަކި އުސޫލުތަކެއްގެ ދަށުން އެ މީހުންނަށް ވަކިން ވާހަކަ ދެއްކޭނެ ފުރުސަތު ދެވިދާނެ ކަމަށް އޭނާ ވިދާޅުވި އެވެ. އަދި މިހާރު ގާނޫނު އޮންނަ ގޮތުން ވެސް ވީޑިއޯ ކޮންފަރެންސްކޮށް އިބްތިދާއީ އަޑުއެހުންތައް ކުރިއަށް ގެންދެވޭއިރު، އެގޮތަށް ޝަރީއަތް ކުރިއަށް ގެންދާނީ އެ މީހެއްގެ ރުހުމާ އެކު ކަމަށް އޭނާ ވިދާޅުވި އެވެ.\n"ކޮންމެހެން ޖަލުގެ ގޮޅިއަކަށް އޭނާ ވައްދާފައި ޝަރީއަތް ކުރާނެ ވާހަކައެއް ނޫން. އެ މީހާ އެކަމަށް އެއްބަސްވީމަ އޭނާ ރުހުން ހޯދައިގެން މިގޮތަށް އަމަލުކުރާ ގޮތަށް އެއީ. އަދި އެއީ ހުރިހާ މައްސަލަތަކެއް ވެސް ނޫން،" ޝަމީމް ވިދާޅުވި އެވެ.\nއޭނާ ވިދާޅުވި ގޮތުގައި ވީޑިއޯ ކޮންފަރެންސްކޮށް ޝަރީއަތް ކުރުމުން ގިނަ ބަޔަކަށް އިތުރު ހައްގުތަކެއް ކަށަވަރުވެގެން ދިއުމުގެ ފުރުސަތު ވެސް އެބަ އޮތެވެ. އެގޮތުން ރަށްރަށުގެ ކޯޓުތަކުގައި ދައުވާ ލިބޭ މީހުންނަށް އެކަށީގެންވާ މިންވަރަށް ވަކީލުން ނުލިބުމުގެ މައްސަލަ ވަރަށް ބޮޑަށް ހައްލުވާނެ ކަމަށް އޭނާ ވިދާޅުވި އެވެ.\n"އަތޮޅު ތެރޭގައި ތިބޭ މީހުންނަށް އެކަށީގެންވާ ގޮތަކަށް ވަކީލުންނެއް ނުހޯދޭ ޚަރަދާއި ދަތުރުފަތުރާއި މިކަންކަން ހުރި ގޮތުން. އެކަމަކު މިގޮތަށް ހެދީމަ ދައުވާ ލިބޭ މީހާ ހުންނާނީ ރަށު ކޯޓުގައި. ވަކީލު މާލޭގައި ހުރެގެން ވީޑިއޯ ކޮންފަރެންސްކޮށް ޝަރީއަތުގައި ބައިވެރިވާނީ. އޭރުން އެ ލިބެނީ ޚަރަދު ކުޑަކޮށް އަދި ރަނގަޅު ވަކީލުން ހޯދުމުގެ ފުރުސަތު،" ޝަމީމް ވިދާޅުވި އެވެ.\nމީގެ އިތުރުން ލަސްވުމުގެ ޝަކުވާ ބޮޑުވެފައިވާ މައްސަލަތައް އަވަސްވުމުގެ އިތުރުން ދަތުރުފަތުރާއި އެހެން ކަންކަމަށް ދައުލަތުން ކުރާ ބޮޑެތި ޚަރަދުތައް ވެސް ކުޑަކުރެވޭނެ އެވެ. ނަމަވެސް ރަނގަޅު ފެންވަރުގެ އިންޓަނެޓް ގުޅުން މުހިންމު ކަމަށް ޝަމީމް އެއްބަސްވެވަޑައިގަންނަވަ އެވެ.\nކޮވިޑް-19 އާ އެކު އާންމު ދިރިއުޅުމަށް މި އައި ބަދަލުގައި ހައްގުތައް ކަށަވަރުކޮށްދޭން އަދުލު އިންސާފުގެ ދާއިރާއަށް ވެސް ބަދަލުތަކެއް އަންނަން ޖެހެ އެވެ. އެކަމަކު އެއީ އިންސާފުވެރި ޝަރީއަތެއްގެ ހައްގަށް ހުރަސް ނޭޅޭ ފަދަ ބަދަލުތަކަށް ވާން ޖެހޭނެ އެވެ. އަދި ހުރިހާ ބާވަތެއްގެ މައްސަލަތައް ވެސް އެކަށީގެންވާ ބާރު ސްޕީޑެއްގައި ކުރިއަށް ގެންދެވެން ވެސް ޖެހޭނެ އެވެ.\nފަނޑިޔާރުން ސުޕްރީމް ކޯޓް ޖުޑީޝަރީ ކޯޓް މައްސަލަތައް ޖިނާއީ އަދުލުގެ ނިޒާމު ޖިނާއީ އިޖުރާއަތުގެ ގާނޫނު\nޑިމޮކްރެސީ ވެސް ލޮކްޑައުން ކުރެވިގެން ނުވާނެ.\nމިހާރުވެސް ރަށްރަށުގެ ކޯޓުތައް ހުޅުވައިގެން ޚިދްމަތް ދެމުންގެންދޭ. . ގާތް މީހަކު ބުނި ކޮވިޑް 19އާ ގުޅިގެން ނިސްބަތުން އެންމެ ބޮޑު އެއްޗެއް މުސާރައިން ކެނޑީ މެޖިސްޓްރޭޓުންގެ މުސާރައިންނޭ. އެމީހުން ޢާމްދަނީ ހޯދުމަށް އިތުރު މަސައްކަތެއް ކުރުން މަނާކޮށްފައޭ އޮންނަނީވެސް. އަދި ފަނޑިޔާރުންގެ ތެރެއިން އެންމެ ކުޑަ މުސާރައެއް ލިބެނީވެސް އެމީހުންނަށްކަމަށް. އެކަމު ނޫސްވެރިންވެސް ގޮވަނީ އެވެރިންގެ މުސާރަ ކަނޑާށޭ


InaaSh – Esfiya – Dhivehi Vaahaka Site\nނައިލް މަޑުހިނގުމެއްގައި ގޮސް ޝާޔަން އޮތް އެނދު ކައިރީގައި މަޑުކޮށްލިއެވެ. ޝާޔަން ބަލި ގޮތަކަށް ދެލޯ ހުޅުވައިލަމުން ނައިލްއަށް ބަލައިލިއެވެ. ޝާޔަން އާދައިގެ މަތިން ނައިލްއަށް ހިނިތުންވެލިއެވެ. މި މަންޒަރު ފެނި ނައިލްއަށްވެސް...\nޝާޔަން ފުންނޭވާތަކެއް ލަމުން ދިޔައިރުގައި މުޅިމީހާ ތެޅެމުންދިޔައެވެ. ނައިލް ހާސްވެފައި ޝާޔަންއަށް ގޮވަމުން ދިޔައިރުގައި ދެލޮލުން ހިފެހެއްޓުމެއްނެތި ކަރުނަ އަންނަމުން ދިޔައެވެ. ”ޝާޔަން…..ނޫން……ނޫން…..ޝާޔަން….” ނައިލް ހާސްވިވަރުން ހަދާނެ ގޮތެއްވެސް ނޭންގުނެވެ. ނައިލްއަށް ޝާޔަން...\nނައިލް ވާހަކަ ދެއްކިއަޑުއިވި ޝާޔަންއަށް ބަލާލެވުނީ ދެލޯބޮޑުކޮށްލަމުންނެވެ. ޝާޔަން އަތުން ވަގުތުން މާބޮޑި ދޫވެގެން ތިރިއަށް ވެއްޓުނު އިރުގައި ފަހަތަށް ދެތިން ފިޔަވަޅު އަޅައިލެވުނެވެ. އެއިވިގެން ދިޔައީ ނައިލްގެ އަޑެއްނޫނެވެ. ޝާޔަންއަށް ހަމަ...\nއާރަވްގެ އެމެސެޖު ފެނި ނައިލްއަތުން ފޯނު ދޫވެގެން ތިރިއަށް ނުވެއްޓުނީ ހަމަ ކިރިޔާއެވެ. ނައިލް އަދިވެސް އެއްފަހަރު އެމެސެޖް ކިޔާލިއެވެ. ނައިލްގެ ހާސްކަން ހައްތަހާ މިވީ އިތުރެވެ. ނަމަވެސް ނައިލް އެމެސެޖްގެ ވާހަކަ...\n”އަމް…..އާރަވް…..” އާރަވްގެ މޫނުމަތީގައި ވީ ނުލަފާ ހިނިތުންވުމެކެވެ. އާރަވްއޭ ބުނުމުން ޝާޔަންއަށް އެއީ ކާކުކަން ދެނެގަންނާކަށް މާ އުނގަދޫ ކަމަކަށްނުވިއެވެ. ”ޝާޔަން ކިހިނެއް؟….ކޮބާ ނައިލް؟…..ބައިދަވޭ އަމް ހިޒް ބެސްޓް ފްރެންޑް އިނގޭ…..ޝާޔަންއަށް ވެސް...\n”އާ…..އާރަވް…..” ”ހޭ….ނައިލް…..ހާދަ ދުވަހެއް ފަހުންނޭ ދޯ މިދިމާވީ…..ކިހިނެއްތަ؟….” އާރަވް އައިސް މަޑުކޮށްލީ ނައިލްގެ ކުރިމަތީގައެވެ. ނައިލްއަށް ހުރެވުނީ އަދިވެސް ފެންނަމުން މިދާ މަންޒަރު ގަބޫލު ނުކުރެވިފައެވެ. ”މާ ހައިރާންވެފަ ތި ބަލަނީ އޯ…..މީ...\n”ޝާޔަން އައި ލަވް ޔޫ…..” ނައިލްގެ ބަސްތައް އަޑުއިވި ޝާޔަންއަށް ހިނިތުންވެލެވުނީ ބޭއިހްތިޔާރުގައެވެ. ޝާޔަންގެ އެރީތި ހިނިތުންވުންފެނި ނައިލްއަށް އާ ހިތްވަރެއް ލިބިގެންދިޔަފަދައެވެ. ނައިލްއަށް ވެސް ހިނިތުންވެލެވުނުވެ. ކުޑައިރުޅެއް ހޭދަވެގެން ދިޔައީ އެކަކުވެސް...\nނައިލްގެ އަތް މުށްކެވިގެން ދިޔައި އައި ރުޅީގެ ސަބަބުންނެވެ. ނައިލް ބޭނުންނުވިނަމަވެސް ހަދާންވީ ތާރާގެ މަތިންނެވެ. ތާރާވެސް ވަނީ މިފަދަގެ ގޮތަކަށް ދޮގު ހަދާފައެވެ. އެދޮގުގެ ސަބަބުން ނައިލްގެ މުޅި ދިރިއުޅުން ބަދަލު...\nޒީނާގެ މޫނުމަތީގައި ދުވެލީ މަކަރުވެރި ހިނިތުންވުމެކެވެ. ޒީނާ ހީކޮށްގެންހުރީ ޝާޔަން ގާތުގައި އެއީ ސިއްރެކޭ ބުނުމުން އެއްވެސް މީހެއްކައިރީގައި ޝާޔަން އެވާހަކަ ނުބުނާނެކަމަށެވެ. ޒީނާ ހުރީ ޝާޔަން އެވާހަކަ ގަބޫލުކުރީތީވެ ވަރަށް ހެވިފައެވެ....\nނައިލްގެ ލޮލުން ކަރުނަ ތިއްކެއް ފައިބައިގެން އައިސް ނައިލްގެ ކޯތާފަތްމަތިން ފިރުކިފައި ތިރިއަށް ފައިބައިގެން ދިޔައީ ހިމޭންކަމާއިއެކީގައެވެ. ނައިލްގެ ދިރިއުޅުން ހީވެސް ނުކުރާ ގޮތަކަށް ބަދަލު ވެގެން މި ދިޔައީ ހަމަ ކުއްލިއަކަށެވެ....\nއޭގެ އަނެއްދުވަހު ތާރާ ކޮލެޖަށްގޮސް ކުލާހަށް ވަތް އިރުގައި ފެނުނު މަންޒަރަކުން ތާރާގެ ދަތްކުނޑި ވިކިގެންދިޔައެވެ. ނައިލް ގޮނޑީގައި އިށީންދެގެން އިން އިރުގައި ނައިލްގެ ކުރިމަތީގައި އިންމޭޒު މަތީ ކިއާރާ އިށީންދެގެން އިން...\nނައިލްއަށް ބޭއިހްތިޔާރުގައި ތާރާ ދުރައްޖައްސާލެވުނީ އާރަވްގެ މޫނުމަށްޗަށް އަރާފައިބަމުން ދިޔަ ކުލަވަރު ފެނިފައެވެ. ”ރާވް……” “……ލެޓް މީ އެކްސްޕްލެއިން…..” ނައިލް އާރަވްއާއި ދިމާއަށް އެޅި ފިޔަވަޅަށް ހުއްޓުމެއް އެރީ އާރަވް ގޮއްމުށްކަވާފައި ނައިލްގެ...\nފަޅި ސިކުންތެއްގެ ތެރޭގައި މުޅި އެއަންހެންކުއްޖާ އަދި އެ ކުއްޖާ އޮތް ތަނުގައި އޮތީ ލޭގެ ކޯރެއްހެދިފައެވެ. ކުޑަހިނދު ކޮޅެއްގެ ތެރޭގައި މީހުންތަށް އެއަންހެން ކުއްޖާ ވަށައި ލިއިރުގައި އެކަކަށް ވެސް ވީ...\nއެއިވިގެން ދިޔައަޑަކީ ނައިލް ދުވަހަކުވެސް އަޑުއަހަން ބޭނުންނުވާ އަޑެކެވެ. އާރަވްގެ އަޑު ދެން ދުވަހަކުވެސް ނައިލްއަށް އިވޭނެކަމަކަށް ނައިލް ހީއެއް ނުކުރެއެވެ. ހީނުކޮއްހުއްޓާ މިވީ ކިހިނެއް ހެއްޔެވެ؟ ނައިލްއަށް މާޒީގެ ސޮފްހާތަށް އީއްޔަވީކަމެއްހެން...\nނާއިރާ ނައިލް އާއި ދިމާއަށް ބަލައިލިއިރުގައި ޝާއިންގެ ނަޒަރު ހުއްޓިފައިވަނީ ނާއިރާއަށެވެ. ނާއިރާއަށް ހިންދިރުވާލެވުނީ ބޭއިހްތިޔާރުގައެވެ. ނާއިރާ ފަހަތުގައި ހުރި ނައިލްއަށް ބަލާލިއެވެ. ނައިލްވެސް ހުރީ ނާއިރާ ޝާއިންއަށް ދޭނެ ޖަވާބެއްގެ އިންތިޒާރުގެއެވެ....\nރަޝާ ޒީނާއަށް ކަޅި އަޅައިލައިގެން ހުރި އިރުގައި ލޮލުން ނުރުހުމުގެ ކުލަވަރު ފެންނަން ހުއްޓެވެ. ރަޝާ ބޭނުންވީ ޒީނާ ޝާޔަންގެ ކުރިމަތީގައި ބޭޒާރު ކޮށްލާށެވެ. ނަމަވެސް މިވަގުތު ހިމޭންކަން ހިޔާރުކުރީ ފަހުން ރަގަނޅު...\nބުނާށެ ލޯބި ނުވަނީހޭ…..40


ދަރިވަރުންނަށް ނާސްތާ ދިނުމުގެ ޕްރޮގްރާމް މިއަދު ފަށައިފި\nJanuary 13, 2019 06:12:55\nނާސްތާ ދިނުމުގެ ޕްރޮގްރާމް ފެށުމުގެ ރަސްމިޔާތުގެ ތެރެއިން - ފޮޓޯ/ ޖަޒީރާ/ޝަރޫނާ އަބްދުﷲ\nދިރާސީ އައު އަހަރާއެކު ދަރިވަރުންނަށް ނާސްތާ ދިނުމުގެ ޕްރޮގްރާމް މިއަދު ފަށައިފިއެވެ.\nމި ޕްރޮގްރާމްގެ އިޕްތިތާޙްކޮށްދެއްވުމުގެ ރަސްމިއްޔާތު އަމީނިއްޔާ ސުކޫލުގައި ބޭއްވުނު އިރު، ހަފްލާ ޝަރަފްވެރި ކޮށްދެއްވީ ނައިބު ރައީސް ފައިސަލް ނަސީމެވެ. މީގެ އިތުރުން، އެޑިއުކޭޝަން މިނިސްޓަރު ޑރ. އައިޝަތު އަލީ އާއި އެ މިނިސްޓްރީގެ ސްޓޭޓް މިނިސްޓަރުން ވެސް މި ރަސްމިއްޔާތުގައި ބައިވެރިވެލެއްވިއެވެ.\nކީރިތި ޤުރުއާނުގެ ބަރަކާތުން ރަސްމިއްޔާތު ފެއްޓުމަށްފަހު އަމީނިއްޔާ ސުކޫލުގެ ޕްރިންސިޕަލް ނާޒްލީން ވާފިރު ވަނީ ވާހަކަފުޅު ދައްކަވާފައެވެ. އޭނާ ވިދާޅުވީ، މި ޕްރޮގްރާމް ރަނގަޅު ގޮތުގައި ކުރިއަށް ގެންދިއުމުގައި ޓީޗަރުންގެ ދައުރުވެސް ވަރަށް ބޮޑު ކަމަށާއި އެގޮތުން، ސިއްހީ ގޮތިން ރަނގަޅު ކާނާގެ މުހިންމު ކަމުގެ މައުލޫމާތު ދަރިވަރުންނަށް ދިނުން ވަރަށް މުހިންމު ކަން ފާހަގަކުރެއްވިއެވެ.\nއެއަށްފަހު އެޑިއުކޭޝަން މިނިސްޓަރ ވަނީ ހަފްލާގެ ބައިވެރިންނާއި މުހާތަބުކޮށް ވާހަކަފުޅު ދައްކަވާފައެވެ. މިނިސްޓަރު ވިދާޅުވި ގޮތުގައި، ހެނދުނުގެ ނާސްތާއަކީ ކިޔަވާ ކުދިންނަށް ކިޔެވުމައިގެންް ކުރިއަށް ދިޔުމަށް ލިބިގެންދާނެެ އިތުރު އެހީއެކެވެ. އަދި ނާސްތާ ޕްރޮގްރާމް ރާއްޖޭގައި ފެށިގެން މިދަނީ މުޅިން އަލަށް ކަމުން ފުރަތަމަ ދުވަސްކޮޅު ކޮންމެވެސް ވަރެއްގެ ދަތިތަކެއް ކުރިމަތިވެދާނެ ކަމަށް ވެސް މިނިސްޓަރު ވިދާޅުވިއެވެ.\nރަސްމިއްޔާތުގެ ބައިވެރިންނާއި މުހާތަބު ކުރައްވާ ވާހަކަ ދައްކަވަމުން ފައިސަލް ނަސީމް ވިދާޅުވެފައިވަނީ، ދުޅަހެޔޮ ސިއްހަތެއްގައި ހުރެ، ރަނގަޅު ފެށުމަކުން ނޫނީ ކާމިޔާބީ އެއް ނުލިބޭނެ ކަމީ އެންމެންވެސް ގަބޫލު ކުރާ ކަމެއް ކަމަށެވެ. އަދި ނަފްސާނީ ގޮތުންނާއި ޖިސްމާނީ ގޮތުން ދުޅަހެޔޮކޮށް ތިބުމަކީ ކިޔެވުމަށް ސަމާލުކަން ދިނުމަށްޓަކައި ވަރަށް މުހިންމު ކަމެއް ގޮތުގައި ވެސް ނައިބު ރައީސް ފާހަގަކުރެއްވިއެވެ.\nނާސްތާ ޕްެރޮގްރާމް އަމީނިއްޔާ ސްކޫލުގެ އިތުރުން މާލޭގެ ފަސް ސްކޫލެއްގައި ފަށާފައިވާއިރު އަތޮޅުތެރޭގެ ސުކޫލުތަކާއެކު ޖުމްލަ 25 ސުކޫލެއްގައި މި ޕްެރޮގްރާމް ކުރިއަށް ގެންދިއުމަށް ވަނީ ހަމަޖެހިފައެވެ.\nދިރާސީ އާ އަހަރު ނާސްތާ


Inthihaabuge Natheejaa Aaai Gulhey Angoti Eh? PPM In Javaaabu Beynun Vehjje - Vaguthu\nއިންތިހާބުގެ ނަތީޖާއާއި ގުޅިފައިވާ އަނގޮޓިއެއް؟ ޕީޕީއެމްއިން ޖަވާބު ބޭނުންވެއްޖެ\nމީސް މީޑިއާގައި ދައުރުވަމުންދާ އަނގޮޓީގެ ފޮޓޯ\nރިޔާސީ އިންތިޙާބުގެ ނަތީޖާއާއި ގުޅޭ އަނގޮޓިއެއްގެ ވާހަކަ މީސް މީޑިއާގައި ބައެއް މީހުން ދައްކާ ކަމަށާއި އެ ސުވާލަށް ޖަވާބެއް ބޭނުންވާ ކަމަށް ވެރިކަން ކުރާ ޕާޓީ، ޕީޕީއެމްއިން ބުނެފިއެވެ.\nޕީޕީއެމްއިން މިހެން ބުނެފައިވަނީ ދެންމެ އެޕާޓީގެ އޮފީހުގައި ބޭއްވި ނޫސްވެރިންގެ ބައްދަލުވުމުގައެވެ.\nމީސް މީޑިއާގައި ބައެއް މީހުން ބުނެފައިވާގޮތުގައި ވޯޓް ކަރުދާސް އޮފިސަލުން ޗެކްކުރި އިރު ބައެއް އޮފިސަލުންގެ އަތުގައި އަޅާފައިވާ އަނގޮޓިއަކުން ވަނީ ވޯޓު ކަރުދާހުގައި ފާހަގަ ޖަހާފައެވެ. އެގޮތަށް ފާހަގަ ޖަހާފައިވަނީ ވޯޓު ލިއިރު ޖެހި ފާހަގަތަށް ފޮހެވިފައިވާ ކަރުދާހުގައި ކަމަށް ބައެއް މީހުން ބުނެއެވެ. އޮފިސަލުން އެޅިކަމަށް ބުނާ އަނގޮޓިއެއްގެ ފޮޓޯވެސް މީސް މީޑިއާގައި ދައިރުވަމުން އެބަދެއެވެ.\nއިންތިހާބުގެ ނަތީޖާއާއި މެދުގައި ޝައްކު އުފެދޭ ފަދަ ވާހަކަތަށް މީސް މީޑިއާގައި ދައުރުވަމުން އަންނައިރު އެކަމާއި ގުޅިގެން ޕީޕީއެމްއިން ބޭއްވި ނޫސްވެރިންގެ ބައްދަލުވުމުގައި ޕީޕީއެމްގެ ސްޕޯކްސް ޕާސަން އަލީ އާރިފް ވިދާޅުވީ އިލެކްޝަންގެ ނަތީޖާ އާއި ބެހޭ ގޮތުން ޝައްކު އުފެދޭ ފަދަ ވާހަކަތަކެއް މީސް މީޑިއާގައި އެނބުރެމުން އަންނާތީ އެކަންކަމަށް އިލެކްޝަން ކޮމިޝަން އިން ޖަވާބު ދާރީވުމަށް އެދޭ ކަމަށެވެ.\n"ދިވެހި ރައްޔިތުންނަށް ކަންބޮޑުވާ ފަދަ ވާހަކަތަކެއް މިހާރު މީސް މީޑިއާގައި އެނބުރޭތީވެ، ހުރިހާ ކަމެއްވެސް އީސީއަށް މި ރައްދުވަނީ. އެހެންވެ އަޅުގަނޑުމެން އެދެން ކޮންމެވެސް ސިފައެއްގައި އެކަންކަމަށް ޖަވާބެއް ދެއްވުމަށް. އަޅުގަނޑުމެންނަށް އެބަ އަޑު އިވޭ މިސާލަކަށް ކަރުދާސް ޗާޕް ކުރީވެސް ބޮޑު އަގުގައޭ، އެއްތާކުން 65 ރުފިޔާއަށް ހުށައަޅާފައި އޮތް އިރުގައި އަނެއްތަނުން 340 ރުފިޔާއަށް ހުށައަޅާފައި އޮތް ވާހަކައެއްވެސް މީސް މީޑިއާގައި އެބަ ފެތުރެމުންދޭ. ދެން އަނެއްކާ އިލެކްޝަން ކޮމިޝަނުގެ ބައެއް މެންބަރުންގެ އެކައުންޓްތަކަށް ފައިސާތަކެއް ވަން ވާހަކައެއް ވެސް އެބަ ދައްކާ. ދެން އައިސް ފާޑެއްގެ އަނގޮޓިއެއް ގެންގުޅޭ ވާހަކަވެސް އެބަ ދައްކާ. މިކަހަލަ ވާހަކަތަކަކީ ކިހިނެތް ހިނގާ ވާހަކަތަކެއް ތޯއާ، ނުވަތަ މިކަމާ ދޭތެރޭގައި އިލެކްޝަންއިން ދެކެނީ، މިއީ ހަމަ އަޅުގަނޑުމެންވެސް އަޑު އަހާލަން ބޭނުން ވާހަކަތަށް." އަލީ އާރިފް ވިދާޅުވިއެވެ.\nއަދި އިންތިހާބުން ރައީސް ޔާމީން ބަލިވެ ކޯލިޝަންގެ ކެންޑިޑޭޓް އިބްރާހިމް މުހައްމަދު ސޯލިހު އިންތިހާބުވެ ވަޑައިގަތުމާއި އެކު ހިޔާ މަޝްރޫއުގެ ފޯމުތަށް ބާތިލް ކުރާނެ ކަމުގެ އަޑުތަށް ފެތުރެމުން އަންނަ ކަމަށާއި އެކަން އެގޮތަށް ނުކުރެވޭނެ ކަމަށް އަލީ އާރިފް ވިދާޅުވިއެވެ. އެއް ސަރުކާރުން އަނެއް ސަރުކާރަށް އިހްތިރާމް ކުރަން ޖެހޭ ކަމުގައިވެސް އަލީ އާރިފް ވިދާޅުވިއެވެ.\nއޮކްޓޯބަރ 1, 2018 13:12\nކަލޯގެއާ!!/ އެމީހުންނަށް ތިއިން ފާހަގަ ޖެހޭނީ ގަޑިޔަކު ކިތައް ކަރުދާހުގައި\nއޮކްޓޯބަރ 1, 2018 13:20\nޢަލީ ޢާރިފު ތިފޯރމްތައް ފުރަތަމަ ބާތިލްކުރިވެސް ތިކުދިން މެދަމް ވިދާޅުވެގެން\nތި އަނގޮށްޓިއެއްވެސް ހެއްދެވީ ތިކުދިން\nއިލެކްޝަން އޮފިޝަލުން ނެންގެވީވެސް ތިބޭފުޅުން\nއޮކްޓޯބަރ 1, 2018 13:21\nއިޙްތިރާމް.. އިންސާފު.. މާތް އަޚްލާޤް.. މިކަހަލަ ވާހަކަތައް މިމީހުން ރަނގަޅުވާނީ ނުދެއްކިއްޔާ.. ދުނިޔޭގައި އުޅެ އެބައެއްގެ އަގު ވައްޓާލާ އަބުރު ގެއްލުވާލައިފައިވާ ބަޔަކު ދެން އިތުރަށް ދައްކާނެ ވާހަކަ އެއް ނެތް.. ލަދުން ބޯހަލާކު ނުވޭތޯ؟؟\nއޮކްޓޯބަރ 1, 2018 13:27\nބޭކާރު ވާހަކަ ނުދައްކަ ، ތިރީސްހާސް ވޯޓަކީ މަކަރުހެދޭ އަދަދަށްވުރެ އިތުރު އަދަދެއް ، ދެން އެންމެ ރަގަޅުވާނީ ތިވާހަކަ ނުދެއްކިއްޔާ ،\nއޮކްޓޯބަރ 1, 2018 13:28\nޕީޕީއެމް ކުދިން މޮޔަވަނީދޯ . ނިދާފައޮވާ ހުވަފެނެއްފެމްނައިރަށް ފުންމައިގެތެދުވެ ޓީވީ ކުރިމައްޗައަރާ މޮޔަގޮވިޔަސް ދެން ތިކަމެއް ނުވާނެ\nއޮކްޓޯބަރ 1, 2018 13:31\nކުރި ހުރިހާކަމެއް އަތަށްގޮވީމަ އެހެންބަޔަކު ތިކަމުގެ ޒިންމާ ނަގާކަށް ނުޖެހޭނެވެ. މީ މި ބައިގަނޑު 96000 ވޯޓި ހޯދި ގޮތްކަން ޔަގީނެވެ\nއޮކްޓޯބަރ 1, 2018 13:32\nގެއްލުނު އެތީގެ ބޮޑު ކަމުން ހަމަ ލަގޮނޑި އަށް ކެތް ނުވެގެން މި އުޅެނީ ............\nއޮކްޓޯބަރ 1, 2018 13:33\nބޮދުތަފާތަކުންބަލިވީމާވެސް ގަބޫލުނުކުރަންވެގެންދޯތިއުޅެނީ، ޞަލިވީވެރިކަންކުރަންނޭގުމުން، ދެންވެސްމަޑުންތިބެބަލާ، އެހެންމީހުނައްެއުދަގޫނުކޮށް.\nއޮކްޓޯބަރ 1, 2018 13:36\nއަޖައިބެއް، ހިޔާމަޝްރޫޢުގެ ފޯމު އޮތީ ހުށަހަޅާފައި. ޕީޕީއެމުން ބުނި ފޯމް ހުށަހެޅި އެންމެންނަށް ފްލެޓް ޔަގީނޭ. ދެން އެހެންވީއިރު ވެރިކަމުން ފޭބުމުގެ ކުރިން އެގްރީމެންޓަ ހަދާބަލަ ފްލެޓްތަކުގެ ވެރިންނާ. އޭރުން އެ ނިމުނީ. އާސަރުކާރަށް ޖެހޭނީ ޕްލެޓް ދެންޏާ އަލުން ފްލެޓް އަޅަން.\nއޮކްޓޯބަރ 1, 2018 13:40\nހުރިހާ ކުޅިއެއް ކުޅުނީ ޕީޕީއމް އިން\nއޮކްޓޯބަރ 1, 2018 13:44\nމޮޔަފުޅު ވީތޯ؟ އިލެކްޝަންސްގެ އޮފިޝަލުންނަށް ތިބީ ޕީޕީއެމް އޮފީހުން ނަން ލިސްޓް ފޮނުވައިގެން ހަމަޖައްސާފަ ތިބި މީހުން...އޮޅުވާލަންޏާ އޮޅުވާލީ އެމީހުން...މީގެ ކުރިން އެހެން މީހުން އެކަން ބޮޑު ކަމަކަށް ވެގެން ދެއްކިއިރު އަޅާނުލާފަ ހަމަ ބަލިވާއިރަށް ތިތެޅިފޮޅެނީ ކީއްވެ؟ ވޯޓު ކަރުދާސް ޗާޕްކުރިގޮތުގެ ވާހަކަ ވެސް މިހާރުތޯ ކިޔަންވީ؟ އޭރު އެކަން މައްސަލައަކަށް ނުވީ ކީއްވެ؟\nއޮކްޓޯބަރ 1, 2018 13:49\nބަލަ އޮފިސަލުންގެ ގޮތުގައި ހަރަކާތްތެރިވީ ކޮން ޕާޓީއަކަށް ނިސްބަތްވާ ބައެއްތޯ؟؟؟؟؟ ދެން މިފަހަރު ޔާމީނަށް ސޮރީ........ ތެޅިތެޅި ޖެހޭނީ ހުންނަށް.\nއެހެންވެގެންނެއްނު އެބުނަނީ ރިޝްވަތުދިނީއޭ\nއޮކްޓޯބަރ 1, 2018 13:52\nއިންތިޚާބުގެ ކެމްޕެއިން ނިމެން ދެދުވަހަށް ވީއިރުވެސް އީސީއަށް އިދިކޮޅުން ކީ ފާޑުތަކާ އެޅުވި ބަދުނާމްތަކަށް އީސީ އިން ބަހެއް ނުބުނުމާ ، އީސީއަށް ފާޑުކީ އިދިކޮޅުގެ އަޑު ކުއްލިއަކަށް ކެނޑުމާ ، މިބާވަތުގެ ޝައްކުތަކެއް އެބަހުއްޓެވެ. ކެމްޕެއިން ނިންމާލިއިރުވެސް ތައީދުގެ މެޖޯރިޓީ ނަމްބަރު އެކަކަށް އޮވެފަ އެދުވަހު ކުއްލިއަކަށް ބަދަލުވުމީވެސް ޙައިރާންވާކަމެކެވެ. 7.5 މިލިޔަންރުފިޔާގެ ވާހަކައަކާ ، ވޯޓަކަށް އެއްލައްކަ ބެހުމާ މިހުރީ އިންތިޚާބު ޚަރާބުވެފައިވާކަމުގެ ހެއްކެވެ. މޮޅަށް ދެނެވޮޑިގެންވަނީ ސިއްރާއި ފައުޅު ދެނެވޮޑިގެންވާ ޖަލާލުވަންތަ ﷲ އެވެ. ގޯސް ހެދިމީހުނަށް އެކަމުގެ ގޯސް ކުރިމަތިނުލައި ނުދާނޭކަން ކަށަވަރެވެ.\nއޮކްޓޯބަރ 1, 2018 15:44\nއިރާދަ ކުރެއްވިއްޔާ ގޯސް ހެދި މީހުންނަށް އެއޮތީ އެކަން ދައްކަވާފަ. ދެން އިތުރަށް ތިޔަވާހަކަ ދެއްކުމުގެ މާނަ އެއް ނެތް.\nއޮކްޓޯބަރ 1, 2018 13:58\nއަޖާއިބެއްނޫންތަ؟؟ ލާ ފާހަގަ ފޮހެވޭނަމަ، ޔާމީނަށް ލީ ހުރިހާ ފާހަގައެއް ހުންނާނީ ފޮހެވިފަ.. ބަލި ގަބޫލުކޮށްބަ، ހަމަތިގޮތަށް ފޫކަހަކަހަ ތިބެންޏާ ދެން ހަވާލުވާ ވެރިކަމުގަވެސް ބަލިވިއްޔާ ހަމަ ތިވަރަށް ފޫކަހަކަހަ ތިބޭނީ، ނިމުމެއް ނާންނާނެ، ދުނިޔޭގެ ހުޅަނގުގެ ގަޥްމުތަށް ނަމޫނާއަކަށް ބަލާބަ، އަދިވެސް ތިބަލަނީ އެފުރިކާގެ މުގާބޭމެންގެ ގަވްމުތަކުގަ ކަންތައްކުރާގޮތް..\nއޮކްޓޯބަރ 1, 2018 14:00\nތިޔަވާނީ އަދީބު މެޑަމަށް ދިން އަގޮޓިކަމަށް.\nއޮކްޓޯބަރ 1, 2018 14:14\nމަމެން ފުރަތަމަ ދުވަހު ވެސް ބުނީމެއް ނޫންތޭ އިބޫ ނުހޮވޭނެއޭ އޭނާ ހޮވުނީ ކަމަށް އެބުނާ ވާހަކަ ތަކަކީ އެއީ ވޯޓް ގައި މަކަރާއި ހީލަތް ހަދައިގެން އޭނާ ހޮވިގެން އުޅެނީއޭ ކަން މިހެން ހުރުމުން މަމެން ޕިންކީން ދާއިމީ ނަތީޖާ ބަލައިނުގަންނާނެ ކަން އެމެންނަށް ވަރަށް ސާފުކޮށް އަންގަންވީ އިލެކްޝަންސް ކަމިޝަންގެ މެމްބަރުންގެ އެކަައުންޓަށް މިލިއަނުން ފައިސާ ހުރީ ވައްދާފައި ވޯޓް އިބޫ ކޮޅަށް އަނބުރާ ލުމަށް ޓަކައި އެމެން ރިޝްވަތުގެ ފައިސާ ބޭނުން ކޮށްގެން ވޯޓްގައި އޮޅުވާލީ ކަން އެއީ ކަށަވަރުވެ ޔަގީންވާ ކަމެކޭ. މިކަން ޖެހޭނެ ބެލެން.\nއޮކްޓޯބަރ 1, 2018 14:26\nގަލަން ގެންގުޅޭތަން ނުފެންނާނެ! އަގޮޓި އޅައިގެން އިދެ ފާހަގަޖަހާލެވިދާނެ! ލޯމައްޗަށް އެހުރީ އޮޅުވާލެވިފަ އޭރުން! ކޮންމެ އެއްޗެކޭ ކިޔަސް މަކަރު ހަދައިގެން މޮޅުވީ!\nއޮކްޓޯބަރ 1, 2018 14:30\nޕަކާސް............................... މޮޔަނުގޮވާ ތިބޭ މިމީހުންނަށް ކިޔޭ ނުކިޔޭއެއް އިނގެނީކީނޫން. ތިވާހަކަ ދައްކަން ކަލޭމެން ތާހިރެއް ނޫން.\nއޮކްޓޯބަރ 1, 2018 14:37\nއަލީ އާރިފްމެންވެސް ތަންކޮޅެއް އޮށްޓަރު ހުރި ވާހަކައެއްދައްކާނަމަ ނޫސްކޮންފަރަންސް ބާއްވަވާއިރު. މިހާރު ޕީ.ޕީ.އެމް ކުދިން ނޫސް ކޮންފަރަންސް ބާއްވަވާއިރު ހީވަނީ ދިވަހިރާއްޖޭގެ އަޑުން ހުކުރު ދުވަހު ހެނދުނު ގެންނަ ކުޑަކުދިންގެ ވާހަކަ ޕްރޮގްރާމް "އެބައުޅޭ އެބައުޅޭ" ގެނެސްދޭހެން. އިލެކްޝަންއަށް މެމްބަރުން ހޮވީ އަލީ އާރިފްމެން، މީސްމީހުންނަށް ލާރި ބަހަމުން ލާރި ގޯނި ހިފައިގެން ދުވީ އަލީ އާރިފްމެން ގެންގުޅޭ މޮޔަ ސޮރެއް. ދެން މިހާރު ތިޔައޮތީ ވާނެހާ ހަތަރެތި ވެފަ.........\nއޮކްޓޯބަރ 1, 2018 14:46\nފުރަތަމަ ސާފުކޮއްދީ ބަލަ ފާހަގަ ފުހެވެންވީ ކީއްވެގެން ކަން އެއަށްފަހު އެހެން ވާހަކަތައް ދައްކާނީ ދެރަވީމަ ދެރަގަބޫލުކުރުން ރީތި ގޮތަކީ ވޯޓުލުކުގެ ކުރިންވެސް އަހަރެން ގަބޫލުކުރިން ކުރި ލިބޭނީ ކޯލިޝަން އަށް ކަން ތިޔަކޮޅުގަ އޮތީ ހަމައެކަނި ޕީޕީއެމް އެވެސް ފުލް ޕީޕީއެމް އެއްނޫން ޕާޓީގެ އެއްބައި ވިސްނާލާ 2008 2013 މިފަހަރުވެސް ވީ ހަމަ އެހެން ބައި ގިނަކޮޅު ކާމިޔާބުކުރީ މައުމޫނުގެ ތާއީދު އޮތް ނަމަ ފަހަރެއްގަ ޔާމީނަށް ކާމިޔާބުވީސް ތޯއްޗެ\nޔަގީން ކަމަކީ އެކިޔާ އިންސާފު އެމްޑީޕީ އަކަށްވެސް މިރާއްޖެއަކަށް ނުގެނެވޭނެ. ކޯޓްތަކުގެ ބޭނުން ނަހަމަގޮތުގައި އެމްޑީޕީ އިންވެސް ހިފާނެ ކަމީ ޝައްކެތް އޮތްކަމެއްނޫން. މަކަރާއި ހީލަތާއި، ކަރަޕްޝަން ފޮހެލެވޭނީ ރަގަނޅު ރައްޔިތެއް، ރަނގަޅު ގައުމުދެކެ ލޯބިވާ ރައްޔިތެއް ބިނާ ކުރެވިގެން، ދިރިއުޅުމުގައި މުއްސަދިން ފަހަތުން ދުވަން ނުޖެހޭވަރުގެ އާމްދަނީ އެއް، ކޯޓްތަކުގެ ގާޒީންނަށް، އިމިގްރޭޝަނަށް، ކަސްޓަމަށް، ފުލުހުންނާއި ސިފައިންނަށް ލިބިގެން!\nއޮކްޓޯބަރ 1, 2018 16:27\nބޭކާރު ވާހަކަ ނުދައްކާ. މި ގައުމުގައި ކިރިޔާވެސް އިންސާފްވެރިކާާމާއެކު ވެރިކަންކުރެވިފައި އޮތީ އަންނި އަށް. ގަޔަށް ޕުއްޕުލެވުނަސް މީހަގީގަތަކީ\nއޮކްޓޯބަރ 1, 2018 15:00\nތި އަނގޮޓިއަކީ ވޯޓު އޮޅުވާލަން ޕީޕީއެމް އިން ފޮށިތަކުގެ ވެރީންނަށް ދިން އަގޮޓިތަކެއް. އެކަމަކު ވެރީންގެ ގިނަ މީހުންނަށް އެ ބޭނުން ކުރަން ނުކެރުނީ. ކޮންމެ ފޮއްޓެއްގެ ވެރިޔަކަށް ތީގެ3އަނގޮޓިދީފައިވޭ. ވޯޓުގެ ނަތީޖާ ޕީޕީއެމް އާ އިދިކޮޅަށް އައީމަ މިހާރު އިދިކޮޅު މީހުން ބޮލުގަ މިއަޅުވަނީ.\nއޮކްޓޯބަރ 1, 2018 15:29\nތިޔަ އަނގޮޓިތަކުންވެސް ހިޔެއްނުވޭ 40،000 ފާހަގަ ޖެހޭނެހެނެއް މޮޔަ ނުގޮވާދެން\nއޮކްޓޯބަރ 1, 2018 15:50\nބަލި ގަބޫލު ކުރަން ދަސްކޮށްބަލަ\nއޮކްޓޯބަރ 1, 2018 16:00\nމީހަކު ވޯޓު ކަރުދާހުގައި ފާހަކަ ޖެހީމާ، ދެން އެހެން މީހަކު އަގޮއްޓިއަކުން ޖަހަން އޮންނާނީ ކޮން ފާހަގައެއް؟ މަތި މައްޗަށް ދެފާހަގަ؟ ޕީޕީއެމް ކިޔައިގެން ތިިޔަ އުޅޭ މީހުންގެ ހަޖަމުގެ މައްސަލައެއް ތިޔަ އުޅެނީ. ނަތީޖާ ގަބޫލު ނުކުރާން ތަންތަނުން ޒާތްޒާތުގެ ވާހަކަ ހޯދައިގެން ދައްކަނީ. ތިޔަބޭފުޅުންގެ މަންދޫބުންނާއި މޮނިޓަރުންގެ ކުރިމަތީ ތިޔަބޭފުޅުން ހޮއްވެވި އިލެކްޝަންސް ކަމިޝަނަކުން، ތިޔަބޭފުޅުންގެ މީހުން އޮފިޝަލުންނަށް ހަމަޖައްސައިގެން ބޭއްވި އިންތިޚާބެއް! ބަލިވީމާ ބަލި ގަބޫލުކުރޭ!\nއޮކްޓޯބަރ 1, 2018 16:10\nލޯޑް އޮފް ދަ ރިންގްސް ގެ ލިންގ ގެއްލިގެން އުޅޭކަމުގެ ޚަބަރު ނުފެތުރޭބާ؟؟؟؟\nއޮކްޓޯބަރ 1, 2018 16:26\nއެހެންވެ ވެށިފަހި އަށް ލީ ފޯމުތައް އުވާލާ އަލުން ފޯމުލާން ތިބޭފުޅުން އެންގެވީވެސް...\nއެއީ ސަރުކާރުން ކުރާކަން އަލަށް އަންނަ ސަރުކާރުން ބަލައިގަންތުން ދޯޕ؟\nއޮކްޓޯބަރ 1, 2018 16:35\nކީކޭ ބުނާނީ ޕީ ޕީ އެމް އިން އޮފިސަލް ވެސް ނެގީ އެހެން ވިއްޔާ ތި ތިޔަ ބައި މީހުން ކުރި ކަމެއް އަހަރުމެން ވޯޓްލީ ކަރުދާސް އަކު ނެތް ފާހަގަ އެއް ބަލި ގަބޫލު ކޮށްބަލަ\nއޮކްޓޯބަރ 1, 2018 16:44\nޕީ.ޕީ.އެމްގެ އިސްކޮށް ތި ތިއްބެވި ބޭފުޅުން ސައިކޭޓްރިސްޓަކަށް ދައްކަން ފެނޭ ....\nއޮކްޓޯބަރ 1, 2018 16:51\nމިއަގޮޓި އަކީ އަދުރޭ ހިސާބުޖހަން ގެން ގުޅުނު އެއްޗެއް\nދެންކޮސްނުތަޅާ ބަލިގަބޫލުކޮށްބަލަ ނިިހާނޫނޫ!!!!!\nއޮކްޓޯބަރ 1, 2018 17:24\nޢަހަރެން އަޑުއެހީން ބައެއް އޮފިސަލުން ފޮއްޓައް ކަރުދާސް ކޮޅު ލާ ވަގުތު ފޮޑި އެއް ޖަހާލުމުން ފާހަގަ ބަދަލު ވާވާހަކަ. މި ކޮމެންޓް ޖަހާލަދެއްޗޭ\nއޮކްޓޯބަރ 1, 2018 17:31\nތިވާނީ އޭނަ ކައިވެނިކުރި އިރު އަންހެނުންނަށް ހަދިޔާއެއްގެ ގޮތުގައި ދިން އަނގޮޓިކަމަށް. ދެން ފެންވަރު ރަނގަޅު އެއްޗެއް ދެވެންނެތް ނަމަ ބުރޯ ކާރީގަ ބުނެލިނަމަ ހަމަޖައްސަ ދިނީސް ދޯ.\nއޮކްޓޯބަރ 1, 2018 17:44\nޢަލީއާރިފޫ ތިޔަފަދަކަމެއް ކޮށްފަ އޮތިއްޔާ ހުރިހާ ވައްކަމެހވެސް ކޮށްފަ އޮތީ ތިޔަ ވަގުން. ޓިބޭ އިތިޒާރު ކޮށްލައިގެން ޤާނޫނު ވަރަށް އަވަހަށް އަރާހަމަކުރާނެ.\nއޮކްޓޯބަރ 1, 2018 19:35\nއެހެންވެ ދޯ ކުއްލިއަކަށް އީސީ މާއިންސާފުވެރިވީ މި ބައިގަނޑަށް. ދެން އަނެއްކާ ހޭވި ހަޑި ފަޅާއަރާފާނެތީދޯ ކުއްލިއަކަށް ބިރުން މުޒާހަރާތަކެއް ކުރަން ފެށީ ހިފި\nއޮކްޓޯބަރ 1, 2018 19:38\nލާދީނީ ކުދިންކޮޅަށް ހާދަ ވަރެއްތިވަނީ. ބިރުން ތެޅިފޮޅެނީދޯ.\nމަކަރެއް ހަދައިފިއްޔާ އެ ފަޅާ އަރާނެ އިރާދަކުރައްވައިފިނަމަ. ރީނދޫ ކުދިން ކޮޅު ހާދަ ލާރިއެކޭ ތިބަހަނީ\nއޮކްޓޯބަރ 1, 2018 20:45\nއޮކްޓޯބަރ 1, 2018 21:42\nމި މީހުން މިއީ ކުއް އުފައްފާ ކުށުގެތެރެއަށް މީހުންވެއްދުމުގެ ރެކޯޑު އޮންނަބައެއް. ޥީމާ ސައިތާނުންނަށްވުރެ މީސްތަކުންގެ ހިތުގައި ވަސްވާސް އުފަށްދަން މިމީހުން މާމޮޅުވާނެ. ފައިސާދީފަ ވަސްވާސް އުފައްދާށޭބުނީމާ ވަސްވާސް އުފައްދަނީ.


މާލެ އިންޑަސްޓްރިޔަލް ވިލެޖްގެ ސުވަރޭޖް ޕަމްޕިންގ ސްޓޭޝަން (ޕީ.އެސް10، ޕީ.އެސް11، ޕީ.އެސް12، ޕީ.އެސް13 އަދި ޕީ.އެސް14) ހަދައިދޭނެ ފަރާތެއް ހޯދުން\nމިކުންފުނީގެ ފަރާތުންދޭ މައުލޫމާތާއި އެއްގޮތްވާގޮތުގެ މަތިން މާލޭ އިންޑަސްޓްރިޔަލް ވިލެޖްގެ ސުވަރޭޖް ޕަމްޕިންގ ސްޓޭޝަން (ޕީ.އެސް10، ޕީ.އެސް11، ޕީ.އެސް12، ޕީ.އެސް13 އަދި ޕީ.އެސް14)ގެ މަސައްކަތް ކޮށްދޭނެ ފަރާތެއް ހޯދަން ބޭނުން ވެއެވެ. ވީމާ، މިމަސައްކަތަށް ބީލަން ހުށަހެޅުމުގެ ދައުވަތު މިކަމަށް ޝައުގުވެރިވެލައްވާ އެންމެހާ ފަރާތްތަކަށް ހުޅުވާލަމެވެ.\nބީލަމުގައި ބައިވެރިވެވޭނީ ބީލަމުގައި ބައިވެރިވުމަށް ފައިސާ ދައްކަވާ ފަރާތްތަކަށް އެކަންޏެވެ. ބީލަން ފޮތް ވިއްކުމަށް ހަމަޖެހިފައިވާ އަގަކީ500.00ރ އެވެ. ބީލަންފޮތްތަކަށް ފައިސާ ބަލައިގަތުން އޮންނާނީ 06 ފެބުރްއަރީ 2017 އިން 09 ފެބުރްއަރީ 2017 އަށް، ބަންދުނޫން ކޮންމެ ދުވަހެއްގެ ހެނދުނު 10:00 އިން މެންދުރު ފަހު 03:00 އަށް އެމް.ޑަބްލިޔު.އެސް.ސީ (ފެން ބިލްޑިންގ، ދެވަނަ ފަންގިފިލާ) އިންނެވެ. ބީލަންފޮތް ދޫކުރުން އޮންނާނީ 12 ޖަނަވަރީ 2017 ގެ ރަސްމީގަޑީގައި ފެން ބިލްޑިންގ5ވަނަ ފަންގިފިލާ އިންނެވެ.\nޕްރީބިޑް މީޓިންގް ބޭއްވުމަށް ހަމަޖެހިފައިވަނީ 14 ފެބުރްއަރީ 2017 ވާ ދުވަހު 10:00 ގައެވެ. އަދި ބިޑް ހުށައަޅަން ހަމަޖެހިފައިވާ ތާރީޚަކީ 20 ފެބުރްއަރީ 2017 ވާ ދުވަހު 11:00 އެވެ. ބިޑް ސެކިއުރިޓީގެ ގޮތުގައި ބިޑް ހުށައަޅާއިރު -/10000 ރުފިޔާގެ ބިޑް ސެކިއުރިޓީ ހުށައަޅުއްވަންވާނެއެވެ. ބިޑް ސެކިއުރިޓީގެ ގޮތުގައި ބަލައިގަނެވޭނީ ބޭންކް ގެރެންޓީ ޗެކް ނުވަތަ ބޭންކް ގެރެންޓީ ލެޓަރއެވެ.\n05 ފެބުރުއަރީ 2017\n06 ފެބުރުވަރީ 2017\nސުންގަޑި: 09 ފެބުރުވަރީ 2017 2359


60,000 PCR test kit etherekuran huhdha dheefi\n60،000 ޕީސީއާރް ޓެސްޓް ކިޓް އެތެރެކުރަން ހުއްދަ ދީފި\nއޭޑީކޭ ހޮސްޕިޓަލް: އިންޑިއާއިން 60،000 ޕީސީއާރް ޓެސްޓް ގަންނަން އެ ހޮސްޕިޓަލަށް ވަނީ ހުއްދަ ދީފައި -- ފޮޓޯ: އަވަސް\nއިންޑިއާ އިން ރާއްޖެއަށް 60،000 ޕީސީއާރް ޓެސްޓް ކިޓް އެތެރެކުރަން ހުއްދަ ދީފި އެވެ.\nރާއްޖޭގައި ހުންނަ އިންޑިއާގެ ހައިކޮމިޝަނުން ބުނީ އެކަމުގެ ހުއްދަ ދީފައިވާނީ ރާއްޖޭގެ އަމިއްލަ ހޮސްޕިޓަލެއް ކަމަށްވާ އޭޑީކޭ އިން އެދުމާ ގުޅިގެން އެ ހޮސްޕިޓަލަށް ކަމަށެވެ.\nއޭޑީކޭ ގުރޫޕްގެ ޗެއާމަން އަހްމަދު ނާޝިދު ވަނީ ޕީސީއާރް ޓެސްޓް ކިޓް ރާއްޖެއަށް ގެންނަން އިންޑިއާ އިން ހުއްދަ ދިނުމާ ގުޅިގެން އިންޑިއާ ސަރުކާރަށް ޝުކުރުވެސް އަދާކުރައްވާފަ އެވެ.\nއިންޑިއާގައި ހަލުވި ކަމާ އެކު ކޮވިޑް 19 ފެތުރި ކޮންމެ ދުވަހަކުވެސް އެތައް ސަތޭކަ ބަޔަކު މަރުވަމުންދާތީ ޕީސީއާރް ޓެސްޓް ކިޓާއި، ކޮވިޝީލްޑް ވެކްސިން އެހެން ގައުމުތަކަށް ވިއްކުމާއި ހަދިޔާކުރުން އިންޑިއާ އިން ވަނީ ވަރަށް ބޮޑަށް ކޮންޓްރޯލް ކޮށްފަ އެވެ. އަދި ވަކި ހާއްސަ ހުއްދަތަކެއްގެ ދަށުން ނޫނީ އެފަދަ ތަކެތި ދޫނުކުރަން ވެސް އެ ގައުމުން ވަނީ ނިންމާފަ އެވެ.\nރާއްޖޭގައި ކޮވިޑް ވެކްސިން ޕްރޮގްރާމް ފެށީވެސް އިންޑިއާ އިން އެންމެ ފުރަތަމަ ހަދިޔާކުރި ކޮވިޝީލްޑް ވެކްސިންގެ އެއްލައްކަ ޑޯޒާ އެކު އެވެ. އަދި ރާއްޖޭގެ ގިނަ ބަޔަކު ވެކްސިންގެ ފުރަތަމަ ޑޯޒްގެ ގޮތުގައި ޖަހާފައިވަނީ ވެސް ކޮވިޝީލް ވެކްސިނެވެ. ނަމަވެސް އިންޑިއާ އިން ވެކްސިން ލިބުން ދަތިވެ އެތައްހާސް ދިވެހިން މިހާރު ތިބީ ކޮވިޝީލްޑް ވެކްސިންގެ ދެވަނަ ޑޯޒް ޖެހޭނެ ގޮތެއް ނެތިފަ އެވެ.\nއިންޑިއާގައި ކޮންމެ ދުވަހަކު ކޮވިޑް ޖެހޭ މީހުންގެ އަދަދު މިހާރު އުޅެނީ ތިންލައްކައާއި ހަތަރު ލައްކައާއި ދެމެދުގަ އެވެ. އެހެންވެ ހޮސްޕިޓަލްތައް ފުރި، ބަލި މީހުންނަށް ބޭނުންވާ އޮކްސިޖަން ވެސް ފޯރުކޮށްދިނުމަށް ދަތިވެ އެތައް ބަޔަކު ދަނީ މަރުވަމުންނެވެ.\nރާއްޖޭގައި ވެސް ކޮވިޑްގެ ހާލަތު ވަރަށް ބޮޑަށް ގޯސްވެ، މިހާރު ކޮންމެ ދުވަހަކު ޕޮޒިޓިވްވާ މީހުންގެ އަދަދު އުޅެނީ 1500އާ ގާތްކުރާ ހިސާބުގަ އެވެ. އަދި ކޮވިޑް ބަލީގައި ރާއްޖޭގައި މަރުވާ މީހުންގެ އަދަދު ވެސް ވަނީ ވަރަށް ބޮޑަށް އިތުރުވެފަ އެވެ.\nއޭޑިކޭ ހޮސްޕިޓަލް އެޗްޕީއޭ މިނިސްޓްރީ އޮފް ހެލްތު


Stelco Ge Interconnection Grid ge Therein Hulhule Ah Karantu Dheyn Fashaifi\nސްޓެލްކޯއިން ހުޅުލެއަށް ކަރަންޓް ދޭން ވަނީ ފަށާފައި\nސްޓެލްކޯގެ އިންޓަކަނެކްޝަން ގްރިޑްގެ ތެރެއިން ހުޅުލެއަށް ކަރަންޓު ދޭން ފަށައިފި\n23 ޖެނުއަރީ 2022 - 18:37:35\nސްޓެލްކޯއިން ހުޅުލެއަށް ކަރަންޓުގެ ހިދުމަތް ދޭން ފަށައިފިއެވެ.\nސްޓެލްކޯއިިން މިއަދު ބުނީ، މާލެއާއި، ހުޅުމާލެ އަދި ހުޅުލެ ކަރަންޓުގެ އެއް ވިއުގައަކުން ގުޅާލުމަށްޓަކައި ސްޓެލްކޯއިން ގާއިމްކޮށްފައިވާ އިންޓަކަނެކްޝަން ގްރިޑާއި ހުޅުލޭގެ ގްރިޑް ގުޅުވާލާފައި ވާކަމަށެވެ.\nމި ގްރިޑް ގުޅުވާލާ ހުޅުލެއަށް ކަރަންޓު ދިނުމަށް ފަށާފައިވަނީ، މިދިޔަ ހުކުރު ދުވަހު ކަމަށްވެސް ސްޓެލްކޯއިން ވަނީ ބުނެފައެވެ.\nހުޅުލޭގެ ގްރިޑާއި ސްޓެލްކޯގެ ކަރަންޓުގެ ގްރިޑް ގުޅާލާފައިވަނީ މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އާއި އެކު ހުޅުލެއަށް ކަރަންޓު ފޯރުވައިދިނުމަށް ވެފައިވާ އެއްބަސްވުމެއްގެ ދަށުންނެވެ.\nމާލެއާއި، ހުޅުމާލެ އަދި ހުޅުލެ ކަރަންޓުގެ އެއް ވިއުގައަކުން ގުޅާލުމަށްޓަކައި ސްޓެލްކޯއިން ގާއިމްކޮށްފައިވާ އިންޓަކަނެކްޝަން ގްރިޑްގެ ދަށުން މާލެ އާއި ހުޅުމާލޭގައި 95 އެމްވީއޭގެ ހަތަރު ޓްރާންސްފޯމަރު ބަހައްޓާފައިވާއިރު، ހުޅުލޭގައި 8 އެމްވީއޭގެ ދެ ޓްރާންސްފޯމަރު ބަހައްޓާފައިވާކަމަށް ސްޓެލްކޯއިން ވަނީ މައުލޫމާތު ދީފައެވެ.\nސްޓެލްކޯއިން ހުޅުލެއަށް ކަރަންޓު ދޭން ފަށާފައި މިވަނީ، މި މަހުގެ ހަވަނަ ދުވަހު ކުރެވުނު އެއްބަސް ވުމުގެ ދަށުންނެވެ.\nސްޓެލްކޯއަކީ މާލެ ސަރަހައްދުގައި ހަމައެކަނި ކަރަންޓުގެ ހިދުމަތް ފޯރުކޮށްދެމުން އަންނަ ކުންފުންނެޏެވެ. މާލެ ސަރަހައްދު ނޫނަސް ބައެއް ރަށްރަށުގައި ވެސް ސްޓެލްކޯ އިން ވަނީ މީގެ ކުރިން ކަރަންޓު ފޯރުކޮށް ދިނުމާއި ކަރަންޓުގެ ހިދުމަތް އަޕްގްރޭޑް ކުރުމުގެ ގިނަ މަސައްކަތްތަކެއް ކޮށްފައެވެ.\nވާޓްސިލާގެ ތައުރީފް ސްޓެލްކޯއަށް\nމި ދުވަސްވަރު ހޫނު ގަދަ، ކަރަންޓު ބޭނުންކުރުމުގައި ސަމާލުވޭ!\nއެމްއޭސީއެލްގެ ޑެޕިއުޓީ އެމްޑީއަކަށް ތޯހާ\nސްޓެލްކޯއަށް ދިން ހަމަލާ ތަހުގީގުކުރަން ހުށަހަޅައިފި


Male' City Council Ge Facebook Page Gai Mayor Shifa Ge Campaign - Vaguthu\nމާލޭ ސޓީ ކައުންސިލްގެ ފޭސްބުކް ޕޭޖްގައި މޭޔަރު ޝިފާގެ ކެމްޕޭން\nޝިފާ ކެމްޕޭންގައި - ފޮޓޯ: ޝިފާ/ޓްވިޓާ\nމާލޭ ސިޓީ ކައުންސިލްގެ މޭޔަރު ޝިފާ މުހައްމަދު އިއްޔެ ކުރިއަށް ގެންދެވި ކެމްޕޭން ހަރަކާތްތަކުގެ މައުލޫމާތު މާލޭ ސިޓީ ކައުންސިލްގެ ރަސްމީ ފޭސްބުކް ޕޭޖްގައި ގެނެސްދިނުމަށް ވަރަށް ބޮޑަށް ފާޑުކިޔުން އަމާޒުވެއްޖެއެވެ.\nއިތުރު ދައުރަކަށް މާލޭ މޭޔަރު ކަމަށް ކުރިމަތިލައްވާފައިވާ ޝިފާ މިހާރު ކެމްޕޭން ކުރައްވަމުން ގެންދަވަނީ އެމްޑީޕީގެ ޓިކެޓް ހޯއްދެވުމަށެވެ. އެމްޑީޕީގެ ޕްރައިމަރީ އޮންނާނީ މިމަހުގެ 31 ވަނަ ދުވަހު އެވެ.\nކެމްޕޭން ކުރެއްވުމަށް ޝިފާ އިއްޔެ ވަނީ ވިލިމާލެ އަށް ވަޑައިގެންފައެވެ. ވިލިމާލެ އަށް ވަޑައިގެން ކެމްޕޭން ހަރަކާތްތައް ހިންގެވި މަންޒަރު ފެންނަ ފޮޓޯތައް ރޭ ސިޓީ ކައުންސިލްގެ ފޭސްބުކް ޕޭޖްގައި އާއްމު ކުރުމުން ގިނަ ބަޔަކު ފާޑުކިޔަން ފެށުމާއި އެކު ފޮޓޯތައް ވަނީ މިހާރު ރިމޫވް ކޮށްފައެވެ.\nޝިފާގެ ކެމްޕޭން ކައުންސިލްގެ ފޭސްބުކް ޕޭޖްގައި އިސްތިހާރު ކޮށްފައި ވާއިރު ކޮރަޕްޝަން ހުއްޓުވުމާއި މަނާކުރުމުގެ ޤާނޫނުގެ 12 ވަނަ މާއްދާ ބުނާ ގޮތުން ސަރުކާރު މުވައްޒަފަކު އެމީހެއްގެ ވަޒީފާ ބޭނުންކޮށްގެން ނުވަތަ މަގާމުގެ ނުފޫޒު ބޭނުންކޮށްގެން ނާޖާއިޒް ފައިދާއެއް ހޯދުމަކީ ކުށެކެވެ. އެކުށުގެ އަދަބަކީ ތިން އަހަރުގެ ދުވަހަށް ޖަލަށް ލުން ނުވަތަ ގޭބަންދު ކުރުން ނުވަތަ އަރުވާލުން ކަމަށް އެ ޤާނޫނުގައި ބުނެފައި ވެއެވެ.\nޝިފާ އިތުރު ދައުރަކަށް މޭޔަރު ކަމަށް ކެމްޕޭން ކުރައްވަމުން ގެންދަވާއިރު މާލެއަށް ދިމާވެފައިވާ މައްސަލަތައް ހައްލު ކުރުމަށް މި ދައުރުގައި އެކަށީގެންވާ މަސައްކަތެއް ޝިފާ އަށް ވެސް އަދި ކައުންސިލްގެ އެހެން މެންބަރުންނަށް ވެސް ކުރެވިފައި ނުވާކަމަށް ބުނެ ގިނަ ބަޔަކު އަންނަނީ ފާޑުކިޔަމުންނެވެ.\nއަދި ކައުންސިލް އިންތިޚާބާއި ދިމާކޮށް ކައުންސިލްގެ ހަރަކާތްތައް އިތުރު ކޮށްފައިވާ ކަމަށާއި އެއީ ވެސް ކައުންސިލްގެ ވަސީލަތްތައް ބޭނުންކޮށްގެން ކުރަމުން ގެންދާ ކެމްޕޭނެއް ކަމަށް ފާޑުކިޔާ ފަރާތްތަކުން ބުނެއެވެ.\nޖެނުއަރީ 23, 2020 13:43\nހަތަރުވަރަކަށް ބަލިކުދިންނާއެކު މިދައްކާލި ފޮޓޯއިންވެސް ސިފާގެ ހަގީގަތް އެގޭނެ. ރައްޔިތުންނޭވެ ވިސްނާށެވެ.\nޖެނުއަރީ 23, 2020 19:33\nވިސްނާފަ ޑޮކްޓަރަށް ވެސް ދައްކުވައިފިން.. ބަލި ކަމަކަށް ނުބުނޭ\nމީހަމަ މޮޔައިންގެ ގައުމެއް..ދީނައް ފުރައްސާރަކުރީމަވެސް އޯކޭ، ރޭޕްކުރީމަވެސް އޯކޭ، ބަޖެޓް ހުސްކޮއްލީމަވެސް އޯކޭ...!!؟؟؟\nޖެނުއަރީ 23, 2020 16:13\nމައު މޫނު ނަންވާނީ\nޖެނުއަރީ 23, 2020 18:09\nޝިފާ ތިއީ ފެއިލްވެފައި ހުރި މީހެއް. ކޮންކެންޕޭނެއް ކުރާކަށް. ސިޓީ ކައުންސިލަށް ކުރެވުނުހާވެސް ކަމަކީ ޕާކިންޒޯނު ހަދާ ކުރިން ޕާކުރާ ތަންތަނުގައި ދެ ރޮނގުދެމުން. އެނޫން އެއްވެސް ކަމެއް ނުކުރެވޭ. ދެން މިހާރު މާކަންކަން ކުރާކަމަށް ދެއްކިގެން ފަޔަށް ހިނިއަރައިގެން އުޅޭހެން އުޅޭނެ ކަމެއްނެތް\nޖެނުއަރީ 23, 2020 21:03\nތިވަރުން ވާނެތަ! ފަހަރަކު ކިތަކެއްތަ! ކުދީނޭ ރަނގަޅު ފުރުސަތެއް ތިލިބުނީ ޑޮލަރު ޖީބަށްޖަހާލަން އެކަކުވެސް ބުދުކުރާތި ހަމަ ހަބޭސް\nޖެނުއަރީ 23, 2020 22:48\nމަގުމަތީ ހުރި ހޮޅިތައް ނަގަން ބުނިފަހުން މިހާރު ހީވަނީ މަގުމަތީ ހުރި ހޮޅިތައް އިހުނައްވުރެންމާ ގިނަވެއްޖެހެން. މަގުތައް މޮނީޓާރ ކޮއް ބެލެހެއްޓުމުގައި ސިޓީ ކައުންސިލުން ވަނީ ފެއިލްވެފައި.


ކެންސަރު ބަލީގެ ސަބަބުން ލޮލާއި، ނޭފަތް ނެތް މީހެއްގެ ހިތާމަވެރި އެއް ދުވަސް |\nއޮކްޓޯބަރ 15, 2018 57 0\nކެންސަރު ބަލީގެ ސަބަބުން ލޮލާއި، ނޭފަތް ނެތް މީހެއްގެ ހިތާމަވެރި އެއް ދުވަސް\nބައެއް މީހުންނަށް ބުނެވޭ ބަހަކުން އަނެކާއަށް ކޮށްލާނެ އަސަރެއް ނޭގިދާނެއެވެ. ހިތައް އުދަގޫވާ ކިތަންމެ ގޮތަކަށް ވާހަކަދެއްކި ދާނެއެވެ. ނަމަވެސް އެ ދެއްކޭ ވާހަކަތަކުގެ ސަބަބުން އަނެކާގެ ދިރިއުޅުމަށް އަންނާނީ ކިހާވަރެއްގެ ބަދަލެއްކަން އެނގެނީ މަދު ބަޔަކަށެވެ. މިއީވެސް އެފަދަ ހާދިސާއެކެވެ.\nކެންސަރު ބައްޔާއި ހަނގުރާމަކުރަމުންދާ މީހަކާއި މެދު ކަންތައް ކުރިގޮތުގެ ވާހަކައެވެ. އެމެރިކާއަށް ނިސްބަތްވާ އުމުރުން 65 އަހަރުގެ ކިރްބީ އީވާންސްއަކީ ކެންސަރު ބަލީގެ ސަބަބުން ނޭފަތާއި އެއްލޯ ނެތް މީހެކެވެ.\nމީގެ ކުޑަ ދުވަސްކޮޅެއް އޭނާ ސައުތް ކެރޮލައިނާގެ ސްޓޯރއެއްގެ ގޮޑިއެއްގައި އިށީންނީ އެތަނުން ކޮފީއަކާއި، ޑޯނަޓެއް ނަގައިގެންނެވެ. އީވާން އެތާ އިނީ ވަރަށް ހަމަޖެހިލައިގެން އެކަނި މާ އެކަންޏެވެ.\nއެ ސްޓޯރުބޮޑު މީހާ އެދުނީ އޭނާއާއެކު އޮފީސް ތެރެއަށް އައުމަށެވެ. އީވާން ދިޔައެވެ. އޭނާ ގެންދަނީ ކީއްވެކަމެއް އެއިރު ނޭނގެއެވެ. ނަމަވެސް އެ އޮފީސް ތެރެއަށް ވަދެ މެނޭޖަރު ވާހަކަ ފަށައިގަތެވެ. އެ މެނޭޖަރ އޭނާ ކައިރީ އެދުނީ، އީވާންގެ މޫނު ފޮރުވުމަށެވެ. އެ ވާހަކަތައް އަޑުއިވިފައި އީވާންގެ ހިތައް ހީވީ ހަންޖަރެއް ހަރާލިހެންނެވެ. ދެރަވި ވަރުންވެސް ބުނާނެ އެއްޗެއްވެސް ނޭނގުނެވެ.\nއީވާން ހުންނަ ގޮތުން ގިނަ ބަޔަކު ބިރުގަންނަނީ ކަމުގައިވެދާނެއެވެ. ނަމަވެސް ކީއްކުރަނީ ހެއްޔެވެ؟. އެއީ އޭނާ ބޭނުންވި ގޮތެއް ނޫނެވެ. ދުނިޔެ މަތީގައި އޭނާއަށް ކުރިމަތިވި އިމްތިހާނެވެ.\nއެ ވާހަކަ މީޑިއާއާއި ހަމައަށް ގެނެސް ދިނީ އީވާންގެ ދަރިފުޅެވެ. އެ ސްޓޯރގެ މެނޭޖަރ ކަންތައް ކުރިގޮތުގެ ވާހަކަ ދަރިފުޅަށް ކިޔާދިންއިރުވެެސް ހުރީ ރޮވިފައެވެ. އީވާންގެ ދަރިފުޅު މީސް މީޑިއާ މެދުވެރިކޮށް ދެއްކި އެ ވާހަކަތަކަށް އެ ސްޓޯރުގެ މެނޭޖަރ ވަނީ ރައްދު ދީފައެވެ.\nއެ މެނޭޖަރ ބުނީ، އޭނާ އީވާންގެ ގާތުގައި އެ ވާހަކަދެއްކީ އޭނާ ވަކިން ގެނެސްފައި ކަމަށާއި، ކަސްޓަމަރުންގެ ކުރިމަތީގައި ނޫން ކަމަށެވެ. އަދި އެކަމުގެ ގޯހެއް އުޅޭކަން އޭނާ ނުދެކޭ ކަަމަށެވެ. އަދި އީވާން ބޭނުން ކޮންމެ އިރެއްގައިވެސް އެތަނަށް އާދެވޭނެކަމަށްވެސް އޭނާ ބުންޏެވެ.\nއީވާން ބުނީ، ދެން ދުވަހަކުވެސް އެ ސްޓޯރއަށް އޭނާ ނުދާނެ ކަަމަށެވެ.\nކެންސަރުގެ ބަލީގެ ސަބަބުން، އީވާންގެ ލޮލާއި، ނޭފަތް ނަގާފައި ވަނީ މީގެ ހަ އަހަރު ކުރިންނެވެ. އީވާންއަށް ޖެހުނީ ހަމުގެ ކެންސަރުގެ ބާވަތެކެވެ.


މަސްޖިދުއް ނަބަވީ ގައި ރޮބޮޓް ސެނިޓައިޒާ ބަހައްޓައިފި - Tech News Maldives\nމަސްޖިދުއް ނަބަވީ ގައި ރޮބޮޓް ސެނިޓައިޒާ ބަހައްޓައިފި\nމުހައްމަދު ރައްޔާން • 18 މާރިޗު 2021\nމަސްޖިދުއް ނަބަވީ ގައި ރޮބޮޓް ސެނިޓައިޒާ އެއް ބަހައްޓައިފިއެވެ. މި ސެނިޓައިޒާ އިފްތިތާހުކޮށްދެއްވީ މާތްވެގެންވާ ދެހަރަމުގެ ކަންކަން ބަލަހައްޓާ ކޮމިޓީގެ ރައީސް ޑރ. ޝޭހް އަބްދުލް ރަހްމާން އަލް ސުދައިސް އެވެ. ކޮރޯނާ ވައިރަސް ޕެންޑަމިކް އިތުރަށް ފެތުރުން ހުއްޓުވުމަށް މި ރޮބޮޓް މެދުވެރިކޮށް މަސްޖިދުއް ނަބަވީ އޮޓޮމެޓިކުން ސެނިޓައިޒް ކުރެވިގެންދާނެއެވެ.\nމީގެ ކުރިން މިފަދަ މެޝިނެއް ވަނީ މަސްޖިދުލް ހަރާމްގައި ވެސް ބަހައްޓާފައިއެވެ. ހައްޖު އަދި އުމްރާ ކުރަން ޒިޔާރަތް ކުރާ ފަރާތްތަކުގެ ސަލާމަތަށްޓަކައި ދެހަރަމަށް ތަފާތު މިފަދަ ޓެކްނޮލޮޖީ ތައާރަފްކުރުމަކީ ދެހަރަމުގެ ކަންކަން ބަލަހައްޓާ ކޮމިޓީގެ އަމާޒެކެވެ. ހައްޖު އަދި އުމްރާވެރީންގެ ސިއްހަތު ރައްކާތެރިކުރުމުގެ ގޮތުން ސައުދީ ސަރުކާރުން ނިންމާފައިވަނީ ހައްޖު އަދި އުމްރާގެ އަޅުކަން އަދާކުރުމަށް އެގައުމަށް ޒިޔާރަތްކުރާ އެންމެންވެސް ކޮވިޑް-19 އާއި ދެކޮޅަށް އުފައްދާފައިވާ ވެކްސިން ޖަހަންޖޭހެނެ ކަމަށެވެ. އެގޮތުން ވެކްސިން ނުޖަހާ މީހުންނަށް ހައްޖު އަދި އުމްރާގެ މަތިވެރި އަޅުކަން އަދާކުރުމުގެ ފުރުސަތު ނުލިބޭނެކަމަށްވެސް އެގައުމުގެ ސަރުކާރުން ވަނީ އިއުލާންކޮށްފައިއެވެ.\nމީގެ އިތުރުން ހީޓް ޑީޓެކްޓާ ފަދަ ވަސީލަތްތަށް ވެސް ވަނީ ދެހަރަމުގައި ބެހެއްޓިފައިއެވެ. ހައްޖު އަދި އުމްރާގެ އަޅުކަމަށް ސައުދީ އަށް ޒިޔާރަތްކުރާ ފަރާތްތަކުގެ ރައްކާތެރިކަން ކަށަވަރު ކުރުމުގެ ގޮތުން ގާއިމުކުރެވިފައިވާ މިފަދަ ފިޔަވަޅުތަކާއި އެކު ސައުދީ އިން ވަނީ 2021 ވަނަ އަހަރު ހައްޖުގެ އަޅުކަން އާންމުކޮށް ހުޅުވާލާފައިއެވެ. މީގެ އިތުރުން ރޯދަމަހުގެ ތަރާވީހު ނަމާދު ކުރުންވެސް ދެހަރަމުގައި އާންމުންނަށް ވަނީ ހުޅުވާލެވިފައިއެވެ.


މުޅި ރާއްޖޭގެ ތަރައްގީކުރާނެ ގޮތުގެ ގާނޫނެއް ހެދުން އަވަސްކުރަން ޖެހޭ – އެމްޕީ ހުސޭން – Mikal News\nމުޅި ރާއްޖޭގެ ތަރައްގީކުރާނެ ގޮތުގެ ގާނޫނެއް ހެދުން އަވަސްކުރަން ޖެހޭ – އެމްޕީ ހުސޭން\nފުވައްމުލަކު މެދުދާއިރާގެ މެމްބަރު ހުސޭން މުހައްމަދު ދީދީ. މިއަދުގެ މަޖުލިސް ޖަލްސާގައި ވާހަކަ ދައްކަވަނީ\nދިވެހިރާއްޖޭގެ ސަރަހައްދީ ތަރައްގީގައި މަޖުލިސް މެމްބަރުންގެ މެދުގައި ޚިޔާލު ތަފާތުވެފައިވާ މިދުވަސްވަރުގައި، މުޅި ރާއްޖޭ ތަރައްގީކުރާނެ ގޮތުގެ ގާނޫނެއް ހެދުން އަވަސްކުރަން ޖެހޭ ކަމަށް ފުވައްމުލަކު މެދުދާއިރާގެ މެމްބަރު ހުސޭން މުހައްމަދު ދީދީ ވިދާޅުވެއްޖެއެވެ.\nމިއަދު ރައްޔިތުންގެ މަޖުލީހުގެ ތަޅުމުގައި 2021 ވަނަ އަހަރުގެ ބަޖެޓަށް ވާހަކަ ދައްކަވަމުން އެމްޕީ ހުސޭން ވިދާޅުވީ “ކޮންމެ ބޭފުޅަކުވެސް އެބޭފުޅެއްގެ ދާއިރާ ތަރައްގީ ކުރުމުގެ ކުރު ވިސްނުމެއް ގެންގުޅޭތަން އަޅުގަނޑަށް ފެންނަނީ. … ސަރުކާރުން އެބަޖެހޭ، ވަރަށް އަވަހަށް މިމަޖުލީހަށް އަންނަން. މިރާއްޖެ އޮންނަން ޖެހެނޭނެ ގޮތަކީ ކޮބައިތޯ؟ ތަސައްވުރަކީ ކޮބައިތޯ؟” އެވެ.\nއެގޮތުން “ހއ.ގައި ކޮންކަމެއްތޯ އޮންނާނީ؟ ހދ. ގައި ކޮންކަމެއްތޯ؟ ގދ.ގައި ކޮންކަމެއްތޯ؟ ޏ.ގައި ކޮންކަމެއްތޯ އަދި އައްޑޫ ގައި ކޮންކަމެއްތޯ؟ ދެން މެދުރާއްޖެތެރޭގެ ރަށްރަށުގައި ވެސް ކިހިނެތްތޯ އެކަންތައް ކުރާނީ؟” ހުސޭން ހާމަކުރެއްވިއެވެ.\nތަރައްގީގެ ގޮތުން ކުރާ ކަމަކީ ހޮސްޕިޓަލެއް ހުރުން އެކަންޏެއް ނޫން ކަމަށާއ،ި ނޫނީ ހަމައެކަނި ބަނދަރު އެކަނީ ނޫންކަމަށާއި ނޫނީ އެއާރޕޯޓް ނޫންކަމަށާއި ކަމަށެވެ. އެގޮތުން ބަލާއިރު ފުވައްމުލަގައި ކުރާނީ ކޮންކަމެއްތޯ؟ ފުވައްމުލަކުގައި ހުންނާނީ ކޮންކަހަލަ ސަބް-ސްޕެޝަލިޓީ ހޮސްޕިޓަލެއް ތޯ؟ ނޫނީ ފުވައްމުލަކުައގި ހުންނާނީ ކޮންކަމެއްތޯ؟ އަދި ކޮންމެ ރަށެއްގައި އިންޓަރނޭޝަނަލް އެއަރޕޯޓެއް އޮންނަޖެހޭ ކަމަށް އަދި ކޮންމެ އަތޮޅެއްގައި އިންޓަރނޭޝަނަލް ބަނދަރެއް އޮންނަން ޖެހޭ ކަމަށް ދެކިވަޑައިނުގަންނާވާ ކަމަށް ހުސޭން ޙާމަކުރެއްވިއެވެ.\nދެކުނުގެ ސަރަހައްދު ވެސް ތަރައްގީ ކުރަންޖެހެނީ އައްޑޫ އަތޮޅާއިި ފުވައްމުލަކާއި ހުވަދޫއަތޮޅު ގުޅިގެން3އަތޮޅަ ވެސް އެއިގެ މަންފާ ލިބޭގޮތަށް،3އަތޮޅަށް އެއްގޮތް ވާގޮތަށް ކަމަށް އެމްޕީ ހުސޭން ވިދާޅުވުއެވެ. ހަމައެގޮތަށް އުތުރުގެ އަތޮޅުތައް ވެސް ތަރައްގީ ކުރެވެން ޖެހޭނީ އެގޮތަށް ކަމަށެވެ.\nޑިސެންޓަރަލައިޒް ކުރުމަކީ ކޮންމެހެން ކޮންމެ އަތޮޅަކަށް އެއާރޕޯރޓެއް އޮތުމެއް ނޫންކަމަށެވެ. ލާމަރުކަޒުކުރުމުގެ މާނާގައި މިހާރު މަސައްކަތް ކުރެވެނީ އެހާބޮޑަށް އިގުތިސާސިގޮތުން ފައިދާ ހުރިގޮތަކަށް ނޫންކަމަށް ދެކިވަޑައިގްނަންވާ ކަމަށް އެމްޕީ ހުސޭން ވިދާޅުވިއެވެ. އެގޮތުން ރާއްޖެއަށް ލިބޭ ކުޑ ައާމްދަނީއާއި މެދު ވިސްނަން ޖެހޭ ކަމަށް ވިދާޅުވިއެވެ.\nސަރައްހދީ ތަރައްގީގެ ޚިދުމަތްތައް ހުރިހާ އަތޮލަޅެއްގައި ވެސް ހުންނަން ވާނެ.\nރާއްޖޭގެ އެއްވެސް އަތޮޅަކީ އެއަތޮޅެއް ވަކިން ،އެއަތޮޅެއް އެކަނި ދައުލަތެއް ހަދައިގެން ގައުމެއް ހިންގޭ ވަރުގެ އަތޮޅެއް ނޫން ކަމަށެވެ. ވަރަށް ކުޑަ ކުޑަ އާބާދީއެއްގެ މައްޗަށް ބިނާވެފައިވާއިރު އަދި އެހާމެ މަދު ވަސީލަތްތަކެއް ހުރިއިރު ރާއްޖެތަރައްގީ ކުރެވެނީ ހުރިހާ ރައްޔިތުންވެސް ގުޅިގެން އެކުގައި މަސައްކަތްކޮށްގެން ކަން ގަބޫލުކުރަންޖެހޭ ކަމަށެވެ.\nރައްޔިތުންގެ ފައިސާއިން ޓެކްސް ނެގިގެން ގައުމުގެ ކަންތައްތައް ކުރެވިގެންދާ އިރު ކޮންމެ އަތޮޅެއްގެ ބަޔަކަށްވެސް އެމީހުންނަށް ކުރެވިގެންދާނީ ކޮންކޮން ކަންކަމެއްކަން ސާފުވެ އެނގެން އޮންނަ ޖެހޭ ކަމަށް ހުސޭން ވިދާޅުވިއެވެ. “މި ބަޖެޓް ހެދިގެންދާއިރު، ބަޖެޓްގެ އެލޮކޭޝަން، ޚާއްސަކޮށް މިބަޖެޓްގެ ޕްރޮޖެކްޓްތައް، ޕީއެސްއައިޕީ އާއި ތަރައްގީގެ އެހެން މަޝްރޫއުތައް ޕްލޭންކުރެވޭއިރު ގާނޫނެއް މިހާރު ހެދެން އެބަޖެހޭ” ކަމަށް ހުސޭން ވިދާޅުވިއެވެ.\nއެއިރުން ރައްޔިތުންނަށް އެނގިގެންދާނެ، އެމީހުންގެ ޓެކްސް ފައިސާއިން މުސްތަގުބަލުގައި އެމީހުންނަށް ކުރެވިގެންދާނީ ކޮންކަމެއްކަން ސާފުވެފައި ފެންނަން އޮންނާނެކަމަށެވެ.\n“އައްޑު އަތޮޅުގެ ތަސައްވުރަކީ ކޮބައިތޯ؟ ހުވަދޫއަތޮޅުގެ ތަސައްވުރަކީ ކޮބައިތޯ؟އަދި ފުވައްމުލަކުގެ ތަސައްވުރަކީ ވެސް ކޮބައިތޯ ރައްޔިތުންނަށް ވަރަށް ސާފުކޮށް އެނގިފައި އޮންނާން. ދައުލަތުން އެބަޖެހޭ މިގޮތަށް ޕްލޭނިންއެއް ހެދި ގާނޫނެއް މިމަޖުލީހުން ފާސްކުރެވި، މުސްތަގުބަލުގައި އަޅުގަނޑުމެން ކޮންމެ މީހަކު އެބޭނުންވާ އަމިއްލައަށް ނުވަތަ އަޅުގަނޑުުމެންގެ ގުރޫޕަކަށް އެވިސްނޭ ވިސްނުމަކަށް ގައުމުގެ ތަރައްގީ ނުގެންގޮސް ދުރުރާސްތާއަކަށް މުޅި ގައުމަށް ފައިދާ ކުރުވަނިވި ގޮތެއްގައި ގާނޫނެ ހެދި، ރައްޔިތުންނަށް ވަރަށް ސާފުކޮށް އެނގޭ މިންވަރަށް މިކަންތަތައް ފެންނަން އޮތުން އެއީ މުހިންމު ކަމެއްކަމުގައި އަޅުގަޑު ދެކެން”. އެމްޕީ ހުސޭ ވިދާޅުވިއެވެ.\nއެމްޕީ ހުސޭން މިއަދުގެ ޖަލްސާގައި މިމޭރުމުން ޥާހަކަ ދެއްކެވި އިރު އައްޑޫ ހިތަދޫ މެދުދައިރާގެ މެމެބަރު އަހުމަދު ރަޝީޑު ވަނީ އައްޑު ބަހުން އައްޑޫއަކީ ތަރައްގީ ލިބެންޖެހެ އަތޮޅުތަކަށް ދެއްކުމުގެ ހުއްޖަތުތައް ދައްކަވާފައެވެ. އެމްޕީ އަހުމަދު ރަޝީދު ވިދާޅުވީ ދެކުނުގައި އެންމެ މީހުންގިނަ އަތޮޅަކީ އައްޑޫ ކަމަށާއި އެންމެ ބޮޑަށް ތަރައްގީ ވެފައިވަނީ އައްޑު ކަމަށެވެ.\nމިކަލް ނޫހަށް މައުލޫމާތު ލިބުނު ގޮތުގައި އައްޑޫ ގަމުގައި އިންތަރނޭޝަނަލް އެއަރ ޕޯޓެއް އޮވެފައި އައްޑޫ ހިތަދޫގައި ސަރަހައްދީ ބަނދަރެއް އޮވެފައި ހުވަދޫ އަތޮޅުގައި އިންޓަރނޭޝަނަލް އެއަރޕޯރޓަކާއި އިންޓަރނޭޝަނަލް ބަނދަރެއް އޮތުމަކީ އައްޑޫ އަތޮޅުގެ މީހުންގެ ކަންބޮޑުވުން އޮތް ކަމެކެވެ. އެމީހުން އެދެނީ އިނޓަރނޭޝަނލް ފްލައިތްތައް އައްޑޫ ގަމަށް އައިސްފައި ސީޕްލޭންގަިއ ނުވަތަ ޑޮމެޓިކް ފްލައިޓެއްގައި ހުވަދުއަތޮޅުގެ ރިޒޯޓުތަކަށް ދާގޮތަށް ދަތުރުފަތުރުގެ ނިޒާމު ބައްތަން ކުރުމެވެ. ނމަަވެސް ހުވަދޫއަތޮޅުގެ މީހުން ބޭނުންވާނީ ބޭރުގެ ފްލައިޓްތައް ސީދާ ހުވަދޫއަތޮޅުގެ އެއާރޕޯޓަކަށް އައުމަށެވެ. އަދި ތިނަދޫގައި ސަރަހައްދީ ބަނދަރެއް އޮތުމަށެވެ.\nފުވައްމުލައް ސިޓީ މިއޮތީ އައްޑޫއާއި ހުވަދޫއާއި ދެމެދު ތރައްގީގައި ތާށިވެފައިބާ؟\nގުޅުންހުރި މައުލޫތައް:ފުވައްމުލަކުގެ ތަރައްގީ, ތަރައްގީގެ ޕްލޭން, ސަރަހައްދީ ތަރައްގީ


Saneef ge vaahakathakakee shakhusu kathilumuge dhogeh: Shaheem\nސަނީފުގެ ވާހަކަތަކަކީ ޝަޚުސު ކަތިލުމުގެ ދޮގެއް: ޝަހީމް\nކުރީގެ އިސްލާމިކް މިނިސްޓަރު ޑރ މުހައްމަދު ޝަހީމް އަލީ ސައީދު\nކުރީގެ އިސްލާމިކް މިނިސްޓަރު ޑރ މުހައްމަދު ޝަހީމް އަލީ ސައީދަކީ ހަރުކަށި ޚިޔާލުގެ މީހުން ރެކްރޫޓް ކުރާ ޖަމާއަތެއްގެ ލީޑަރެއް ކަމަށް ވިދާޅުވެ، އެމްޑީޕީއަށް ނިސްބަތްވާ ރައްޔިތުންގެ މަޖިލީހުގެ ތިނަދޫ ދެކުނު ދާއިރާގެ މެމްބަރު އަބްދުﷲ ސަނީފް، ދެއްކެވީ ހަގީގަތެއް ނެތް ވާހަކަތަކެއް ކަމަށް ޝަހީމް ވިދާޅުވެއްޖެ އެވެ.\nމިއަދު އޮތް ރައްޔިތުންގެ މަޖިލީހުގެ ޖަލްސާގައި މެންބަރު ސަނީފް ވަނީ ޝަހީމުގެ މައްޗަށް ބޮޑެތި ތުހުމަތުތަކެއް ކުރައްވާ ވާހަކަފުޅު ދައްކަވާފަ އެވެ. އެގޮތުން ޝަހީމަކީ ހަރުކަށި ޚިޔާލުގެ މީހުން ރެކްރޫޓް ކުރާ ޖަމާއަތެއްގެ ލީޑަރެއްގެ ކަމަށް އޭނާ ވިދާޅުވިއެވެ.\nޝަނީފްގެ ވާހަކަތައް ދޮގުކުރައްވާ ޝަހީމް މިއަދު ވިދާޅުވީ އޭނާއަކީ ރެކްރޫޓް ކުރާ ޖަމާއަތެއްގެ ލީޑަރެއްގެ ގޮތުގައި ސިފަކޮށް، ރައްޔިތުންގެ މަޖިލީހުގެ ޖަލްސާއެއްގައި މެންބަރު ޝަނީފް ދެއްކެވި ވާހަކަތައް ހަރުކަށި އިބާރާތުން ކުށްވެރި ކުރައްވާ ކަމަށެވެ. އަދި އެއީ އޭނާގެ ޝަޚުސިއްޔަތު ކަތިލުމުގެ ބޭނުމުގައި ދައްކާފައިވާ ވާހަކަތަކެއް ކަމަށް ވެސް ޝަހީމް ވިދާޅުވިއެވެ.\nޝަހީމް ވިދާޅުވީ އެކަމަކީ ބައިނަލްއަގުވާމީ މުޖުތަމައުގައި، އިސްލާމްދީނާއި މުސްލިމު އުންމަތަށް ޚިދުމަތް ކުރުމަށް އަދާ ކުރަމުންދާ މަސްއޫލިތުގައި އޭނާއަށް ގެއްލުން ދިނުމަށް ގަސްތުގައި ދެއްކި ވާހަކައެއް ކަމަށް މާނަ ކުރާ ކަމަށެވެ. އަދި މިހާތަނަށް ރާއްޖޭގެ ކަމާ ބެހޭ އެއްވެސް އިދާރާއަކުން މިފަދަ ކަމެއްގައި އޭނާއަށް ތުހުމަތުކޮށްފައިނުވާކަން ވެސް ޝަހީމް ވަނީ ފާހަގަ ކުރައްވާފަ އެވެ.\nކުރިން އިސްލާމިކު މިނިސްޓަރުކަމާ، އިސްލާމިކް ޔުނިވާސިޓީގެ ޗާންސެލަރުކަން ވެސް ކުރައްވާފައިވާ ޝަހީމް ވިދާޅުވީ ފެށުނީއްސުރެ ދީނީ ހަރުކަށި އަމަލުތަކާ ދެކޮޅަށް ރާއްޖޭގަ އާއި ބައިނަލްއަގުވާމީ މުޖުތަމައުގައި އޭނާ ދަނީ ވަކާލާތު ކުރައްވަމުންނެވެ. އަދި ރާއްޖޭގެ ދީނީ އެއްބައިވަންތަކަން ގާއިމުކޮށް އިސްލާމްދީނުގެ މެދުމިނުގެ ހަމަތައް ނަގަހައްޓަން ގިނަ މަސައްކަތްތަކެއް ކުރައްވާފައިވާނެ ކަމަށެވެ.\n"ސަނީފްގެ ވާހަކަތަކަކީ އަޅުގަނޑުގެ ޝަޚުސިއްޔަތު ކަތިލަން ކުރިއަށް ރޭވިފައި ހުރި އެތައް ކަމެއްގެ ފެށުން ކަމުގައި ވެދާނެ. ރައްޔިތުންގެ މަޖިލީހުގެ މެންބަރުންނަކީ ޒިއްމާދާރު ބަޔަކަށް ވާންވާނެ. މީހުންގެ ޝަޚުސިއްޔަތު ކަތިލަން ދޮގު ވާހަކަތައް ދެއްކުމަކީ ރައްޔިތުންގެ މަޖިލީހުގެ މެންބަރުންގެ ކަރާމަތާ ގުޅޭ ކަމެއްނޫން. ހައްގުތައް ހޯދައިދީ އަދުލުވެރިކަން ނަގަހައްޓަން އައި ބަޔަކު އެހެން ގޮތަކަށް އަމަލުކޮށް ބައެއްގެ އަބުރާއި އިންސާނީ ކަރާމަތާއި ހައްގުތައް ނަގާލައި ދުނިޔޭގައި އުޅެންވެސް އުނދަގޫ ކުރުމަކީ ދެރަވަރު ކަމެއް،" ޝަހީމް ވިދާޅުވި އެވެ.\nމިދިޔަ ރިޔާސީ އިންތިޚާބުގައި ރައީސް ޔާމީންގެ ރަނިންމޭޓަކަށް ވެސް އިޚްތިޔާރު ކުރެއްވި ޝަހީމަކީ އޯއައިސީގޭ ސެކްރެޓަރީ ޖެނެރަލްގެ އިސް މުޝީރެވެ. އަދި އޯއައިސީގެ ފިކުރީ ގޮފީގެ ވެރިޔަކީ ވެސް ޝަހީމެވެ. މީގެ އިތުރުން އޮގަނައިޒޭޝަން އޮފް އިސްލާމިކް ކޯޕަރޭޝަން (އޯއައިސީ) އިން "އިންޓަނޭޝަނަލް އިސްލާމިކް އެންސައިކޮލޮޕީޑިއާ އޮން ޓޮލަރެންސް" ނެރެން ނިންމައި އެކަމަށް ބޭނުންވާ އިލްމުވެރިންގެ ކޮމެޓީ އެކުލަވާލައި އެމަސައްކަތް ހަވާލު ކުރެއްވި ބޭފުޅުންގެ ވެރިޔަކީވެސް ޝަހީމެވެ.\nމިނިސްޓްރީގެ އެންގުމާމެދު ޝަހީމްގެ ކަންބޮޑުވުންތަކެއް\nއައިއައިޔޫއެމް އެލުމްނައި ލީޑާޝިޕް އެވޯޑު ޝަހީމަށް\nނަފުރަތުގެ އަމަލަކީ ކޮބައިކަން ސާފުވާންޖެހޭ


Gehlumuge Badhalu Hoadhumuge Viyafaari Bodu Thanun Fulhaavejje - Ali Hussain - Vaguthu\nމިއަދު ޓެސްޓް ކުރިއަދަދު އިތުރު، ފައްސި މައްޗަށް! - 13 ގަޑިއިރު ކުރިން\nއަލީ ހުސެއިން - ވަގުތު އިމޭޖްސް:\nގެއްލުމުގެ ބަދަލު ހޯދުމުގެ ވިޔަފާރި ބޮޑުތަނުން ފުޅާވެގެން ގޮސްފައިވާ ކަމަށް ރައްޔިތުންގެ މަޖިލީހުގެ ކެންދޫ ދާއިރާގެ މެމްބަރު އަލީ ހުސެއިން ވިދާޅުވެއްޖެއެވެ.\nއަލީ ހުސެއިން މިފަދައިން ވިދާޅުވެފައިވަނީ މި ސަރުކާރުން ވެރިކަމަށް އައިފަހުން ގެއްލުމުގެ ބަދަލުގެ ގޮތުގައި ބޮޑެތި އަދަދުތަކުން ކުންފުނިތަކަށް ފައިސާ ދީފައިވާ ދަނޑިވަޅެއްގައެވެ.\nސަރުކާރު އިދިކޮޅު ކޯލިޝަނުން މިކަން ތުހުމަތުކޮށްފައިވަނީ ރޭވުމެއްގެ ތެރެއިން ހިންގާ ބޮޑު ވިޔަފާރިއެއްގެ ގޮތުގައެވެ.\nމިކަމާއި ގުޅިގެން އަލީ ހުސެއިން ކުރެއްވި ޓްވިޓެއްގައި ވިދާޅުވެފައިވަނީ ގެއްލުމުގެ ބަދަލު ހޯދުމުގެ ވިޔަފާރި ވަރަށް ބޮޑުތަނުން ފުޅާވެގެން ގޮސް މިހާރު އޮތީ ފުށިދިއްގަރު ފަރަށް އަރާފައިވާ ކަމަށެވެ.\n"ގެއްލުމުގެ ބަދަލު ހޯދުމުގެ ވިޔަފާރި ވަރަށް ބޮޑުތަނުން ފުޅާވެގެން ގޮސް މިޙާރު އެ އޮތީ ފިށިދިއްގަރު ފަރަށް އަރާފަ. 2025 ގައި ލިބޭނެ ގެއްލުމާއި 2040 ވަނަ އަހަރު ލިބޭނެ ކަމަށް އަންދާޒާ ކުރެވޭ ގެއްލުން 2020 ގައި އެއްބޮނޑިޔަކަށް ބަނދެފައި ގަނޑުކޮށް ދޭކަށް ނުޖެހޭ" އަލީ ހުސެއިން ވިދާޅުވިއެވެ.\nސަރުކާރުން މީގެ ކުރިން ބުނެފައިވަނީ އިތުރު ކުންފުނިތަކަށް ފައިސާ ދޭން ޖެހިފައިވާ ކަމަށެވެ.\nއަލީ ހުސެއިން އިޝާރާތް ކުރައްވާފައިވަނީ ފުށިދިއްގަރު ފަޅުގެ އެއްބަސްވުމާ ގުޅިގެން ދެ ބިލިއަން ރުފިޔާގެ ބަދަލަށް އެދިފައިވާކަން ހާމަވުމާއި ގުޅިގެންނެވެ. އެއެއްބަސްވުން އުވާލުމުން ޕްރައިމް ކެޕިޓަލްސްއިް ވަނީ ސިންގަޕޫރު އާބިޓްރޭޝަނަށް މައްސަލަ ހުށައަޅާފައެވެ. އަދި ދެ ބިލިއަން ރުފިޔާގެ ބަދަލަށް ވަނީ އެދިފައެވެ.\nކަލޭވެސް ތިއީ ގެރިގުއިތަފާލަށް އަރާފައި ޗީޗީއޭ ގޮވާ މީހެއް! ބަލަގަ ކަލޭގެ ތިއޮއްބޮޑު އަނގަ ބޭނުންކޮށްގެންނޫންތަ މި ނުލަފާ ސަރުކާރު ވެރިކަމަށް ގެނައީ! ދެން ރަގަޅުވާނީ ޗީޗީއޭ ނުގޮވައި އަމިއްލަ ހެދުމު ފަސްބައިން ފޮހެލިއްޔާ!\nފެބުރުއަރީ 16, 2020 07:58\nފެބުރުއަރީ 15, 2020 22:01\nމަގު ފަހި ކޮށްދިނީ މެއްނުން...........\nފެބުރުއަރީ 16, 2020 00:11\nފަލަސްތީނު މީހުން ގޭގެއަށް ދައުލަތުގެ ފައިސާގަނޑު އެދަމާލަނީ. ތިޔައީ އަދަކު އިއްޔެއަކު މިގައުމަށް ޖެހިގެންއުޅޭ މުސީބާތެއްނޫން، އުތުރުމީހުން ދޫދޫމަތިން އެކިޔާ ރަދުންނެއް އުޅުނު ޒަމާނުގަވެސް ކަންއޮތީ ތިހެން، އެކިއެކި ނަންނަމުގަ ތިކަންކުރަނީ، އެޒަމާނަކާ ގުޅޭގޮތަށް. މިއަހަރު އެކަނިވެސް ހައެއްކަ ގޯއްޗަށް އެކަހާލީ ދެކުނުގެ ހުރިހާ ރަށަކަށް އޮތް ބަޖެޓަށްވުރެ ބޮޑުއެއްޗެއް. ދުވަސްކޮޅެއްކުރިން ހުރިހާ ފަޅުރަށެއް ވިއްކާފަ ގޭގެއަށް ފައިސާގަނޑު ގެންގޮއްސަވީ.\nފެބުރުއަރީ 16, 2020 00:57\nހަނދާނަށް އަންނަނީ 2007 އަދި 2008. އެންމެ ބާރަށް އިވުނު އަޑަކީ ދަރީންގެ ދަރީންނަށްދާނދެން ގައުމު ވިއްކައިފި. ބޯހިކޭކަށް ނެތް. މިކަމާހެދި ބިރުން ރައްޔިތުން ވެރިކަން ބަދަލުކޮށްފި. ދަރަނިން ސަލާމަތްވާން ވެރިކަން ބަދަލުކުރި ފަހުން އެބުނާ ދަރަންޏެއްގެ ވާހަކައެއް، އެ ބުނާ ދަރަންޏަކަށް ދޭންޖެހުނު ބަދަލެއް އޮތް ވާހަކައެއް ދިން ވަރެއް މިއިން ނޫހަކުން ނުފެނޭ. އެކަމަކު ނުދަރުވާން އައި ސަރުކާރުތަކުން ކުރި ކަންކަމުން، ޖީއެމްއާރއަށް އެތައް މިލިއަނެއް، އަނެއް ބަޔަކަށް އަނެއް މިލިޔަނެއް މިހެން މިލިއަނުން ބިލިއަނުން ދޭން ޖެހިގެން ރައްޔިތުން ހަނާވަމުން މިހިރަ ދަނީ. ނުވިތާކަށް ދައުލަތުގެ އޮފީހެއް އޮޑިޓް ކޮށްފިއްޔާ މިލިއަނުން ބިލިއަނުން ކައި ހުސްކޮށްފައި ތޮށިގަނޑަށް ހަދާލާފައި އޮތް ވާހަކައެއް ނޫން ވާހަކައެއް ނާދޭ. ޑިމޮކްރަސީގެ ފޮނިކަމާއި މީރުކަމަކީ މިއީބާ؟\nފެބުރުއަރީ 16, 2020 08:30\nއަލީ ހުސައިނަށް ވާވަރުވީމަ ދެން ކޮންއަނގައެއް ތިލަވަނީ. އިއްޔެ ނޫންތަބުނީ ޓީއެމްއޭއަށް ޓަވަރުދީފައޮތީ ރަނގަޅަށޭ. ދެން ކޮންބަދަލެއްގެ ވާހަކަތަ ތިގޮވަނީ އަޑުން އަޑުނަގާފަ\nފެބުރުއަރީ 16, 2020 08:36\nއިއްޒަތްތެރި މެންބަރު ވިދާޅުވެފައި އެވަނީ ވަރަށް ރަނގަޅު ބަސްފުޅެއް މިހާރު ބަދަލުދިނުމަކީ ވިޔަފާރިއަކަށް ވެއްޖެ. މި އެއްބަސްވުންތައް ހަދާ ބަޔަކު އަތުން މިފައިސާ ހޯދޭނެ ގޮތެއް ތި އިއްޒަތްތެރި މެންބަރުން ތިއްބަވާ މަޖިލީހުން މިކަމަށް ޤާނޫނެއް ހަދަން ފެނޭ ނޫނަމަ އަޅުގަނޑުމެން ރައްޔަރުންގެ ފައިސާއި އިން މިބައި މީހުންނަށް ބަދަލުދީފައި ރައްޔަތުންނަށް ކޮށްދޭނީ ކޮންކަމެއްތޯ؟\nފެބުރުއަރީ 16, 2020 08:44\nމިރާއްޖޭގެ މީހުން މިހާރަކަށް އައިސް ސިންގަޕޫރުގެ އާބިޓްރޭޝަނަށް މިހުށަހަޅަނީ އެތަނަކީ އެއީ މަޙްޝަރު ދުވަހުގެ އިންސާފަށްވުރެވެސް އިންސާފުވެރި ތަނަކަށް ވާތީބާ؟


Zam Zam Fenugaivaa Ilaahee kulhudhunvanthakan\nޒަމްޒަމް ފެނުގައިވާ އިލާހީ ކުޅަދުންވަންތަ ކަމުގެ ހެކިތަކަށް ވިސްނާލަމާ!\nޒަމްޒަމް ވަޅަކީ، މީލާދީގޮތުން 3000 އަށްވުރެ ގިނައަހަރުވެފައިވާ ވަޅެކެވެ.\nކ. މާލެ | 10 ޖެނުއަރީ 2018 | ބުދަ 13:01 | 14,687\nޒަމްޒަމް ވަޅުކޮޅަކީ7ފޫޓު 3.5 ފޫޓު ހުންނަ ވަޅުކޮޅެކެވެ. - މިއުޒިއަމް އޮފް ދަ ސިޓީ\nރަސޫލުﷲ ޞައްލަﷲ ޢަލައިހި ވަސައްލަމްގެ ޙަދީޘްފުޅެއްގެ މާނާގައި ވެއެވެ. "ދުނިޔޭގައިވާ އެންމެ ރަނގަޅު ފެނަކީ ޒަމްޒަމް ފެނެވެ. ބަނޑުހައިވެފައިވާ މީހަކަށް ކެއުމަކަށް އެފެން ފުދެއެވެ. އަދި އެއީ ބަލިތަކަށް ހުރި ޝިފާއެކެވެ. އެފެން ބުއިމުން ބަނޑުހައި ހޫނުކަން ފިލައިދެއެވެ. ބަލިތަކަށް ޝިފާ ލިބެއެވެ. އަދި ބޮޑެތި ބަލިތަކާއި ކުދިބަލިތައް ފިލުވައިދެއެވެ." މި ޙަދީޘަށް ބަލާއިރު މިފެނަށް އާދެ "ޒަމްޒަމް" ފެނަކީ ވަރަށް ބަރަކާތްތެރި ނުވަތަ ޚާޞިއްޔަތެއް ލިބިގެންވާ ފެނެކެވެ. މިހެންވުމުން ޒަމްޒަމަކީ ކޮބައިކަން ބަލައިލުން މުހިންމެވެ.\nޒަމްޒަމް ވަޅަކީ، މީލާދީގޮތުން 3000 އަށްވުރެ ގިނައަހަރުވެފައިވާ ވަޅެކެވެ. ވަޅު އުފެދުނު ގޮތްކަމަށް ލިޔުންތަކުން ފެންނަން ހުރީ އަންނަނިވި ގޮތަށެވެ. އެއީ އިބްރާހީމްގެ ފާނުގެ ދަރިކަލުން އިސްމާޢީލުގެ ފާނަށްޓަކައި ﷲގެ އަމުރުފުޅަށް މައްކާގެ ބިމުން ނެރުއްވުނު ފެނެކެވެ. ﷲ ގެ އަމުރުފުޅަށް އިބްރާހީމްގެ ފާނުނު އެކަލޭގެފާނުގެ އަނބިކަބަލުން ހާޖަރާ އާއި ތުއްތު ދަރިކަލުން އިސްމާޢީލުގެ ފާނު މައްކާގެ ހަނަފަސް ވާދީއަށް ދޫކޮށްލައްވައި ވަޑައިގަންނަވަން ޖެހިވަޑައި ގެންނެވިއެވެ. އެއީ ﷲ ގެ އަމުރުފުޅަށެވެ. އަމުރުކުރެއްވުނު ތަނަކަށް ވަޑައިގަންނަވަން ފެށްޓެވުމުން، އިސްމާޢީލްގެ ފާނުން އެ ބިމުގައި އުޑުތިލައަށް ބާއްވަވައި ހާޖަރާ އެ ސަހަރާގައި ހުންނަ ދެފަރުބަދަ ކަމުގައިވާ ޞަފާ އާއި، މަރުވާގެ ދެމެދުގައި ދުވެވަޑައިގަންނަވަމުން ގެންދެވިއެވެ. އެއީ އެ ސަރަޙައްދުން ދަތުރުވެރިޔަކު ވިޔަސް ފެނިވަޑައި ގަނޭތޯއެވެ. އެހެނީ އެ ހަނަފަސް ސަހަރާގައި ކާނޭ އެއްޗެއް، ބޯނޭ އެއްޗެއް ހުރި ބިމެއް ކަމުގައި ނުވާތީ، އެފަދަ އެއްޗެއް ހޯއްދެވުމުގެ ބޭނުން ފުޅުގައެވެ. އެއީ ހަނަފަސް ބިމަކަށް ވާތީއެވެ. މި މަސައްކަތުގައި އުޅުއްވާފައި ހާޖަރާ އެނބުރި ތުއްޕުޅު އިސްމާޢީލްގެ ފާނުންގެ އަރިއަހަށް ވަޑައިގެންނެވި އިރު އެކަލޭގެފާނުގެ ފައިޕުޅުން ބިމުގައި ޖެހުނު ތަނުން ފެން ނިކުންނަމުން ދިޔައެވެ.\nއަދި އެހެން ރިވާޔަތެއްގައި ވެއެވެ. ހާޖަރުގެ ފާނު ޞާފާ މަރުވާ ދެމެދުގައި ބާރަށް ހިންގަވައި ވަޑައިގަންނަވަމުން، ތުއްޕުޅު އިސްމާޢީލުގެ ފާނު ބޭއްވެވި ތަނާ ދިމާއިން އެކަމަނާއަށް އަޑެއް އިވިވަޑައިގަތެވެ. އެއީ ހަތްވަނަ ފަހަރަށް މަރުވާ ފަރުބަދަޔަށް އަރައިވަޑައި ގަންނަވަނިކޮން ނެވެ. އެހިނދު އެ ދިމާއަށް އެކަމަނާ ބައްލަވައިލެއްވި އިރު ފެނިވަޑައިގެންނެވީ ޖިބްރީލުލްއަމީން، އިސްމާޢީލުގެފާނު އޮންނެވި ދިމާއަށް ފައިބައިވަޑައިގެންނެވި މަންޒަރެވެ. އަދި ޖިބްރީލުގެފާނު އެކަލޭގެފާނުގެ ފުންނާބުފުޅުން ނުވަތަ ފިޔަފުޅުން ބިންމަތީގައި ޖެއްސެވިތަނެވެ. ނުވަތަ ބިންގަނޑު ކޮންނަވަނިކޮށްނެވެ. އެ ކޮންނެވި ތަނުން ކޯދުލައި އަރައިގެން އައީ ޒަމްޒަމްގެ ބަރަކާތްތެރި ފެނެވެ.\nދެން އެދެ މައިން ފެންފޮދު ހިއްޕަވައި ފަރިއްކޮޅަކަށް ބޭނުން ކުރެއްވީ، އެފެން ކަމުގައި ބުނެވެއެވެ. މިއީ ޒަމްޒަމުގެ ނަމުން މަޝްހޫރުވެފައިވާ ފެނެއްކަމުގައި ލިޔުންތަކުން ފެންނަން ހުރެއެވެ. ޒަމްޒަމްގެ މާނައަކީ "ހުއްޓޭ ހުއްޓޭ" އެވެ. އެއީ ކޯދުލައި އަރަމުން ދިޔަ ފެނަށް އިޝާރާތް ކުރައްވައި ހާޖަރު ވިދާޅުވި ވިދާޅުވުން ކަމުގައި ވެސް ބުނެވެއެވެ. ކޮންމެއަކަސް، ގާތްގަޑަކަށް ތިންހާސް އަހަރަށްވުރެ ގިނަ އަހަރު ވެފައިވާ މިވަޅުކޮޅުގެ ފެންގަނޑު ހިނދެން ކީއްކުރަންތޯއެވެ. ފެނުގެ މިންވަރަކަށް ވެސް އެއްވެސް އުނިކަމެއް އައިސްފައެއް ނުވެއެވެ.\nމި ވަޅުކޮޅާ ގުޅޭގޮތުން އައިސްފައިވާ ވާހަކަތަކުގެ ތެރޭގައި އަންނަނިވި ވާހަކައަކީ ވެސް މަޝްހޫރު ވާހަކައެކެވެ. މައްކާގައި އާބަދުވި މީހުންގެ މެދުގައި ހިނގައިދިޔަ ކަންތައްތަކެއްގެ ސަބަބުން މައްކާގެ ޖުރްހުމް ޤަބީލާގެ މީހުން އެރަށުން ނިކުމެގެން ދާން ޖެހިދާނޭކަމަށް ބެލެވެން ފެށުމުން، ޖުރްހުމް ޤަބީލާގެ ވެރިޔާ ޒަމްޒަމް ވަޅުކޮޅަށް ފަސް އަޅައި ފޮރުވައިލި ކަމަށް ބުނެވެއެވެ. އަދި އޭގެފަހުން އެތަކެއް ދުވަހެއް ފާއިތުވުގެން ދިޔަފަހުންް އިތުރު ރަސޫލާ މުޙައްމަދު ޞައްލަﷲ ޢަލައިހި ވަސައްލަމަގެ ކާފާފުޅު ޢަބްދުލްމުއްޠަލިބުގެ ފާނުގެ ދުވަސްވަރާ ހަމަޔަށް އެ ވަޅުކޮޅު ހުރީ ވަންހަނާ ވެފައެވެ. އެހެން ނަމަވެސް ޢަބްދުލްމުއްޠަލިބުގެ ފާނަށް ހުވަފެންފުޅުގައި ފެނިވަޑައިގެން، އެ ވަޅުކޮޅު އަލުން ހޯއްދެވިއެވެ. އެއީ އިތުރު ނަބިއްޔާ މުޙައްދުގެފާނު ދުނިޔެއަށް ރައްކައުވުމުގެ ތިރީހަކަށް އަހަރު ކުރީންނެވެ. އޭގެ ފަހުން މިއަދާ ހަމަޔަށް ވެސް ޒަމްޒަމްގެ ބޭނުން ދަނީ ކުރެވެމުންނެވެ.\nމިދުވަސްވަރުން ފެށިގެން ވަޅުކޮޅު ހުރީ އާދައިގެ ވަޅެއްގެ ސިފައިގައެވެ. ވަޅުކޮޅުގެ ވަށައިގެން ހުރީ އާދައިގެ ހިލަ ޖައްސާފައެވެ. އެއަށްފަހު މީލާދީން 771 ގައި ޢައްބާސީ ދައުލަތުގެ ޚަލީފާއެއް ކަމުގައިިވާ އަލްމަންޞޫރުގެ ޒަމާނުގައި ޒަމްޒަމް ވަޅުކޮޅަށް ހިޔާ ލިބޭނޭ ގޮތަށް ގުއްބެއް ހެއްދެވިއެވެ. އޭގެ ފަހުން އެކި ދުވަސްވަރު މުސްލިމް އެކިއެކި ވެރިން، ވަޅުކޮޅު ހުންނަ ތަނާއި، ސަރަޙައްދު ހިޔާ ކުރައްވައި ޒީނަތްތެރި ކުރައްވަމުން ގެންދަވައިފައިވެއެވެ. މީލާދީން 775 ގައި ޢައްބާސީ ދައުލަތުގެ ޚަލީފާ އަލްމަހްދީ އާއި، މީލާދީން 835 ގައި އެ ދައުލަތުގެ ޚަލީފާ އަލްމުޢްތަޞިމް އާއި، މީލާދީން 1417 ގައި މިޞުރުގެ މަމްލޫކީ ސުލްޠާން ވެސް ޒަމްޒަމް ވަޅުގެ ގުއްބު އިތުރަށް ފުރިހަމަ ކުރައްވިއެވެ. ނުވަތަ އަލުން ބިނާ ކުރައްވިއެވެ. މިހެން އަންނަމުން އައިސް ސަޢޫދީ ޢަރަބިއްޔާ އުފެދި އެޤައުމުގެ ރަސްކަން އުފެދުމަށް ފަހު އެޤައުމުގެ ވެރިކަމުގެ ފަރާތުން ވަނީ ޒަމްޒަމް ވަޅުކޮޅު ހުންނަ ސަރަހައްދު ވަރަށް ބޮޑަށް ބަދަލު ކުރައްވައިފައެވެ. މިއަދު އެ ވަޅުކޮޅު ހާމަޔަށް ފެންނާކަށް ނުހުރެއެވެ.\nމުސްލިމުން ޤަބޫލުކުރާ ގޮތުގައި ޒަމްޒަމް ވަޅުކޮޅުގެ ފެނަކީ މުޤައްދަސް ފެނެކެވެ. ޚާއްޞިއްޔަތެއް ލިބިގެންވާ ބަރަކާތްތެރި ފެނެކެވެ. މުސްލިމުންގެ ގާތުގައި މިފަދަ މަޤާމެއް ލިބިގެންވާ ކޮންމެ އެއްޗަކާ ބެހޭގޮތުން ހުޅަނގުންނާއި، އެބައިމީހުންގެ އައުވާނުން ފާޑުފާޑުގެ ވާހަކަތައް ފަތުރަމުން ގެންދެއެވެ. އެހެން ނުވެ ދިޔުމަކީ މި ޒަމާނުގައި މުޅިން މުސްތަހީލު ކަމެކެވެ. މި ބީދައިން ޒަމްޒަމްގެ ފެނާ ބެހޭގޮތުން ވެސް މި ފަދަ ދޮގު ބުހުތާން ވާހަކަތަކެއް ފަތުރާފައިވެއެވެ.\nޒަމްޒަމް ވަޅުކޮޅު ހުންނަނީ ކަޢްބަތުﷲ ގެފުޅު އެހުންނަ "ވާދީ އިބްރާހީމް" ގައެވެ. ގެފުޅާ ޖެހިގެންނޭ ބުނެވޭހައި ގާތުގައެވެ. ގާތްގަނޑަކަށް މާތްވެގެންވާ ކަޢުބާއާ 21 މީޓަރު ދުރުގައިވާ ވަޅެކެވެ. ޠަވާފު ކުރާ ސަރަހައްދުގައި، މަޤާމު އިބްރާހީމުގެ ފަހަތުގައެވެ. ޒަމާނުއްސުރެ ހާމަޔަށް ހުރި އެ ވަޅުކޮޅު މިހާރު ހުންނަނީ ޠަވާފުކުރާ ސަރަހައްދުގެ އަޑިއަށް ވާގޮތަށެވެ. މަތީގައި މާބްލް ޖަހާފައެވެ. ވަޅުކޮޅު ހުންނަ ދިމާ ދައްކައިދޭ ނިޝާނެއް ޠަވާފު ކުރާ ސަރަހައްދުގައި ހުރެއެވެ. މިހާރު ވަޅުކޮޅުން ސީދާ ފެން ނެގޭކަށް ވެސް ނުހުރެއެވެ. ފެން ނަގަނީ ބިމުގެއަޑިން ވަޅުކޮޅަށް ގުޅާފައި ހުންނަ ފެން ނަގާ ނިޒާމެއްގެ ބޭނުން ހިފައިގެން ފެން އިސްކުރުތަކުންނެވެ.\nޒަމްޒަމް ވަޅުކޮޅު އެއްމެ ފުރަތަމަ ހުރީ އާދައިގެ ވަޅެއްގެ ގޮތުގައި ކަމަށް ބުނެވެއެވެ. އެ ދުވަސްވަރު ޒަމްޒަމް ވަޅުކޮޅު ވަރަށް ތިލައެވެ. އަދި ކުޑައެވެ. ނަމަވެސް މިހާރު އެ ވަޅުކޮޅަކީ ވަރަށް ފުނަށް ކޮނެވިފައި ހުންނަ ވަޅުކޮޅެކެވެ. "ސަޢޫދީ ޖިއޮލޮޖިކަލް ސާރވޭ" ގެ ބެލުމުގެ ދަށުން ޒަމްޒަމް ފެނާ ބެހޭ ކަންތައްތައް ބެލެހެއްޓުމަށްޓަކައި މުއައްސަސާއެއް ޤާއިމު ކޮށްފައި ހުރެއެވެ. އެ މުއައްސަސާ ކަމުގައިވާ "ޒަމްޒަމް ސްޓަޑީޒް އެންޑް ރިސާރޗް ސެންޓަރ" ގެ ވެބްސައިޓުގައި ވާގޮތުން މިހާރު ޒަމްޒަމް ވަޅުކޮޅުގެ ފުންމިނުގައި ގާތްގަނޑަކަށް 98 ފޫޓުހުރެއެވެ. ވަޅުކޮޅުގެ އެކި ހިސާބުހިސާބުގެ ފުޅާމިން ތަފާތެވެ. އެއް ސަރަޙައްދެއްގައި ގާތްގަނޑަކަށް7ފޫޓު ހުންނަ އިރު އެހެން ހިސާބެއްގައި ހުންނަނީ ގާތްގަނޑަކަށް 3.5 ފޫޓު އެވެ.


150,000 Dollar dhakkan engee gaanoon aa khilaafah, isthiunaaf kuraanan: Nasheed | Mihaaru\nމެމްބަރު ނަޝީދު: ފައިސާ ދައްކަން ކުރި ހުކުމް އިސްތިއުނާފް ކުރާނެ ކަމަށް އޭނާ ވިދާޅުވި --ފޮޓޯ/މިހާރު\nދެ މިލިއަން ދައްކަން ހުކުމްކުރީ ގާނޫނާ ޚިލާފަށް، އިސްތިއުނާފް ކުރާނަން: ނަޝީދު\n08 ނޮވެމްބަރ 2018 - 20:289comments\nދެ މިލިއަނަށް ވުރެ ގިނަ ރުފިޔާ ދައްކަން ރައްޔިތުންގެ މަޖިލީހުގެ ކުޅުދުއްފުށީ ދެކުނު ދާއިރާގެ މެމްބަރު މުހައްމަދު ނަޝީދުގެ މައްޗަށް ކުރި މިއަދު ހުކުމުގައި ދައްކަން އެންގި ފައިސާއަކީ ދައްކަންޖެހޭ އެއްޗެއް ނޫންކަމަށް ގަބޫލު ނުކުރާ ކަމަށާއި އެ ހުކުމް އިސްތިއުނާފް ކުރައްވާނެ ކަމަށް ނަޝީދު މިރޭ ވިދާޅުވެއްޖެ އެވެ.\nއިންޑިއާގެ ރައްޔިތެއް ކަމަށްވާ ޑރ. އަލަކާ ސިންގް އަށް 150،000 ޑޮލަރު (ދެ މިލިއަނަށް ވުރެ ގިނަ ރުފިޔާ) ދައްކަން ނަޝީދުގެ މައްޗަށް ސިވިލް ކޯޓުން މިއަދު ހުކުމްކުރީ އަލަކާ އިންވެސްޓްކުރި ކަނޑު އުޅަނދެއް ވިއްކާލުމުގެ މުއާމަލާތަކާ ގުޅިގެންނެވެ. ނަޝީދާ ދެކޮޅަށް ދައުވާކުރީ އުޅަނދު އަލަކާ ވިއްކަން ބޭނުންވި އަގަށް ވުރެ ކުޑަ އަގެއްގައި އެހެން މީހަކަށް ވިއްކާލުމަށް ފަހު، އަސްލު އަގުގެ ބާކީ އޮތް 150،000 ޑޮލަރު ނަޝީދުގެ ފަރާތުން އަލަކާއަށް ދޭން އެއްބަސްވި ކަމަށް ބުނެ އެވެ.\nއެކަމާ ގުޅިގެން ނަޝީދު މިއަދު ނެރުއްވި ބަޔާނެއްގައިވަނީ އެ ދައުވާއަކީ އޭނާގެ އެއްވެސް މީހެއްގެ އަތުން ގަތް މުދަލަކަށް ނުވަތަ ހޯދި ޚިދުމަތަކަށް އަގު ނުދީގެން ނުވަތަ ދަރަންޏެއް ނުވަތަ ފައިސާއެއް ނުދައްކައިގެން ކުރި ދައުވާއެއް ނޫން ކަމަށެވެ. އެ ދައުވާ އުފުލާފައި އޮތީ އަލަކާ ބޭނުންވި މިންވަރަށް ފައިސާ ނުލިބޭތީ، އޭނާއަށް އެހީތެރިވުމުގެ ގޮތުން ނަޝީދު ފޮނުވި އީމެއިލްއެއްގެ މައްޗަށް އެކަނި ބިނާކޮށްގެން ކަމަށް އެ ބަޔާނުގައިވެ އެވެ. އަދި އެ އީމެއިލްއަކީ ގާނޫނީ ގޮތުން ތަންފީޒު ކުރެވިދާނެ ހުށަހެޅުމެއް ނުވަތަ ޒިންމާއެއް ވެސް އުފައްދާ ފަދަ އެއްޗެއް ނޫން ކަމަށް އަލަކާ އީމެއިލް އިން ޖަވާބު ދީފައި އޮތް ވެސް އެ އެ ބަޔާނުގައިވެ އެވެ.\n"އަޅުގަނޑު ގަބޫލު ކުރާ ގޮތުގައި ސިވިލް ކޯޓުން މިއަދު ކުރެއްވި ހުކުމް ކުރައްވާފައި އެވަނީ މުގާބިލެއް ނެތި ހުށަހެޅޭ ހުށަހެޅުންތައް ތަންފީޒު ނުކުރެވޭނެ ކަމަށް ބުނާ ޝަރުއީ ހުކުމްތަކާއި އެ ނޫން ވެސް ޝަރުއީ އަދި ގާނޫނީ އުސޫލުތަކާ ޚިލާފަށެވެ." އެ ބަޔާނުގައިވެ އެވެ.\nއެ ބަޔާނުގައިވާ ގޮތުން އެ މައްސަލަ އިސްތިއުނާފް ކުރުމުގެ މަސައްކަތް ވަރަށް އަވަހަށް ކުރިއަށް ގެންދާނެ އެވެ. އަދި އެ މައްސަލާގެ ކަން ހިނގާފައިވާ ގޮތް ބަލަން ބޭނުންވާ ނޫސްވެރިންނަށް ވެސް އެކަމާ ބެހޭ ލިޔުންތައް ބެލުމުގެ ފުރުސަތު ދޭނެ ކަމަށް ވެސް އެ ބަޔާނުގައިވެ އެވެ.\nއިތުރު ލިޔުންތައް ސިވިލް ކޯޓް ރައްޔިތުންގެ މަޖިލިސް މެމްބަރު މުހައްމަދު ނަޝީދު


Hithaadhoo gai quarantine gai huri meehaku positive vejje\nހިތާދޫގައި ކަރަންޓީނުގައި ހުރި މީހަކު ޕޮޒިޓިވް ވެއްޖެ\n31 އޮގަސްޓު 2020\nބ. ހިތާދޫގައި ހޯމް ކަރަންޓީނުގައި ހުރި މީހަކު ކޮވިޑް-19އަށް ޕޮޒިޓިވް ވެއްޖެ އެވެ.\nމާލެއިން ގޮސް ހުރި އެ މީހާ ޕޮޒިޓިވްވީ، ކަރަންޓީނުގެ 14 ދުވަސް ހަމަވެގެން މިދިޔަ ހޮނިހިރު ދުވަހު ޓެސްޓު ކުރުމުންނެވެ. އޭނާއާ އެކު އެއް ގެއެއްގައި އިތުރު ބަޔަކު ވެސް ކަރަންޓީނުގައި ބިއްބެއެވެ. އެކަމަކު ދެންތިބި މީހުންގެ ސާމްޕަލްތަކުގެ ނަތީޖާ ނެގެޓިވް އެވެ.\nމީގެ ކުރިން ވެސް ހިތާދޫން ހޯމް ކަރަންޓީނުގައި ހުރި މީހަކު ވަނީ ޕޮޒިޓިވްވެފަ އެވެ.\nމާލެ އިން ރަށްރަށަށް ދާ މީހުން 14 ދުވަސް ވަންދެން ކަރަންޓީނުގައި ތިބެން ޖެހޭއިރު، ބައެއް ރަށްރަށުގައި ކަރަންޓީނުގައި ތިބި މީހުން ވަނީ ޕޮޒިޓިވްވެފަ އެވެ. ގިނަ މީހުން ޕޮޒިޓިވްވެފައިވަނީ ކަރަންޓީނުގެ މުއްދަތު ހަމަވެގެން ދޫކޮށްލަން ހަދާ ޓެސްޓުންނެވެ.\nމިކަމާ ގުޅިގެން ކޮވިޑް-19 އިން ރައްކާތެރިވުމަށް އެޗްޕީއޭއިން ދީފައިވާ އިރުޝާދުތަކަށް ބޯލެނބުމަށް ރައްޔިތުންނަށް އެރަށު ކައުންސިލުން ވަނީ އިލްތިމާސްކޮށްފައެވެ. އަދި ގެއިން ބެރަށް ނިކުންނަ ނަމަ މާސްކް އަޅާއިގެން ނިކުތުމަށްވެސް ކައުންސިލުން ވަނީ އަންގާފައެވެ.\nއުރީދޫ ސުޕަނެޓްގެ ހިދުމަތް މަނަދޫ އަށް\n26 ސެޕްޓެމްބަރ 2020\nދުނިޔޭގެ އެންމެ ބޮޑު މޫދު ކޮޓަރިތައް ސޮނެވާފުށީގައި


ރޭ ހަތަރުދަމު ވެހުނު ވާރޭގެ ސަބަބުން މަގުތަކުގައިވަނީ ފެންހެދިފައެވެ. ހިނގާބިނގާވެއުޅުމާއި، ދުއްވުމަކީވެސް ފަސޭހަކަމެއް ނޫނެވެ. ދުއްވާއެއްޗެހި އާދަޔާޚިލާފަށް މަގުތަކުގައި ގިނަވެފައިވުމުން، ހިނގާފައިވާ އުޅޭމީހުންނަށް ދިމާވާ ދަތިތައް އިހްސާސްކުރެވޭނެ މީހުން މަދުވާނެއެވެ.\nދަރިޔަކު ސްކޫލަށް ގެންދިޔުމަށް، ދުވަހެއްގައިވެސް ހިނގާފައި ޝަރީފު ގޮސްފައިނުވެއެވެ. ނަމަވެސް މިއަދުގެ ހާދިސާގެ ސަބަބުން އެނޫން ގޮތެއް ނެތެވެ. ފަނަރަވަރަކަށް މިނެޓް ގަޑިވެސް ޖެހުނީއެވެ. އެހެންޏާއި ގެއިން ނިކުންނަ ގަޑިއަށް މިއަދުވެސް ނިކުމެވުނީ އަންދާޒާއާއި އެއްގޮތަށް ހާލަތު ތަންނުދިނުމުންނެވެ. ސައިކަލުގެ މެދާއިހަމައަށް މަގުމަތީގެ ފެންގަނޑު ބޮޑުވެފައި އޮވެދާނެކަމަށް ޝަރީފުއަށް ހިޔެއްނުކުރެވެއެވެ. އަޑިގަނޑެއްގައި ސައިކަލް ޕާކުކުރަންޖެހުނީ ސައިކަލު ބައިންދާލާނެ އެހެން އެއްވެސް ޖާގައެއް ނުލިބުމުންނެވެ. އެކަންވެސް ވަގުތުޖެހުމުގެ ކުރީން ހަނދާނެއް ނުވިއެވެ.\nގޭ ދޮރުމަތީން ފަހަރަކު ދަރިޔަކު އުރައިގެން ގެންގޮސް، ފެން ހިނދިހިސާބެއްގައި ބަހައްޓާފައި އަނެއް ދަރި ބަލައި ޝަރީފު އައިއިރު، ބެލްކަނީން އެމަންޒަރު ބަލަން ނިޝާނާހުރީ ހިނިއައިސްފައެވެ. އެތައް މަސްތަކެއް ފާއިތުވެގެންދިޔައީ ދެމަފިރިންގެ ގާތްކަމެއް ނެތިއެވެ. ނިދީގައި ނަމަވެސް ފިރިމީހާގެ އަތުތެރޭގައި ރޭގައި ހޭދަކުރެވުނު ވަގުތުތައް ނިޝާނާގެ މިޒާޖަށް ކޮންމެވެސް ވަރެއްގެ ހެޔޮ ބަދަލެއް ގެނުވައިފިއެވެ. ތުންފަތްމަތީން ފާޅުވާ ހިނިތުންވުމުގެ އަސްލަކީ އެއީއެވެ.\nބައްޕައާއެކު ކިތަންމެ ކުޑަ ވަގުތުކޮޅެއް ހޭދަކޮށްލަން ލިބުނަސް، ކުދިންގެ މޫނުމަތީން ފެންނަ، އުފާވެރިކަމަށް އިންކާރުކުރުމަށް ނިޝާނާވެސް ފަސްޖެހެއެވެ. ދުވާލުހަތަރުދަމު އެކުދިންގެ ކުރިމަތީގައި ނިޝާނާ އުޅުނަސް، އެފަދަ ހިނިތުންވުމެއް ދަރިއެއްގެ މޫނުން ނިޝާނާއަށް ނުފެނެއެވެ. 'ޔޭހހހހ..' ބުނެފައި އުފާވެރިކަން އިޙްސާސްކޮށްލުމަށް އެއްކުއްޖަކު އަނެއްކުއްޖަކަށް ބައްދާލިއެވެ. ފެންގަނޑުގައި އެކުދިންގެ ބޫޓު ހަޑިނުކޮށް، ފެން ނެތް ތަނަކަށް ބައްޕަ ގެނެސްދިނީތީ ދެކުދިންވެސް ޝުކުރުވެރިވިކަން އެކުދިންގެ ހަރަކާތުން ނިޝާނާ ފާހަގަކުރިއެވެ.\nމުސްކާން ރޭގައި ގުޅިކަން ހަނދާންވީ ހަމަކުއްލިޔަކަށެވެ. އެކަމާބެހޭގޮތުން ޝަރީފުއާއި ވާހަކަދައްކަން ނިޝާނާ ބޭނުމެވެ. ސިޓިންގރޫމްގެ ސޯފާގައި އިށީންދެ، ޓީވީ ހުޅުވާލަން ރިމޯޓް ނެގުމާއެކު އިވުނީ ޝަރީފުގެ ފޯން ރިންގުވާއަޑެވެ. ހިތައް އެރިއެވެ. އަވަހަށް ދާންވެގެން ޝަރީފު އެދިޔައީ ފޯނުވެސް ބާއްވާފަތާއެވެ. މުސްކާންގެ ކޯލަކަށް ވެދާނެކަމަށް، އެދިމާއަށް ނިޝާނާއަށް ދެވުވުނީ ތަންކޮޅެއް ބާރަށެވެ.\nފޯނުގައި އޮތް ނަމަކީ ވިސްނާލަން ޖެހޭފަދަ ނަމެކެވެ. ސޭވްކޮށްފައިވާނީ "ހޭޓް" ގެ ނަމުގައެވެ. ނުނަގަން ހުރެފައިވެސް ކަންފަތުގައި ޖައްސާލިއެވެ.\n"ހައި ޑާރލިންގ.. އަހަންނަށް އިނގޭ، އަހަރެންގެ ކޯލްތައް އިގްނޯރކޮށްލައިގެން ޝަރީއަށް ނުހުރެވޭނެކަން.. އެކަމަކު ތިހެން ހަދާކަށް ނުވާނެއްނުން.. އަހަރެންގެ ކޮން ކުށެއް އޮވެގެން ދުރުކޮށްލަނީ؟ ޝަރީއަށް ދެރައެއް ދޭން އަހަރެން ކުރިކަމެއް ބުނެދީބަލަ.. ކުއްލިޔަކަށް ތިހެން ހެދީމާއި މިހިތް ކުދިކުދިވާނެކަން ނޭގޭތަ؟ ހާދަހައި ލޯބިވެޔޭ" ވަރަށް ޖަޒްބާތުގައި ޝެނީން ވާހަކަދެއްކިއެވެ. ނިޝާނާގެ ދެލޮލުން އަލިފާންކަނި ބުރާހެން ހީވެއެވެ. ދަތްކުނޑިވިކާލާފައިވަނީ ކޯ ކަށިގަނޑު ބިންދައިގެން ދާހައި ބާރަށެވެ.\nހިތައް އައިހައި އެއްޗެއް ގޮވައިލަން ބޭނުންވިއެވެ. ނަމަވެސް ޚިޔާލް ބަދަލުވީ ދެވަނަ ވިސްނުމެއް މާ ބުއްދިވެރިކަމަށް ނިޝާނާއަށް ވިސްނުނީތީއެވެ. ޝެނީން ދެއްކި ވާހަކަ ކޮންމެވެސް ވަރަކަށް ނިޝާނާ އަޑުއެހިއެވެ. ފޯނު ކަނޑާލީ އެއްވެސް އެއްޗެއް ނުބުނެ އިރުކޮޅަކު ހުރެފައެވެ.\nފެންމާގަނޑުން އޮހޮރިގެންއަންނަ ކޮންމެ ފެންތިއްކެއް ޔަނާލްގެ ހަށިގަނޑުގައި ބީހިލާފައި ފައިދަށުން ދެމިގަނެގެން އެދަނީއެވެ. ދެވަނަ ފަހަރަށް އެފެންތިކި، ޔަނާލްއާއި ބައްދަލު ނުކުރާނެކަން އޭނާއަށް ޔަގީނެވެ. ހަޔާތުގެ ކޮންމެ މަންޒަރަކީ އެފަދަ ނިމުމަކަށް ނުވެ ހިނގައިދާނެއެވެ. މާޒީގެ ޞަފްހާތައް ނިއުޅެލާ ކޮންމެ ފަހަރަކު އޭގައިވި ހާދިސާތައް ލޮލާއި ހަމައަށް ތިލަ ނުވިޔަސް، ހަޔާތުން ކޮންމެވެސް މިންވަރެއް، އުފަލެއްގެ ގޮތުގައި ދެމި އޮންނާނެއެވެ. އަނދިރީގެ ތެރެއިން އަލިކަން ފާޅުވާކަމަށްވަންޏާއި އުއްމީދަކީ އެއަލިކަން ކަމުގައި ހިތް ގަބޫލުކުރާނެއެވެ. ކެތްތެރިކަމުގެ ބަދަލު އިންސާނާއަށް ލިބޭނީ އެކިފަހަރު އެކި ކުލައިގައެވެ.\nމާޔޫސްވުމުން، ހިތްވަރު ކުރުން ނޫންގޮތެއް އޮވޭތޯއެވެ؟ ތާފަނާފެނުގެ ތިކިތަކާއިއެކު ލޮލުގެ ކަރުނަތައް ޣަރަގުވުމަށް ޔަނާލް އެވަނީ ދޫކޮށްލާފައެވެ. ޝެނީންއާއި ޔަނާލްގެ ދެމެދުގައި އުފެދުނު ނުތަނަވަސްކަން އޭނާއަށް ވަރަށް ބޮޑު ބޮލުރިހުމަކަށް ވެއްޖެއެވެ. ޝަރީފުއާއި ވާހަކަދައްކައިލެވިގެން ނޫނީ ހިތައް ހަމަޖެހުމެއް ނެތްކަން، ޔަނާލްއަށް ޔަގީނެވެ. ހެނދުނު ބައްދަލްކޮށްލުމަށް ބޭނުންކަމަށްބުނެ، ޔަނާލް ފޮނުވި މެސެޖަށް، ރޭގައި ޝަރީފު ޖަވާބު ނުދިނީ އެގަޑީގައި ނިދާފައި އޮންނާނެތީކަން ޔަނާލްއަށް އެގެއެވެ.\nމިއަދުގެ އިރު ފެނުން ތޮޅެލުމާއެކު ކުރެވުނު އެންމެ ބޮޑު އުއްމީދަކީވެސް ބޮލުގައި ރިހުން ލުއިކުރުމަށް ޝަރީފުއާއި ވާހަކަދައްކައި، ސިއްރެއް ނޯންނާނެފަދައިން ކަންކަން ހައްލުކުރުމެވެ. ޔަނާލްއަކީ ބަސްމަދު ހަމަހިމޭން އިންސާނެއްކަން، އޭނާގެ އެކުވެރިން ގަބޫލުކުރާނެއެވެ. އެއީ ޔަނާލްއަށް ލިބޭ ހިތްހަމަޖެހުމެކެވެ.\n"އަހަރެން ހީކުރީ، ހޭޓްކުރާ މީހުންނަށްވުރެން ލޯބިވާ މީހުން މާގިނަކަމަށް.. އެކަމަކު މިހާރު އެނގިއްޖެ، މަށަށް ހީވެފައި އޮންނަނީ ރަގަޅަކަށް ނޫންކަން" ނިޝާނާގެ ރާގުގައި ހިމޭންކަން އެކުލެވުނުކަން ޝަރީފުއަށް އިޙްސާސްކުރެވުނެވެ. އަނގަޔަށް ލާން އުފުލާލި ޕާންކޮޅުވެސް ތަށީގެ ތެރޭގައި ބާއްވާލިއެވެ.\n"އަހަންނަކަށް ނުވިސްނޭ ނިޝާނާ ބުނަން ތިއުޅޭ އެއްޗެއް.. އެކަމަކު ހަޅޭއްލެވުމުގެ ބަދަލުގައި މަޑުމައިތިރިކަން އިޚްތިޔާރުކުރީތީ، ﷲއަށް ޙަމްދުކުރަން.." އަނބިމީހާގެ މޫނަށް، ބަލާލަން ލިބުނު ފުރުސަތުގައި ޝަރީފު އެކަން ކުރިއެވެ. ވަރަށް ފުރިހަމައަށެވެ. ހަތަރުކަޅި ހަމަވެގެންދިޔަ ވަގުތުގައި ނިޝާނާގެ އެސްފިޔަތައް ތިރިކޮށްލުމުންވެސް ޝަރީފުގެ މިސްރާބު ބަދަލެއް ނުވިއެވެ. އެންމެފަހުން، އެފަދަ ބެލުމަކުން އަނބިމީހާއަށް ބަލައިލެވުނު ދުވަހެއް ޝަރީފު ހަނދާނެއް ނެތެވެ.\n"ބޮލުން ގޮށް ފިލުވާލާފައި، ތިހެން ތާޒާކޮށް އިނީމާއި ނިޝާނާ އަދިވެސް ވަރަށް ރީތި" ބުނަން އުނދަގޫވިޔަސް، ޝަރީފު ބުނެލިއެވެ. ނިޝާނާގެ މޫނުމަތީގެ ކުލަ ބަދަލުވެގެންދިޔައީ އޭނާ ލަދުގަތީމައެވެ. ޝަރީފުގެ ލޯބި އިޙްސާސްކޮށްލުމަށް ފުރުސަތެއް ދިނުމަށް، ކިތަންމެ ފަހަރަކު ނިޝާނާވަނީ ދެކޮޅުހަދާފައެވެ.\n"އަހަންނަށް ލޯބިދޭން ނޭގޭތީ، ލޯބިދޭނެ މީހުން ހޯދަނީ، އެމީހުންދެކެ ފޫހިވާންތޯ ސުވާލަކީ؟" އިސްޖަހާލަމުން ނިޝާނާ ބުނެލިއެވެ. އެހެންޏާއި ހުންނަ ރުޅިގަނޑުގެ ސިފައެއް މިއަދަކު ނުފެނެއެވެ. ޝަރީފު ބުނިއެއްޗަކަށް، އިތުރަށް އެއްޗެއް ބުނަން ނުކެރުމުން ނިޝާނާގެ މިސްރާބު ބަދަލުކޮށްލިއެވެ.\n"އަހަންނަށް ލޯބިދޭން ނިޝާނާ ބޭނުންވި ދުވަހެއް ބުނެބަލަ! އަހަރެން ބޭނުންވެގެން ލޯބިދޭން، ފުރުސަތެއް ދިން ދުވަހެއްވެސް ބުނެބަލަ! އޭގެ ފަހުގައި އެހެން ވާހަކަތައް ދައްކަމާ!" ޝަރީފުގެ އަޑުގައި އެހުރި އަސަރުތައް ތަރުޖަމާކުރުން ނިޝާނާއަށް ފަސޭހައެއްނުވިއެވެ.\nބުނާނެ އެއްޗެއް ދޫމައްޗަކަށް ނައެވެ. ތެދެކެވެ. ފިރިމީހާއާއި އަނގައިންބުނެލުމަށް ނިޝާނާގެ މިޒާޖުވަނީ ދުޝްމިންވެފައެވެ. ލޯތްބަކީ ހަމައެކަނި ނިޝާނާއަށް ލިބެންޖެހޭ އެއްޗެއްގެ ގޮތުގައި އޭނާވަނީ ކަނޑައަޅާފައެވެ. އިޙްތިރާމަކީ ފިރިއަކަށް ޙައްގުމިންވަރެއް ނޫންކަމަށް ނިޝާނާވަނީ ނިންމާފައެވެ.\n"ހަމައެކަނި އަހަރެންގެ ކިބައިން ކުށް ފެންނާނީ.. ޝަރީފުގެ އެއްވެސް ކުށެއް ނޯވޭ" ބުނެލި ޢިބާރަތަކީ އާންމު ބުނުމެކެވެ. ނަމަވެސް ތަފާތުވެގެންދިޔައީ، ނިޝާނާގެ ހަރަކާތްތަކާއި އޭނާގެ އަޑާއި ރާގެވެ. ލޮލުގެ ކަޅި އެއްފަރާތަކަށް ހުއްޓާލާފައި ބުނެލި ގޮތްވެސް ޝަރީފުއަށް ވަރަށް ކަމުދިޔައެވެ.\n"އަހަރެންގެ ކުށް އަހަރެން ގަބޫލުނުކޮށްފައި ކޮބާ؟ ކުށެއްގެ ވާހަކަ ދައްކާނެ މާޙައުލެއް އަހަރުމެންގެ ދެމެދުގައި އޮތްތަ؟ އެފުރުސަތު ދުވަހަކުވެސް އަހަންނަށް ލިބުނުތަ؟ އަހަރެންގެ އަނބިމީހާއަށް އެދި އަހަރެން ކިހައި އާދޭހެއް ކުރިންތަ؟" ނިޝާނާއާއި ގާތަށް ގޮނޑި ދަމާލާފައި ޝަރީފު ހަމަޖެހިލިއެވެ.\nޝެނީން ވިސްނަމުންދިޔައީ ފޯނު ނަގާފައިވެސް ޝަރީފު އެއްޗެއް ނުބުނެ ފޯނު ބޭއްވީތީއެވެ. މަސް ނިމެން ގާތްވެފައިވުމާއެކު، އުޅޭ ތަނުގެ ކުލި ދެއްކޭނެގޮތެއް ހޯދުމަކީ ޝެނީންއަށް އޮތް ގޮންޖެހުމެކެވެ. ޝަރީފު ދުރުދުރުން އުޅޭކަން އިޙްސާސްވުމުން ޔަނާލްއަށް ޓާގެޓްކުރީވެސް އެސަބަބަށްޓަކައެވެ. ނަމަވެސް ހީކުރި ވަރަށް ވުރެންވެސް ޔަނާލްއަކީ، ލޯތްބަށް ވަފާތެރި މީހެއްކަން ގަބޫލުކުރަން ޖެހިއްޖެއެވެ. ފުރާނަ ސަލާމަތުން ދުނިޔޭގައި ހުރިކަން ނުވަތަ ނޫންކަންވެސް ނޭގޭ މީހަކަށްޓަކައި ޔަނާލް ކަހަލަ ހިތްގައިމު ފިރިހެނަކު ތެދުވެރިވެދާނެކަމަށް ޝެނީންއަށް ޝައްކުކުރެވެނީއެވެ. ކޮޓަރީގައި ދެކޮޅަށް ހިނގާލަ ހިނގާލަ ހުރީ ރަގަޅު ވިސްނުމެއް އާދޭތޯއެވެ.\nހެނދުނު ނުވައެއް ނުޖަހަނީސް، ޝަރީފު ހުރީ ލިލީގާޑްން ގައެވެ. މުސްކާންއަށް ވަޢުދެއްވެފައި އެވަޢުދު ނުފުއްދައި ހުރުމަކީ ޝަރީފުއަށް ކުރެވޭނެ ކަމެއްނޫނެވެ.\n"ޝަރީފުބެ ހިނގާ މުސްކާންއާއެކު ސައިބޯން.. ވަރަށް ބަނޑުހައިވެއްޖެ މިއަދު.. ބައްޕަ ސައިބޯން ބުނީމައިވެސް ބުނިން، މިއަދަކީ ޝަރީފުބެއަށް ޚާއްޞަ ދުވަހެކޭ.. އެހެން ހުރިހައި ދުވަހެއް ބައްޕައަށް ދޯ" ވަރަށް ލޯބި ހިނިތުންވުމަކާއެކު މުސްކާން ބުނެލިއެވެ. ގާތް ދެ ރައްޓެހިންފަދައިން މޭޒުކައިރީގައި އިށީނެވެ.\n"މިއަދު މިސައިގައި ބައިވެރިވާން މާމައަށްވެސް ހުއްދައެއް ނެތް.. އެހެންވީމައި މާމައާއި ކާފަ، ތަންކޮޅެއް ކުރީން އެކަން ނިންމާލައިފިން.. ޔަނާލްވެސް ބުނި، މީޓިންގ ނެތްނަމަ ގޭގައި މިއަދު މަޑުކުރާނަމޭ.. ޝަރީފުބެއަކީ މުސްކާންގެ ރައްޓެއްސެކޭ ކިޔާފައި ވަރަށް ދިމާކޮށްފައި އޮފީހަށް އެ ދިޔައީ.. ރަގަޅަށް ސައިބޯތި އިނގޭ.. މާމަވެސް މިދަނީ ކާފަގޮވައިގެން ކުޑަކޮށް ބާޒާރުކޮށްލަން" މުރުޝިދާގެ ވާހަކަތަކަށް ހިނިތުންވުމުން ޝަރީފު ޖަވާބުދިނެވެ.\n"ހަގީގަތުގައި ނިމާއާއިބެހޭގޮތުން މާގިނަ ވާކައެއް ޔަނާލް ނުދައްކާ.. އަބަދުވެސް ދައްކާނީ ނިމާގެ ރީތި ވާހަކައާއި މައުސޫމުކަމުގެ ވާހަކަ.. އެކަމަކު އެއްދުވަހަކު ދެއްކި ވާހަކައެއްގެތެރެއިން ބުނި، ނިމާއަށް އޭނާގެ ބައްޕަ، މިބުނީ ދަރިފުޅުގެ ކާފަ ވަރަށް އަނިޔާކުރާވާހަކަ.. ކާފަ އުޅޭވަގުތުތަކުގައި ގޭތެރެއަށް ނިކުމެއުޅޭނީވެސް ކޮންމެހެން ކަމެއް ކުރަންޖެހިއްޔާއޭ ބުނީ.. އަސްލު ޝަރީފުބެ އެންމެ ހައިރާންވީ، ސްކޫލަށް ދިއުމުގެ ހުއްދައެއް ނިމާއަކަށް ނޯންނަކަމަށް ބުނީމައި.. އެކަހެރިކޮށް ރަށުތެރޭގައި ހުންނަ ގެއެއްގައި އެމީހުން އުޅެނީ.. އެ ސަރަހައްދުގެ ގެތައް ދޫކޮށް ގިނަ މީހުން އޭރުވެސް އެހެން ސަރަހައްދުތަކުގައި އާބަދުވެގެން ދާންފެށިވާހަކައެއް ދެއްކި.. އެއްވަރުގެ ކުއްޖަކާވެސް އަނގައިން ބުނެލާނެ ހުއްދައެއް ނޯންނައްޏާ، ރައްޓެއްސަކުވެސް ނުހުންނާނެ ދޯ.. އެހެންވެކަންނޭގެ އެހެންވީ؟" އިސްޖަހާލަމުން ޝަރީފު ބުނެލިއެވެ. ޝައުގުވެރިކަމާއެކު ބަލަހައްޓައިގެން މުސްކާން އިނީ އެސްފިޔަޖަހާލަންވެސް ހަނދާން ނެތިފައެވެ.\n"އެހެންވީމައި މަންމައަކީ ތަޢުލީމުންވެސް އެއްކިބާކޮށްފައިހުރި ކުއްޖެއް؟" ދެރަވެލާފައި މުސްކާން ބުނެލިއެވެ.\n"އެވަރަށް ކާފަ އަނިޔާކުރާ މަންޒަރު ފެންނަ ބަޔަކުވެސް އުޅޭނެ.. ހުއްޓުވަން އެކަކުވެސް ނޫޅޭތަ؟ ކީއްވެތަ ޝަރީފުބޭ؟ މަންމައަކީ އަންހެނަކަށް ވާތީތަ؟" މުސްކާންގެ އަޑުގައި ރިހުންއެކުލެވިފައިވެއެވެ.\n"ދަރިފުޅާ..! މިދައްކަނީ މީގެ އަހަރުތަކެއް ކުރީގެ ވާހަކަ.. ދަރިފުޅު އުފަންވެސް ނުވާއިރުގެ ވާހަކަ.. އޭރުގެ ހާލަތު ހުންނާނެގޮތް މިހާރު ވިސްނާލަބަލަ.. ތިމަންނާއާއި ބެހޭކަމެއްނޫނޭ ބުނެފައި ހަމަ އެކަކުވެސް އަޅާނުލާނެ.. ގަސްތުގައި މީހަކަށް އަނިޔާލިބޭކަން އެނގިހުރެވެސް ގިނަ ފަހަރު އަޅާނުލާނެ" ޝަރީފުއަށްވެސް އުނދަގޫތަކެއް ވެފައިވާކަން މުސްކާންއަށް ފާހަގަކުރެވުނެވެ.\n"މަންމަ ދުނިޔޭގައި އެބަހުރިހެން ހީވޭތަ؟ އެކަން ޔަގީންކުރަން ހެދޭނެ ގޮތެއް ޝަރީފުބެއަށް ވިސްނޭތަ؟ ބައްޕަބުނި، ޝަރީފުބެ ކުރިން އުޅުނީ ޕޮލިސްގައޭ.. އެހެންވީމައި ތަޖުރިބާ ހުންނާނެދޯ" މުސްކާންގެ ހިތްވަރަށް ޝަރީފް ފަޚްރުވެރިވިއެވެ.\nމުސްކާންގެ ޖުމުލައާއެކު ޝަރީފުއަށް ބަލައިލެވުނީ ތަފާތު ނަޒަރަކުންނެވެ. މުސްކާންގެ އުއްމީދު އާވެގެން ދިޔައީ، ޝަރީފުގެ މޫނުމަތީން ފާޅުވި އުޖާލާކަމުގެ ސަބަބުންނެވެ.\n"ވަޢުދުވޭ މުސްކާންއަށް އެހީވާނަންކަމަށް.." އަތް ދިއްކޮށްލަމުން މުސްކާން އެދުނެވެ.\nއޮފީހުގެ ރަސްމީ މަސައްކަތް ނިންމާފައި ޝަރީފު ނިކުތީ ޔަނާލް ގޮވައިގެންނެވެ. އެންމެ ހަމަހިމޭން ރެސްޓޯރަންޓްތަކުގެ ތެރެއިން، ޔަނާލްއަށް އެންމެ ހިތްގައިމު މަންޒިލަކުން މޭޒެއް އިޚްތިޔާރުކޮށް ދެއެކުވެރިން އިށީންދެ، ކެއުމަށް އޯޑަރުކުރިފަހުންވެސް ބައިގަޑީރު ވީއެވެ.\n"އަހަރެން ތަކުރާރުކޮށް ބުނަން ބޭނުމީ، ޝަރީފުއާއި ޝެނީންއާއި ދެމެދުގައި ޖެހިގެން އުޅޭ މައްސަލައެއް އަހަންނަށް ހަމަ އެއްގޮތަކަށްވެސް ނޭގެއޭ.. މިދޭތެރެއިން އަހަރެން ޝެނީންއާއި ތަންކޮޅެއް ގިނައިން ވާހަކަދެއްކިން.. އެންމެ ފަހަރަކުވެސް އެކަހެރިކޮށް ބައްދަލުކޮށްފައި ނުހުންނާނެ.. އަމިއްލަ ވާހަކަތަކެއް ދައްކައި، ހިއްސާވެސް ނުކުރަން.. އެކަމަކު ކޮންމެވެސް ކަމެއް ހިނގައިފި ތި ދެމީހުން ދޭތެރޭގައި.." ޔަނާލްގެ ވާހަކަ މެދުކަނޑާލީ ޝަރީފު އެއްޗެކޭ ބުނެތޯއެވެ. ނަމަވެސް ހިނިތުންވުމެއް ފިޔަވައި އިތުރު އިޝާރާތެއް ނުލިބުމުން ޔަނާލް ކުރިއަށް ގެންދިޔައެވެ.\n"އަހަރެން ޝަރީގެ ކިބައިން މަޢާފަށް އެދެން ބޭނުމީ، ޝަރީގެ ހުއްދައެއްނެތި ޝެނީންއާއި ވާހަކަދެކެވުނީތީ.. ނިމާއާއި ހަމައަށް ވާސިލްވުމަށް، ޝެނީންއަކީ ހަމައެކަނި އަހަންނަށް ލިބުނު އުއްމީދު.. އެކަމަކު މިހާރު ބިރުގަނޭ، ޝެނީންގެ އެހީ ހޯދަންވެސް.." ޔަނާލްގެ ލޮލުން ޝަރީފުއަށް ފެންނަމުންދިޔައީ މާނަކުރަން އުނގަދޫފަދަ އިޙްސާސްތަކެކެވެ.\nޝެނީންއާއި ޝަރީފުގެ ދެމެދުގައި ކަންހިނގާދިޔަގޮތާއި ޔަނާލްއާއި މުސްކާންގެ ވާހަކައިން ޝަރީފުއަށް އެނގުނު ކަންކަމުގެ ވާހަކަވެސް ފޮރުވުމެއްނެތި ދެއެކުވެރިންގެ ދެމެދުގައި ހިއްސާކުރެވުނެވެ. ޖެހިލުންވުމެއް ނެތި، ދެމީހުންގެ ވާހަކަ ދިގުވެގެންދިޔައެވެ.\n"އަހަރެންގެ ހިތުގައި ވިންދެއް ހުއްޓައިވެސް، އުއްމީދު ކަނޑާނުލާނަން.. އަހަންނަށް މިކަން އެނގުނުއިރު ނިމާގެ ބައްޕަ ދުނިޔޭގައި ނެތްކަން އެއީވެސް އަހަރެންގެ ނަސީބުކަމަށްވެދާނެ.. އެއީ އިންސާނެއްގެ ސިފައިގައި ހުއްޓަސް ވަލުޖަނަވާރަކަށްވުރެން ނުބައި އިންސާނެއް.. މަޖުބޫރު ހާލަތުގައިވި އޭނާގެ އުފަންދަރި، ކޮންމެ ރެއަކު ކައި އެ ހުސްކުރީ، އަޅެ ހިތެއްވެސް ނުހައްދަވާތީތަ؟" މޭޒުމަތީގައި ތަންކޮޅެއް ބާރަށް ގޮއްމުށުން ޖަހާލަމުން ޔަނާލް ބުނެލިއެވެ. ހިތްދަތިކަމުން ޔަނާލްގެ ދެލޯ ކަރުނުން ފުރިއްޖެއެވެ. ބުނާނެ އެއްޗެއް ނޭގި ހަރަކާތް ހުއްޓިފައި ޝަރީފުއަށް އިނދެވުނެވެ.\n"ނިމާއަށް އޭނާގެ މަންމަ ދެކިލުމުގެ ނަސީބު ލިބިފައެއް ނެތް.. އެ ޖަނަވާރުގެ ވަކިތަކުގެ ތެރޭގައި އެ ކެތްކުރީ، އަހަރެންގެ މުސްކާން ވިހަންދެން.. ހޮސްޕިޓަލުގައި އޮވެފައި ނިމާ ފިލައިގެން އެދިޔައީވެސް އެ އަނިޔާއަށް އިތުރަށް ކެތް ނުކުރާންވެގެން.. އަމިއްލަ ފުރާޅުގެ ދަށުން ނިކުތުމުގެ އެންމެ ފުރުސަތެއް ނިމާއަށް އެލިބުނީ.. އެފުރުސަތުގައި އޭނާ އަހަރުމެން ދޫކޮށް އެދިޔައީ، އަހަރެންގެ ލޯތްބަށްވެސް އިތުބާރެއް ނެތީމައި.. އަހަރެން ކިހިނެއް ނިމާ ހޯދާނީ؟ ބުނެދީބަލަ ޝަރީ!" އާދޭހާއެކު ޔަނާލްގެ ދެއަތް އުފުލާލިއެވެ.


India in dhey 100 million dollar ge ehbas vumuge soikohffi\nގްރޭޓަރ މާލޭ ކަނެކްޓިވިޓީ ޕްރޮޖެކްޓަށް އިންޑިއާ ސަރުކާރުން ދިނުމަށް ނިންމި 100 މިލިއަން އެމެރިކާ ޑޮލަރުގެ ހިލޭ އެހީއާ ގުޅޭ މެމޮރެންޑަމް އޮފް އަންޑަސްޓޭންޑިން ގައި މިއަދު ސޮއިކޮށްފި އެވެ.\nގްރޭޓާ މާލޭ ކަނެކްޓިވިޓީ ޕްރޮޖެކްޓަކީ މިހާތަނަށް ދިވެހިރާއްޖޭގައި ހިންގާ އުމްރާނީ ތަރައްގީގެ އެންމެ ބޮޑު މަޝްރޫއުއަށްވާނެ އެވެ. މި ޕްރޮޖެކްޓްގެ ދަށުން މާލެ، ވިލިނގިލި، ތިލަފުށި އަދި ގުޅީފަޅު އިންޓަނޭޝަނަލް ޕޯޓް ގުޅާލުމަށް ޖުމްލަ 6.7 ކިލޯމީޓަރުގެ ބްރިޖެއް ކޯޒްވޭތަކާއެކު ހެދުމަށް ވަނީ ހަމަޖެހިފައެވެ. މިއަދު ބޭއްވުނު ރަސްމިއްޔާތެއްގައި އިންޑިއާ ސަރުކާރުން ދިނުމަށް ނިންމި 100 މިލިއަން އެމެރިކާ ޑޮލަރުގެ ހިލޭ އެހީއާ ގުޅޭ މެމޮރެންޑަމް އޮފް އަންޑަސްޓޭންޑިން ގައި ވަނީ ސޮއިކޮށްފައެވެ.\nރާއްޖެއިން ސޮއިކުރީ މިނިސްޓަރު އަބްދުﷲ ޝާހިދެވެ. އިންޑިއާ ސަރުކާރުން ސޮއިކުރީ ފޮރިން ސެކްރެޓަރީ ހަރްޝް ވަރްދާން ޝްރިންގްލާ އެވެ.\nތިލަ-މާލެ ބްރިޖު އަޅަން އިންޑިއާ އިން 400 މިލިއަން ޑޮލަރުގެ ލޯނެއްވެސް ސަރުކާރުން ވަނީ ނަގާފައެވެ. އިންޑިއާއިން ނެގި 400 މިލިއަން ޑޮލަރުގެ ކްރެޑިޓް ފެސިލިޓީގެ އިންޓްރެސްޓް ރޭޓްއަކީ 1.5 ޕަސެންޓެވެ. މި ލޯން ދައްކަން 20 އަަހަރު ލިބޭނެއެވެ. މާލެ، ވިލިނގިލި އަދި ތިލަފުއްޓާއި ގުޅީފަޅު ގުޅާލަން އަޅާ "ތިލަ މާލެ" ބްރިޖަށް، އިންޑިއާ އިން 400 މިލިއަން ޑޮލަރު (ގާތްގަނޑަކަށް 6.1 ބިލިއަން ރުފިޔާ) ގެ ލޯނުގައި ސޮއިކޮށްފައިވަނީ މިދިޔަ މަހުގެ 12 ވަނަ ދުވަހު އެވެ.\nމިއަދު ވަނީ އިތުރު އެއްބަސްވުންތަކެއްވެސް ގާއިމްކޮށްފައެޗެ. އެ ގޮތުން އެމްއޯޔޫ އޮން ކޯޕަރޭޝަން އިން ސްޕޯޓްސް އެންޑް ޔޫތު އެފެއާޒްގެ ދަށުން ރާއްޖޭގެ އެތުލީޓުންނާއި ކޯޗުންނަށް ތަމްރީނު ފުރުސަތުތައް ހޯދައިދީ، ތަޖުރިބާ ހޯދުމަށް މަގުފަހިވާނެ އެއްބަސްވުމެއް ވަނީ ގާއިމްކޮށްފައެވެ.\nއަދި ހައި އިމްޕެކްޓް ކޮމިއުނިޓީ ޑިވެލޮޕްމަންޓް ސްކީމްގެ ދަށުން ރާއްޖޭގައި ހިންގާ ދެ މަޝްރޫއަކާ ގުޅޭ އެމްއޯޔޫ އެއްވެސް ގާއިމްކުރިއެވެ. މި ދެ މަޝްރޫއަކީ ހދ ހަނިމާދޫގައި އެގްރިކަލްޗަރަލް ރިސާޗް ސެންޓަރެއް ހެދުމާއި އައްޑޫ ސިޓީ ހުޅުދޫގައި ގާއިމްކުރާ ޑްރަގް ޑީޓޮކްސިފިކޭޝަން ސެންޓަރު ތަރައްގީ ކުރުމުގެ މަޝްރޫއެވެ. މި އެމްއޯޔޫގެ ދަށުން ހަނިމާދޫ އެގްރިކަލްޗަރަލް ސެންޓަރު ހެދުމަށް 1،711،434.60 މިލިއަން ރުފިޔާ އަދި ހުޅުމީދޫ ޑްރަގް ޑީޓޮކްސް ސެންޓަރުގެ މަސައްކަތަށް 7،980،563.69 މިލިއަން ރުފިޔާ އިންޑިއާ ސަރުކާރުން ފޯރުކޮށްދޭނެއެވެ.\nއިންޑިއާ ފޮރިން މިނިސްޓްރީ އަބްދުﷲ ޝާހިދު + ދިވެހި އިންޑިއާގެ ގުޅުން އެމެރިކާ ޑޮލަރު\nއިންޑިއާގެ ފޮރިން މިނިސްޓަރު ޝާހިދުއާ ބައްދަލު ކުރައްވައިފި\nއެއްލައްކަ ޑޯޒް ކޮވިޝީލްޑް މި ހަފުތާގައި ލިބޭނެ\nސަރަހައްދީ ހަމަޖެހުމަށް އިންޑިއާ-ރާއްޖެ ގުޅުން މުހިންމު\nއިންޑިއާގެ ފޮރިން މިނިސްޓަރާ ރައީސް ބައްދަލުކުރައްވައިފި


Humaam merumuge kurin Afrashim vaarisunna mashvara kuraane: Corrction\nހުމާމް ކޯޓުން ނެރެގެން ގެންދަނީ\nކުރީގެ މަޖިލިސް މެންބަރު، ޑރ. އަފްރާޝީމް އަލީ އަވަހާރަކޮށްލި ގާތިލު ހުސައިން ހުމާމަށް އިއްވާފައިވާ މަރުގެ އަދަބު ތަންފީޒު ކުރުމުގެ ކުރިން އިސްލާމިކް މިނިސްޓްރީ އާއި އަފްރާޝީމްގެ އާއިލާއާއެކު މަޝްވަރާ ކުރާނެ ކަމަށް މޯލްޑިވްސް ކަރެކްޝަނަލް ސާވިސް އިން މިއަދު ބުނެފި އެވެ.\nކަރެކްޝަނުން މިއަދު، ބުނީ ހުމާމްގެ މައްޗައް މަރުގެ ހުކުމް ތަންފީޒު ކުރުމުގެ ކުރިން ފުރިހަމަ ކުރަންޖެހޭ ބައިވަރު މަރުހަލާތަކެއް ހުރި ކަމަށާއި މިހާރު ކުރަމުން އަންނަ މަސައްކަތަކީ ކަމާބެހޭ ފަރާތްތަކާ މަޝްވަރާ ކުރުން ކަމަށެވެ. އެގޮތުން އިސްލާމިކް މިނިސްޓްރީއާ ވެސް ގުޅިގެން އާއިލާއާ މަޝްވަރާ ކުރާނެ ކަމަށެވެ.\n"މިހާރު ކުރަނީ އެކަން، މީޑިއޭޓު ކުރުމުގެ ބައި. އެހެންވެ އިސްލާމިކް މިނިސްޓްރީން އާއިލާ އާ ވާހަކަ ދެއްކުމުގެ މަސައްކަތް ކުރާނެ އޭގެ ފަހުން އިތުރު ކަމަކަށް ދެވޭނީ،" ކަރެކްޝަންފެ އޮފިޝަލަކު ވިދާޅުވި އެވެ.\nކަރެކްޝަނުން ބުނީ އާއިލާއާ އެކީ މަޝްވަރާ ކުރުމަށް ފަހު މަރުގެ ހުކުމް ތަންފީޒު ކުރުމަށް ކޮމިޓީއެއް އެކުލަވާލައި، ކޮމިޓީ ރިޕޯޓެއް ތައްޔާރު ކުރާނެ ކަމަށާއި އެއަށް ފަހު ރައީސް އޮފީހުގެ ލަފައަކަށް އަހާނެ ކަމަށެވެ. ނަމަވެސް އެ މަރުހަލާގައި ވެސް އާއިލާ އިންކާރުކޮށްފި ނަމަ މަރުގެ ހުކުމް ތަންފީޒެއް ނުކުރާނެ ކަމަށެވެ.\nމި ހަބަރު ޝާއިއު ކުރި އިރު ހަބަރުގައި ޑރ. އަފްރާޝީމް އާއިލާއާ މަޝްވަރާ ކުރަން ފަށާފައިވާ ކަމަށް ބުނެފައި ވަނީ މައުލޫމާތު އޮޅުމަކުންނެވެ. ރަނގަޅު ގޮތަކީ "އާއިލާ އާއި މަޝްވަރާ ކުރާނެ" އެހެން އޮތުމެވެ. އެ ކުށް މިހާރު އެވަނީ އިސްލާހުކޮށްފަ އެވެ. ވީމާ ޖެހުނު އެ ކުށަށްޓަކައި ކަރެކްޝަނާއި ކިޔުންތެރިންގެ ފަރާތުން ވަރަށް ބޮޑަށް މާފަށް އެދެމެވެ.


WAMCO ge aa Uniform anna hafthaa gai beynun kuranee\n22nd March 2019 | Last update: 10:24\nވެމްކޯގެ އާ ޔުނީފޯމް އަންނަ ހަފްތާގައި ބޭނުން ކުރަނީ\nވެމްކޯ އިން އަންނަ ހަފްތާއިން ފެށިގެން ބޭނުން ކުރާ އާ ޔުނީފޯމް ދައްކާލުން- ފޮޓޯ: އަވަސް\nކުނި މެނޭޖްކުރަމުންދާ ކުންފުނި ވެމްކޯގެ އާ ޔުނީފޯމް ދައްކާލައި އަންނަ ހަފްތާއިން ބޭނުން ކުރަން ފަށާނެ ކަމަށް އެކުންފުނިން ބުނެފި އެވެ.\nވެމްކޯގެ އާ ޔުނީފޯމް ދައްކާލާފައިވަނީ ސާފު ރާއްޖެއަށް ހޭލުންތެރި ކުރުމުގެ ހަރަކާތްތަކާއި ވެމްކޯގެ މާކެޓިން ހަރަކާތްތައް ހިންގަން ޕީއެސްއެމާއި ހަވާލުކުރުމަށް ބޭއްވި ރަސްމިއްޔާތުގައި އެވެ.\nވެމްކޯ އިން ބުނީ، މިއަދު ތައާރަފް ކުރި ޔުނީފޯމަކީ ހިދުމަތް ހޯއްދަވާ ފަރާތްތަކަށް ވެމްކޯގެ މުވައްޒަފުން ފާހަގަ ކުރުމުގެ ގޮތުން ތައާރަފް ކުރި ޔުނީފޯމެއް ކަމަށާއި އެ ޔުނީފޯމް އަންނަ ހަފްތާއިން ފެށިގެން ބޭނުން ކުރަން ފަށާނެ ކަމަށެވެ.\nއެގޮތުން ވެށި ފާރަވެރިން ބޭނުން ކުރާ ޔުނީފޯމް ހުންނާނީ ގަދަ ފެހި ކުލައިގައި ކަމަށާއި އެއީ މަސައްކަތުގެ މާހައުލަށް އެންމެ އެކަށީގެންވާ އަދި ރައްކާތެރި ގޮތަށް ތައްޔާރުކޮށްފައިވާ ޔުނީފޯމެއް ކަމަށެވެ. އަދި ކަޅުކުލައިގެ ކޯޓު ތައްޔާރު ކޮށްފައިވަނީ ވިއްސާރަ ދުވަސްވަރު ބޭނުން ކުރަން ކަމަށް ވެމްކޯ އިން ބުންޏެވެ.\nވެމްކޯއިން ބުނީ، ވެށިފާރަ ވެރިންގެ އިސްކޮށް މަސައްކަތް ކުރާ ޑިއުޓީ އޮފިސަރުންނާއި ޑްރައިވަރުން ބޭނުން ކުރާނީ މަޑުފެހި ކުލައިގެ ޓީޝާޓެއް ކަމަށެވެ. އަދި ޑިއުޓީ އޮފިސަރުންގެ ޔުނީފޯމާއެކު ދަބަހެއް ހިމެނޭނެ ކަމަށާއި އެބަދަހަކީ ހިދުމަތައް ޑޭޓާ ނެގުމަށް ބޭނުންކުރާ ޓްބްލެޓަށް ހާއްސަ ކޮށްފައިވާ ދަބަހެއް ކަމަށް ވެމްކޯއިން ބުންޏެވެ.\nވެމްކޯއިން އިތުރަށް ބުނީ، އޮރެންޖް ކުލައިގެ ވެސްޓް އަކީ ޓްރާންސްފާ ސްޓޭޝަންގައި މަސައްކަތް ކުރާ ފީލްޑް ސްޓާފުން ބޭނުން ކުރާ ޔުނީފޯމް ކަމަށެވެ. އަދި ކޮންމެ ޔުނީފޯމަކާއެކު އަންގި އަދި ތޮޮފި ހިމެނޭނެ ކަމަށާއި ޔުނީފޯމާއެކު ކްރޮކްސް ފައިވާން ބޭނުން ކުރާނެ ކަމަށްވެސް ވެމްކޯއިން ބުންޏެވެ.\nވެމްކޯ ވެށި ފާރަވެރިން މީގެ ކުރިން ބޭނުން ބޭނުން ކުރީ ކަޅުކުލައިގެ ޓީޝާޓެކެވެ. އަދި ވެށިފާރަ ވެރިންގެ އިސްކޮށް މަސައްކަތް ކުރާ ޑިއުޓީ އޮފިސަރުން ބޭނުން ކުރަނީ މަޑުފެހި ކުލައިގެ ޓީޝާޓެކެވެ.